text:
我有好多复活币小说 我有好多复活币无删txt 我有好多复活币扫书 我有好多复活币人物介绍 我有好多复活币无防盗版 我有好多复活币神王 我有好多复活币全文免费阅读 我有好多复活币境界划分 我有好多复活币无弹窗 我有好多复活币女主角 我有好多复活币女主推到顺序 我有好多复活币百科 我有好多复活币铅笔小说 我有好多复活币百度百科女主 我有好多复活币txt下载精校版 我有好多复活币好看吗 我有好多复活币角色卡 我有好多复活币无防盗txt下载 我有好多复活币人物图 我有好多复活币漫画 我有好多复活币白千落喜欢的是谁 我有好多复活币女主 我有好多复活币下载 我有好多复活币起点 我有好多复活币无删减 我有好多复活币无防盗 我有好多复活币txt 我有好多复活币结局 我有好多复活币百度百科 我有好多复活币txt下载 我有好多复活币女主有几个 我有好多复活币笔趣阁 我有好多复活币txt无防盗 我有好多复活币为什么防盗了 我有好多复活币精校版 我有好多复活币黄改 我有好多复活币白千落 我有好多复活币
我有好多复活币情节跌宕起伏,扣人心弦,是一本情节与文笔俱佳的女生耽美小说,笔趣阁转载收集我有好多复活币最新章节,无弹窗阅读.


c: text/html

text:
「一年」
一年前嘅今日我同老婆都好期待一個新嘅生命嚟到呢個世界!我哋兩個都因為太緊張所以瞓得唔好.不過仲好記得你嘅第一下喊聲,第一次擘大眼,第一次笑同好多好多嘅第一次.而最感恩嘅係你平平安安嚟到嚟個世界同健健康康咁成長.雖然你對我哋嚟講係一個挑戰,但係我哋每日都努力學習,希望將最好嘅嘢俾你.話咁快你已經一歲啦!真係快得驚人!
「一歲」
郭大少生日快樂!你大個仔啦!一歲啦!希望你以後都開開心心,聽聽話話,唔好咁曳曳!今個月學嘢好似快咗,而家識得自己揸住嘢自己食,不過依然食得好少.同佢去上堂再無咁黐身,總算可以俾其他人抱下.不過當媽咪一係屋企就會非常扭計,攪到媽咪超級煩躁.係我眼中你仍然係有少少與別不同,因為你由出世咁耐,你都係好鍾意笑面迎人!希望你大個之後都會係咁啦!
「懷念」
其實爸爸對你只有一個期望就係開心做人,而你個中文名同英文名都係有同一個意思!雖然有時唔知你係唔係叫我,但係我會懷念你而家每朝同我係客廳到玩,雖然好多時我都好攰,瞓係旁邊,但係見到你開心就心滿意足.同你出街嘅時候,大部份嘅時間你都會黐實我,要我抱你.依家仲識得同我拍手同錫錫,不過唔鍾意我嘅時候就搵手撥開我.有時真係無叫錯你做郭大少!
Also published on Medium.

robotstxt: allowed

filter: keep


text:
前幾日有人想知我到底遇過咩野麻煩/有趣客,我又隨隨便便up下.
雖然自問自己公司都做得未夠好,好難捉摸既客人總會有很多,以下只係客觀睇法,冇任何人身攻擊意思
1) 色盲或無錢修理電腦mon或個mon調色較光/暗既人
每個月總有一兩單認為件貨唔岩色既人,比如話:我買果時幅圖明明係鮮紅色,但而家件衫偏暗,唔係我要果隻色,貨不對辦.一打開條link,原來人地Description有寫係暗紅色(英文),呀客人英文麻麻,隔Mon望見件衫好鮮色但又原來係因為個Mon 個調色光到差唔到100%… 當然,好好解釋過後,最後當然係被罵收場啦,客人都需要落台階嘛
題外話… 無論係咩相機,都未必出到紫色,如果介意呢D野既,建議都係望一望實物先再網購.
2)喜歡要買手估自己著乜野碼數既人
每個月都一定有好多人問:我183cm連/高登仔,62kg重,我應該著S定M? 我U記著開L碼,你估Stussy L岩唔岩我? 雖然今日遇見呢類客人,我已經完全麻木左,但一開頭其實我真係會諗:我真係答得到你? 定係呢個係一個評估我係唔係騙子既問題,話岩即係亂黎,係呃錢.其實香港有樣野真係好好,先唔好理價錢先,但各類品牌水貨要搵一定有.你要知Size,搵間做緊炒價既實體店試下就掂,真係無必要都唔好走黎問米,我真係唔知岩唔岩你呢…
3)驗屍官
要數麻煩客,驗屍官絕對係數一數二.乜野叫驗屍官呢?其實就係每每買左件貨黎到都要細細檢查好好品味既人.其實都只是個人性格,無乜所謂,但如果件貨佢地認為有少少少少少少花/污糟之類,你就大獲了.我曾經試過因為一對HKD1xx既鞋上面有一條絕對可以用手/水卒得走既痕俾客告上消委會,我收到信後仲大大聲問番果邊點邊個原因咁無聊都接,你又煩我又煩.做代購代運生意既,真係特別怕呢類人,大佬呀… 少少質素有問題我真係保唔到架…我賺你十幾二十蚊一件架咋,放過我啦
下次講下代購技巧 – 點買炒價波鞋~


text:
洗髮皂 5 大好處
無論追求簡單定係想提高環保意識,當講到洗頭髮時,我哋似乎又再次將焦點放喺香梘上. Kantar 英國消費者研究顯示,2019 年固體肥皂銷售額增長咗 4%,英國人喺香皂上嘅支出接近 7000 萬英鎊.減少塑料垃圾嘅意識提高 – 並認為係消費者減少購買樽裝產品嘅原因.70% 嘅受訪者表示,"sustainability 可持續性"係一個主要嘅考慮因素. 越來越多人 — 包括各種頭髮類型 — 都支持洗髮皂,因為佢哋有益於頭髮,又有益於環境.以下係使用佢哋嘅5大好處: 無塑料包裝 一個可怕嘅事實:人類每年製造 2.6 億噸塑料.由於大部分塑料無法被回收循環再造,因此塑料污染已經成為 21 世紀最大嘅環境挑戰之一.隨住消費者越來越意識到購買行為對地球嘅影響,改用洗髮皂係減少垃圾嘅一個簡單改變. 成分溫和 優質洗髮皂實際上唔包含肥皂成分,具有平衡嘅 pH 值,亦唔包含主流液體洗髮水中使用嘅一啲對頭髮冇益嘅洗滌劑,例如十二烷基硫酸鈉.呢啲成分的確係可以清潔,但同時亦都會去除頭皮嘅天然油脂,令頭皮同頭髮乾燥捲曲.溫和嘅固體洗髮皂不單止可以清潔頭髮,感覺柔軟.一旦頭髮適應咗呢款產品,好多人發現使用洗髮皂後佢哋亦減少咗護髮素嘅使用量. 使用方便 雖然使用起上嚟同液體洗頭水唔同,但一旦你習慣咗用洗髮皂,佢哋就好似一塊肥皂一樣咁易使用.淋浴時唔需要將一樽二樽左擺右擺. 旅行易於攜帶 仲記得我哋曾經可以去旅行嘛?我哋好快嘅將來亦都會再次可以四出旅遊.並且做更好嘅準備 — 輕身,易攜帶而且唔易碎嘅固體洗髮產品.由其係乘坐飛機,固體洗髮皂比樽裝嘅方便得多. 用完再用 洗髮皂嘅使用時間往往比樽裝嘅長,因此你可以唔駛補貨補得咁頻密.由於 ecostore洗髮皂入面嘅清潔同滋養成分係超濃縮,一個洗髮皂大約可以用 60 次.你可能會發現,因為佢哋唔會去除頭髮嘅天然油脂,因此佢哋唔會產生更多油脂而導致頭皮反應過度,換言之,你並唔需要經常洗頭. 你準備好同樽裝洗頭水分手,而比洗髮皂一個機會嘛?有啲人始終係鍾意用液體產品,但係如果你對洗髮皂好好奇,而家似乎係嘗試嘅好機會.因為,就像生活中嘅大多數事情一樣,「固態」似乎都係比較可靠!😉


text:
香港行山分三種景色,一係自然風景,二係樓景,三係古蹟類風景.
如果要講自然風景,西貢係首選.因為遠離市區,而且污染亦相對比較少.所以睇奇石或者植物,真係一流.
講香港既樓景,又點少得獅子山.企係獅山山頂,基本上,成個九龍都睇得曬.真係大地在我腳下既震撼感.
而古蹟類就有港島區既鶴嘴,係個到,會睇到1875年落成的鶴嘴燈塔同機槍堡等等.
睇開港女既文既讀者都會知到,港女係一個極為坦白而又挑剔既人.所以港女對事物既要求都好高.所以港女不期然會稔到要介紹一下老虎頭.
老虎頭位於大嶼山東北面,高度有465米,屬北大嶼山郊野公園(擴建部分).之所以叫老虎頭,係因為山上面有一座巨型石崖,遠睇似一隻高處俯瞰愉景灣的老虎而得名.當然,似吾似呢家野呢,就真係睇個人既想象力,每年一到秋天,山上面既芒草都會變成金黃色,就好似老虎毛,於是就更加坐實左老虎頭呢個名啦.
首先老虎頭既地理位置,十分之得天獨厚,係睇風景一流既選擇.老虎頭座落於愉景灣,而望出去,可以一次過由左至右睇曬新界,九龍同香港,甚至連香港仔都睇到.除左睇到樓景,又會睇到維港.而青山亦都可以望到.港女最開心既係呢到仲可以係山上面望到飛機升降.因為機場條跑道係正老虎頭下面.望番大嶼山本身又會見到天然既山景.所以港女都真係念念不忘.再加上,港女上次行個陣,係日落黃昏,景色就更加迷人.
不過老虎頭,既然講得係巨型石崖,又點會甘易就上到去.都需要花時間同體力.最重要既係,長度都有番甘上下.
港女如果有得揀,一定吾會想行回頭路.呢個係一種心理壓力黎,因為如果行回頭路,你個腦就會開始記番起岩岩行得有幾甘辛苦.然後又會將自己見到既野去比較番頭先上黎條路.個腦就會開始稔點解甘耐都未到,岩岩好似見吾到呢個路口既,點解同頭先好似有D吾同既.於是港女會越行越燥底.不過要講行到燥底,港女就真係試過由西貢行馬鞍山山頂既時候一路行山一路鬧.下次港女介紹呢條,比天梯更痛苦既路.
所以港女選擇由愉景灣上老虎頭,然後經奧運徑,行落去梅窩.全長大約 11公里.需要大約2個半鐘左右.
路線圖:
愉景灣交通:
1. 愉景灣渡輪: 中環3號碼頭乘搭愉景灣渡輪,成人費用為40元,船程25分鐘
2. 愉景灣巴士:由欣澳港鐵站乘搭DB03R到達愉景灣巴士總站,車程約20分鐘,成人車費10元.又或者由東涌港鐵站乘搭DB01R 到達愉景灣巴士總站,車程約20分鐘,成人車費10元.
梅窩交通:
1. 大嶼山巴士 : 由梅窩乘搭 3M大嶼山巴士到東涌 2. 梅窩往中環輪船: 由梅窩碼頭到中環碼頭
注意事項:
1. 路況: 呢條路屬於碎石同比較斜既路,而路段相對較長,所以建議大家著行山鞋.
2. 天氣:建議大家秋冬季先好行,因為全段路程暴曬程度比較高,所以夏天去都比較易中暑
3. 體能要求:相對較高,因為一開始由愉景灣上山都係比較斜,所以體能要求比一般家樂徑高.
4. 糧水: 由於路徑中途並無補給點,而同時亦都會有暴曬較高既情況,所以建議帶備大約2 升既水.
如果作為新手既你,或者經驗十足既你 睇完,歡迎大家留言比comment 亦都歡迎大家訂閱港女既專欄
https://sports.fanpiece.com/hkgirlandtrail/


text:
北歐語言初探(一):方言連續體嘅故事
挪威文,丹麥文,瑞典文係咪三隻獨立語言?
一個國家有一個自己嘅語言好正常,英國有英文,法國有法文,日本有日文,係咪?有時一個國家可能同另一個國家 share 國語(例如美國講英文,巴西講葡文),或者一個國家裏面有好多種語言(例如印度).不過事實總比理想複雜.入正題之前,先講一個故事:
從前有笪地,上面有條 A 村,所有人都係講 X 語,佢哋嘅學堂都係用標準 X 語嚟教學.不過自從條村越嚟越多人之後,就多咗人搬出去住,去咗附近一山之隔嘅空地另起咗新嘅 B 村.過咗好多年,因爲 A B 村民都少咗來往,佢哋講嘅語言開始獨立發展,雖然偶爾往返兩條村嘅人都可以互相溝通,但係有啲字詞同發音已經唔同咗,形成咗唔同方言,不過 B 村嘅學堂仍然同隔籬村一樣嘅標準 X 語嚟教書.
之後 B 村都開始多人,又有人就咗去對面海嘅空地另起爐灶.由於 C 村喺 B 村附近,而 B 村又喺 A 村附近,所以 A 村嘅人爲咗方便就只係同 B 村嘅人來往,而 B 村嘅人就因爲地理位置,同其他兩條村都有交流.正因爲噉,B 方言吸收咗唔少 A 同 C 方言嘅特性,但係 A 同 C 方言就越分越開.
因爲過咗咁多代,而家三條村嘅人都係自己村土生土長,所以佢哋對條村嘅身份認同感好強.而家 A B C 三隻方言都已經同書面語差別好大,所以三個村長都決定根據各自嘅方言訂下新嘅標準語,所以三條村嘅細路亦相繼開始用各自嘅標準 A B C 語嚟讀書.
問題嚟喇,三隻方言某程度上都溝通到,但係由於有三隻標準書面語,噉佢哋係一隻語言?三隻?啲村民普遍覺得雖然三隻話好似,自己都係講緊三隻唔同嘅語言:A 語,B 語,C 語.
呢個現象叫做方言連續體(dialect continuum)正正就係北歐三國(Scandinavia),即係挪威,丹麥同瑞典嘅情況,只不過佢哋有嘅唔係三隻方言咁簡單,喺每個國家內部都有幾十,甚至百幾隻方言(尤其係多山多峽灣嘅挪威),下文就統稱「北歐話」啦.簡單嚟講,就係當一個語言喺一個地方傳開去,因爲高山,海洋等等嘅地理障礙,久而久之,唔同嘅 community 就會發展咗好多自己獨有嘅用詞,發音,甚至係文法,不過佢哋好大程度上都係互通嘅,只要地理上越近就越似.唔係淨係北歐,世界上大部分地方,只要標準化唔係太嚴重,基本上都有呢個現象,無可避免嘅.
喺北歐,三個國家訂立咗四隻標準書寫體,有標準丹麥文(Dansk),標準瑞典文(Svenska),比較特別嘅係挪威,佢有兩隻書寫體:書面挪威文(Bokmål)同新挪威文(Nynorsk).前者有好強嘅丹麥文影響,因爲挪威由 1523 年去到 1814 年都係受丹麥統治,所以一路都冇屬於挪威自己嘅官方語文,喺 1905 年獨立之後以丹麥文爲基礎整咗書面挪威文;而後者就係參考咗全國方言嘅平均值定制而成嘅標準,冇書面挪威文咁似丹麥文.
上圖可見,「挪威文,丹麥文,瑞典文」嘅界線其實唔係真係分得咁清楚.所謂挪威文分咗做四個區(但係 Trondish/Trøndersk 成一半喺瑞典境內),丹麥分咗兩個(如果跟返 1658 年前嘅丹麥領土,有返 Skåneland,就係三個),而瑞典同芬蘭(瑞典文都係芬蘭嘅官方語言)就分咗五六個區,所以好明顯將北歐話分成三隻語言呢個做法只係政治原因.
丹麥嘅北歐話方言語音比較奇特,喺呢度唔太詳細分析,不過有個出名嘅講法係話「只要將個薯仔塞落喉嚨再講挪威文就會變咗丹麥文」.不過講笑還講笑,丹麥文嘅書寫體對挪威人嚟講實在太易明,反之亦然,因爲書面挪威語實在太似丹麥文(有啲人直頭叫佢 Dano-Norwegian,下面會稍作解釋),就算係口語,只要大家傾多個零兩個鐘都會好快慣.
挪威同瑞典嘅方言相對上語音比較似,挪威西部同中部有唔少方言(仲有新挪威文)同瑞典文一樣喺現在式有分 -ar 同 -er 尾嘅動詞(不過書面挪威文同丹麥文就冇分,一樣係 -er),而且兩國嘅北歐話都有聲調(芬蘭瑞典文就冇聲調,不過丹麥有極少數方言有),不過同大部分漢語系語言嘅聲調唔同,叫「高低重音」(pitch accent),只係有重音(stress)嘅音節先會有聲調,而且只係得兩個,淨係用聲調嚟別義嘅字(minimal pair)唔多,所以就算講錯都唔影響理解.
喺語言學分類上,傳統會將瑞典文同丹麥文分做「東北歐語」,挪威文,法羅文同冰島文就分做「西北歐語」,源自於當初古北歐語(Old Norse)嘅兩隻主要方言.不過,呢個分法似乎有啲不足.正因爲挪威畀丹麥統治嘅時間長過畀瑞典統治好多,所以挪威好多方言都受都丹麥文強烈影響,甚至有唔少奧斯陸一帶嘅上流階級唔係講傳統嘅挪威方言,而係一隻撈咗丹麥文同挪威本土方言嘅「通用語」(koiné) ,就係上面所講嘅 Dano-Norwegian,基本上係挪威文發音嘅丹麥文,而書面挪威語就係 based on 呢隻通用語定制嘅.所以,挪威人又係咪真係全部講西北歐語嘅方言呢?又未必喎.實際上,「挪威文」呢個標籤根本唔係一個獨立分類(monophylum),所以「挪威文」所指嘅就係「挪威境內嘅北歐話方言」(或者係兩隻官方嘅書寫體),除咗古北歐語之外冇一個共同祖宗,更加唔能夠分做西或者東北歐話.再者,唔似丹麥同瑞典嘅係,挪威係冇標準口語嘅.雖然以前挪威嘅電視電台都普遍 prefer 東部市區口音嘅人,不過而家可以聽到唔同口音同方言嘅人報新聞,做戲,做電台,好似前幾年好興嗰首 What Does the Fox Say? 嘅作者就係嚟自西部崥菮(Bergen)嘅 Ylvis,佢哋喺佢哋個清淡節目都係都好重西部口音,絕對唔影響佢哋受唔受歡迎.
筆者對丹麥文同瑞典文歷史冇咁了解,不過可以肯定嘅係,如果有個北歐人同你講佢講「丹麥文」或者「瑞典文」,佢一係話自己講標準話,一係就講緊自己講緊嗰個國家境內嘅北歐話方言,尤其因爲瑞典同丹麥嘅標準化影響力比較大,所以後生仔都開始唔識講自己家鄉嘅方言,轉做講首都區附近嘅標準語,最多有啲口音噉.
噉北歐三國嘅人可唔可以各自講自己嘅語言互相溝通?
呢個要視乎你本身係咩人.好自然,近啲你自己地方嘅方言越易明,所以就算係南挪威同北挪威,都未必好易明,相反即使係兩個國家,挪威同瑞典境內嘅 Trøndersk 屬同一個方言區,所以內部差異比較細.不過如果要用國籍 generalize 嘅話,挪威人應該喺北歐三國裏面最多接觸唔同嘅方言,本身自己國內方言差異大,加上瑞典人口最多,media 影響力大,挪威人唔多唔少都會接觸到同自己唔同嘅語音用詞;相反,住係大城市嘅瑞典人冇咩需要接觸其他嘅小方言種,好自然就少 input,覺得其他北歐人講嘢比較難明喇.但係,只要佢哋互相溝通多一陣,內化咗某啲語音嘅對應規則,其實唔難明白對方嘅.就算好似筆者噉唔係 native 噉學,淨係識一隻再去睇或者聽其他方言都會明一啲啲.
結論:挪威文,丹麥文,瑞典文究竟係幾多隻語言?如果你用政治嚟分就係三隻(不過呢個分類幾有用就自行判斷喇),標準語嚟分就係四隻,語言學分類上因爲係方言連續體,你話係一隻又得,你話十幾隻亦得,得咗.


text:
滿語,又稱滿洲語,喺清朝擁有官方語言嘅地位.但因為民族間嘅頻繁交流,以及滿漢通婚等因素,識講滿語嘅人愈來愈少,而家以滿語為母語嘅人唔夠二十個,其中三位已經超過八十歲,而清朝滅亡到呢家不過一百年左右.前排被關注嘅Common Voice計劃,義工團隊成員敬文同Sammy,希望大家都願意捐出廣東話聲音,打造全民參與嘅語言活動:「其實一個語言要消失,真係冇大家想像中需時咁長.」
S=Sammy,敬=敬文
點樣知道Common Voice呢個項目?
S:無論係iOS定Android,近年愈來愈多手機可以做到語音輸入,背後其實需要好龐大嘅數據庫,但因為並冇對外開放,如果公眾人士想使用,只可以用好多錢搵大公司買.而Firefox瀏覽器嘅母公司叫Mozilla,佢哋嘅理念係保持網路開放並成為全球公用資源,於是近年就推出Common Voice.我自己本身有幫Mozilla喺香港做社區性項目,又識咗敬文好耐,知道佢有興趣,又有相熟嘅長者就一齊幫手.
敬:我從事咗好多年長者科技嘅工作,同open source嘅淵源好長.廣東話寫法好有特色,例如告訴個「告」字,其實上面係個「牛」字,但部分字型就冇穿腳.小學老師話錯,阿媽話啱,點解香港政府有規範,但又冇一套字畀你跟?所以我哋將政府4,762隻中文字變成字型,叫「自由香港楷書」.我哋想有個更新版本提升到七千字以上,包括政府中文字版本冇屋邨個「邨」,冇深水埗個「埗」.今次Common Voice都搵長者幫手,但好大鑊.因為首先要收集廣東話句子,再搵人錄音同核對,但我何來有呢堆字呢?市面太少廣東話素材,於是我叫老人家幫手,喺社區拎住部平板電腦慢慢收集,叫佢哋搭車聽人哋講乜.
收集數據有咩有趣事同難處?
S:今次要收集唔同年紀嘅聲音,純粹男女完全唔足夠,因為細路同老人家嘅聲線都唔同.另外要睇埋居住地區,例如香港島半山區有條街叫堅道,我細個都住嗰一帶,我哋會將「道」讀「島」,其他人就會讀「道」.
敬:我哋有擔心收集返嚟嘅數據質素,驚有雜聲影響,其實我哋唔急要幾時完成,打算持續進行.日本團隊得幾個人幫手錄,但我哋唔想咁,呢個唔係單純科技項目,而係一種在地文化.部分人講嘢有懶音,但只要數據夠闊,呢啲問題就會解決到,我當係一個全民活動,大家一齊去參與就最理想,每個人肯錄幾十句都好重要.
你哋認為用「保育」嚟形容廣東話現今狀態適合嗎?
S:我覺得廣東話需要保育,用廣東話密度最高嘅地方就係香港,你點樣令將來嘅人繼續用呢?講廣東話嘅人代表咗某種意識形態,如果佢哋有日要講普通話,咁又會點改變呢?廣東話發展係悲觀,但如果唔畀自己一絲希望,又何來有希望?
敬:你有冇食過涼粉,你知唔知涼粉嘅真身係咩樣?其實對農夫嚟講都不值一提,佢係路邊野草,叫涼粉草,係香港原生植物,但而家好難搵到.好多香港人都知涼粉係乜,但冇人去諗佢原本係咩樣.本身同我哋喺同一塊土地上,但而家好似冇咗關係,點解冇咗關係,就係因為冇咗經濟價值.一種文化都要睇有冇經濟價值,我哋同大陸做生意要講普通話,咁點解唔係佢哋講廣東話呢?其實同日本都一樣,日本人都唔太識講英文,可能蝕底啲,但佢哋唔會覺得低等,仍然為日文而驕傲,但香港人唔係,所以係心態問題.
點解想做好呢份義工?
S:而家個科技唔止認到語言,連圖像都認到,如果冇一個廣東話系統,就會同世界有距離.例如你睇YouTube開字幕,英文片可以自動出字幕畀你,但廣東話仍然未做到.
敬:當時對我嚟講呢個項目有個時限,就係2047年之前,但原來唔係,原來早咗27年,都冇人想像到.呢個係好重要去保留港式廣東話嘅社會運動,佢唔屬於任何人,大家可以隨便去用,唔使介意要畀幾多錢,本身個努力就係出自於香港市民,我諗呢個價值係最重要.如果而家唔做,咁幾時做?■


text:
經過除夕晚大昏迷之後,決定元旦日唔可以留係屋企,一定要出吓街,感受吓假期先得.
所以訓醒之後,就同大肥豬去行街街睇野啦!我地打算去睇吓D電器,所以就去左鑽石山廣場,因為知道嗰度有好幾間大型電器公司.
係未行商場時,大肥豬就提意同我去附近個南蓮園池影相.(其實都想去依個公園好耐,見好多BLOG友仔都影左好多靚相呀!)
入到個公園,真係覺得好靚,好有古典風味呀!不過唔知係唔係假期關係,有好多地方都關閉左唔入得去影相....所以我地行左一個圈,影左少少相就走啦!
之後我地就去睇電器啦!原來買電器都真係幾頭痛嘅事,又要睇吓夠唔夠位擺,又要睇吓個性能好唔好,最重要就睇吓邊間平D呀!
原本我地都係打算睇吓先,等新屋差唔多得先買.不過好多鋪頭都做緊新年大特價(仲要只係做元旦日),我地見咁抵,最後都買左洗衣機同雪櫃,因為真係平左好多呀!
為左買係兩樣野,我地都行左成個鐘先決定係邊間買,不停來回幾間電器鋪.因為D電器真係好海鮮價,間間都唔同呀!要去到最抵嗰間先買呀~(做一個合資格嘅師奶仔呀!)
買完兩樣電器,我地見有時間,知道吉之島又做大特價,所以我地就又再出發,睇吓有冇好野買啦!
竟然又俾我地買到野,就係睇買左張雙人床同床褥,其實我地已經睇中左張床褥好耐啦,咁見有特價就決定拍板買啦!
買埋依兩樣野,我地都倦到唔識形容,所以就係附近間目黑壽司食我地嘅元旦晚餐啦!係食嘅途中,唔知係唔係倦到傻左,我地兩個拎部相機出嚟不停影,連平時唔鐘意玩自拍嘅大肥豬都玩埋一份,依餐元旦晚餐真係好開心呀!
係返屋企途中,大肥豬又建議同我去APM影相.原來我地今年係未影過聖誕燈飾,所以當然就又嚟影..影....影啦!
雖然今年嘅元旦冇乜特別慶祝,不過都過左新一年好開心嘅第一天呀!希望之後日日都可以咁開心啦!


text:
(頒獎典禮前哨戰)邊位被批評係今年演技差女主角三甲?
一年一度嘅《萬千星輝頒獎典禮》將會喺今個月16日舉行,早前公布咗各大獎項嘅入圍名單,隨即引起網民熱烈討論,網民喺網上都增設好多唔同嘅特別獎項.今日就想同大家講下網民認為邊三位獲提名「最佳女主角」嘅女演員演技較為另類,需要再磨練一下啦!
今年一共有18位女藝人獲提名「最佳女主角」,以下女演員就被網民批評係今年演技差嘅三甲人選.
周勵淇《再創世紀》飾演 卓定垚 Ella
周勵淇(Niki)已經好多年冇參演無綫劇集,今次喺劇中飾演香港四大首富個女Ella,仲與袁偉豪飾演情侶.雖然佢已經39歲,但喺劇中飾演天真爛漫嘅少女都冇違和感.唔少人都有大讚佢保養得宜,不過佢嘅演技就被網民批評,指佢「中學生話劇水準」,「完全不在狀態咁」,「樣keep到,演技一樣keep到無進步」及「睇佢做戲真辛苦」等等.好似當中就講到Ella兩個哥哥Gordon(陳少邦飾)及Melvin(楊鴻俊飾)因車禍去世,嗰場喊戲就俾網民話假到爆,以為睇緊喜劇,及爸爸卓啟堂(潘志文飾)心臟病發,佢嗰場戲完全喊唔出,想扮喊又唔成功.雖然Niki話角色後期先有得發揮,不過都係被一班網民批評雖然有樣睇但係演技差.
唐詩詠《棟仁的時光》飾演 程敏琦 Kris
唐詩詠今年初憑《不懂撒嬌的女人》爆冷獲得最佳女主角,當時已經有好多人覺得佢未夠資格,惹嚟唔少爭議.今年佢就憑《棟仁的時光》入圍最佳女主角,喺劇中飾演未婚夫失咗蹤嘅救護員Kris,同袁偉豪有唔少對手戲.唔少網民睇呢套劇嘅時候,已經話佢嘅演技未夠班做視后,做嚟做去都係同一個表情,一係木口木面一係皺住眉頭及講對白語調好悶等等.
麥明詩《是咁的,法官閣下》飾演 夏心寧 Helen
英國劍橋大學法律系畢業嘅麥明詩,喺劇中飾演新晉事務律師Helen,呢個角色好似為佢度身訂造咁.原本認為佢飾演呢個角色時會特別得心應手,不過可惜佢講對白同表情都好奇怪,講對白好似講到讀書一樣.就算係一場喊戲都俾唔到人一種真心喊,而係勉強嘅感覺,真係令人有想轉台嘅感覺.網民都留言話「講嘢口齒不清,根本聽不到對白講乜!好心去上吓堂學講嘢,做演員基本功喎」,「演技假到死!完全喺度讀台詞咁,無d感情」及「不如去當真律師」等等.今次入圍爭視后,連麥明詩自己都話覺得好尷尬,因為自己都覺得未夠資格.


text:
你需要登入才可觀看此內容
702
18 留言 - “702”
-
-
-
滿天用腦電波控制器呢個神器要苦練5年+自隊冰毒,少佐落去救人隻腳都中左一槍,牙尼未知佢今次點喇,但之前佢去暗殺果陣都差啲被𨋢夾死被炸彈炸死,仲要食埋屎先走到.
對比翻雲梨,無論之前在北角對住西城薈士兵,定係今次面對住直昇機+機關槍+特種兵呢個屈機組合,居然可以話開大技就開,然之後代價係神經衰弱一陣同埋流鼻血,戰力和代價比起其他人實在差太遠同埋太誇張太誇大.
唔好話咩雲梨係tier 1主要角色,係第三代會長,所以有咩咁出奇;係太誇張就太誇張架喇,家陣唔通滿天王達尼唔係要角咩,但佢地戰力和代價都起碼有個limit,唔通佢地的地位和主角光環低得過雲梨?
而家唔係話針對雲梨,但佢呢招大技傷害就高過人,但代價又低過人,根本就係屈機到離譜,誇張得濟,頗影響觀感
-
-
-
少佐阿尼只係普通人
阿尼最多係靠隻戒指幫幫手
你唔好唔記得
滿天個控制器佢應該用咗起碼半日至一日
咁都未死其實已經好撚誇張
相比起雲梨
佢招技係開得有啲誇張
但係望落去個副作用應該真係越來越大
今次打完之後佢有機會可能真係連槍都揸唔到
所以我諗其實都公平嘅
-
-
-
-
對我嚟講,目前嚟講雲梨嘅戰力仍然可以接受,畢竟始終佢係12大病獵唯一接近大師級別嘅.如果再寫佢殺晒厲害嘅敵人又冇代價咁真係太OP.
其實我覺得之前喺連登定收費區睇到個講法幾好,續集會越嚟越武力通脹,因為要超過之前就只能寫得人同怪都越嚟越勁.
-
-
-
-
-
白鯨同第一代會長瑪希成功殺凶獸,M第二代會長都係殺凶獸,雲第三代暫時都只係特種部隊同特殊病者,同怪物都仲有距離,而且佢每次出盡全力後都零戰鬥力,精神損傷已經係代價.
我諗蕭凡實力比佢仲高
-
-
睇返呢幾個星期嘅戰鬥 其實非常好睇
戰鬥又有技巧 描寫得好好
尤其是M單挑幾個大佬 其實非常厲害 冇海陸空嘅實力都做唔到
雲 蕭凡 嗰啲又係好勁 港島區比較多人 所以戰鬥力高過將軍澳係比較正常嘅
-
-
我覺得到而家幾合理喎😗
少佐平時喺難度低啲嘅將軍澳副本,武器就用球棒
達尼重要直接本業係做生意嘅
就算而家佢兩個揸槍
攞佢兩個同
由細玩槍玩到大
仲要有傑諾曼教嘅雲梨比
是否搞錯了什麼🥺


text:
2009年5月30日星期六
腐乳京蔥炒肉片
材料:
枚頭瘦肉
京蔥
蒜茸
油爆辣椒
醃料:
鹽
糖
生抽
玫瑰露
粟粉
橄欖油
調味料:
腐乳 ( 連腐乳汁 )
玫瑰露
糖
- 豬肉洗淨,切片,用醃料醃 30 分鐘以上.
- 京蔥洗乾淨後,切粗片備用.
- 燒熱油,先放蒜茸落鑊爆香,之後加入豬肉炒至 8成熟,其間灒酒,盛起備用.
- 跟住就爆炒京蔥,落鑊後灒酒,跟住加少少水炒至軟身,盛起.
- 預先將腐乳搓爛,加入糖同腐乳汁一齊拌勻,之後與紅辣椒一齊落鑊,加少少水
煮至汁滾.
- 將京蔥同肉片回鑊,兜炒數吓,將肉片煮熟透後就可以上碟.
Notes:京蔥最好煮腍啲,因為同洋蔥一樣,如果唔煮到軟身,甜味就唔能夠煮出嚟,同埋如果唔煮熟的話,會有辛辣味道,食咗之後可能會因剌激胃部而引致胃痛.
2009年5月29日星期五
新買食譜3本
自從發現圖書館原來有好多食譜可以借時,已經好少意欲買書,因為不但可以慳錢,仲可以慳番唔少擺書嘅位置,加上圖書館啲食譜都好新,有啲甚至係喺市面賣咗唔係好耐,所以完全無再諗買新食譜,唯一唔好處就係唔可以即時搵到自己想要嘅 recipes.
早排喺將軍澳嘅 JUSCO 展銷場度見到有食譜賣,仲全部一律 85折 o添!咁就梗係走埋去八卦吓啦.點知一睇,居然有齊哂 3本我一直都好想擁有嘅食譜,係有 discount 嘅情況下就更加心郁郁啦!不過同自己講,唔好亂洗錢,圖書館遲啲可能有得借,唔好咁衝動呀!於是就打消咗念頭,繼續去學生屋企嘅行程.
隔咗一個禮拜後,又心思思走去睇吓,點知 ………噢!已經無咗個展銷 counter,擺咗另一樣喺度賣,跟住就同自己講:「可以死心啦,慳番一筆!」之後就再無去睇喇.
事隔數星期,吉之島又做會員 9折優惠,雖然我唔係會員,但都想八卦吓,所以就走去$10店打個 round,點知仲伸請埋張 AEON 銀聯卡 o添,可以即時用張臨時卡9折買嘢.嘩,咁著數,如果又有番啲書買,咪即係有得折上折,今次真係好吸引噃,於是對腳又不由自主地行上樓上個展銷場度,可惜,都係冇得賣.
直到上幾個星期,其實已經唔記得咗啲食譜,只不過距離下一個學生上堂仲有一段頗長時間,於是無無聊聊就又行過去吉之島 $10店同展銷場兜個圈打發時間.嗯,個賣書 counter 又出現番啦,仲繼續有85折 o添!今次唔理咁多喇,決定要買果 3本書,於是就拎起咗佢哋去收銀處度排隊俾錢.排到咁上下,突然留意到 cashier 度貼咗張 poster,係提醒顧客可以用 $20 coupon,當時即刻諗起,自己都有申請到 AEON 卡,如果成功批核的話,我都會收到 3張 $20 coupon 噃,於是理智又再一次同自己講:「唔好咁衝動,等吓 o添啦,可能會批呢!」就係咁,又再一次放番低哂啲書.
等呀等,等呀等,卒之都俾我等到喎!居然真係批張卡俾我噃! (其實好似我哋呢啲自僱人仕係好難伸請信用卡 o架,只係賺得幾千蚊個月嘅打工仔反而仲易申請,因為有清楚嘅收入証明.可能我不嬲都好自覺地做好月結,有清楚嘅收入証明,所以批俾我啦,如果唔係我自己咁乖,之前銀行都唔會批我上會啦!) 仲咁死好命,吉之島前兩個禮拜又再做 9折優惠 (唔知點解呢輪吉之島成日做9折優惠呢,唔通金融海嘯真係好大影響?) 嘩,呢次不得了喇,我計過,原有嘅 85折,再加上9折優惠,再用埋張 $20 coupon,即係差唔多 7折咋!仲唔即刻買就真係對唔住自己啦!於是幾經 "波折",卒之都係買咗呢3本食譜喇 ( 唉,如果自己銀紙鬆動啲,收入穩定啲就唔駛咁多顧慮,睇啱就買,俾著係 Winnie 同 Louisa,佢哋真係啋你都傻,無理咁好氣,話買就買 ).
講咗咁耐,卒之輪到 3位主角出場啦:
呢 3本食譜分別係 Rachel Yau 嘅《為您做甜品》,獨角仙嘅當紅大熱《天然麵包香》,同埋我已經睇中咗好耐好耐,由萬里出嘅《Artisan Bread 麵包教室 》.3 本食譜都印刷非常精美,啲食譜仲好吸引人 o添!能夠吸引得到我呢個孤寒鬼肯出錢買,肯定有佢哋各自嘅魅力啦.
呢本係《為您做甜品》,睇到啲相都好想即刻郁手整嚟食.之前都借過 Rachel 嘅《 幸福料理 DIY》同《精巧甜品DIY 3》返屋企睇,覺得都唔錯,由果陣開始就有留意佢啲書,加上近排成日都睇佢個 blog,仲間中同佢留言傾謁,請教佢整嘢食嘅心得,所以更加會買佢本書,支持吓佢嘛!
至於仙姐呢本《天然麵包香》就除咗所教嘅麵包好有特色之外,最重要係想學識做17小時中種麵糰,咁就唔駛吓吓都要 spare 成日時間出嚟整麵包,只要整好個中種麵糰,放喺雪櫃度發酵,到第二日,甚至隔日再有時間先拎番出嚟做形同烘焗,慳時間好多!
至於呢本《Artisan Bread 麵包教室 》,其實以我呢個初學阿茂係無可能整到嘅,只不過每次拎上手睇時,頁頁都係我鍾意嘅歐陸麵包,仲要啲相影到鬼死咁靚,勁吸引人,睇到流哂口水,買返嚟當攝影集睇都抵啦!唔好話我話呀,俾 Louisa 同Lily 睇到,肯定都話勁吸引啦!因為佢兩個都係鍾意食歐陸麵包 o架嘛!
點呀 Louisa,呢 3本食譜有冇興趣睇呀?有就話俾我聽,等我拎過嚟俾妳慢慢 "品嘗" 啦!
合桃無花果莫加布朗尼 Walnuts & Fig Mocha Brownie
為咗整呢個 Brownie,果晚我只係瞓得五個零鐘咋,因為星期日晚放工返到屋企,坐都無坐低休息過就即刻入廚房準備夜晚餐飯,一路煮嘢一路開機洗衫,食完飯,洗好碗後就去晾衫,之後就去沖涼,沖完涼出嚟諗住郁手整餅,等第二朝唔駛咁趕趕切,點知睇吓個鐘,原來已經好夜,加上我又唔熟手,手腳好慢,根本唔夠時間當晚整起佢,所以咪淨係量好哂 所有材料份量,第二朝校定鐘 7:00am 起身梳洗完就即刻開工,早餐都係一路整,一路食咋!好彩之前都已經實習過一次,如果唔係可能需要更多時間㖭呀!
雖然好早就已經焗好出爐,但係因為要完全攤到凍哂先可以入袋 ( 如果唔係涼透入袋會有水氣,整腍件蛋糕 ),所以又阻咗啲時間,最終都係要遲到,真係唔好意思!Miss 問我點解唔預早整,其實我都好想咁做,不過早排成日落雨,濕度好高,我驚會整到嚿 Brownie 受潮變腍,咁到時 Winnie 同 Miss Cheng 就食唔到原本嘅味道同質感,到時就嘥咗我一番心機,所以唯有自己辛苦啲,瞓少啲囉!Miss 仲話我好講究呢!
不過當見到件製成品做好時,心裡面係非常開心,呢種開心對於果啲未試過整嘢食嘅人嚟講,係完全唔會明白,唔會 feel 到,可能只會覺得你點解咁無聊,攞苦嚟辛!
睇吓張相,個賣相都唔差啫,第一次整都算係咁啦,我自己覺得已經合格㗎喇,有 70 - 80 分啦!
2009年5月28日星期四
rice paper @ 又一城
嘩,我同 Winnie 約 Miss Cheng 食飯真係約得好辛苦,約咗好耐都未約到,卒之今個禮拜一成事啦!今次係 09 年嘅第一次見面咋!Miss,乜妳咁難約 o架,咁多演出,咁多 talk 講嘅?
我哋先約好喺九龍塘落腳,因為要就 Miss 之後過對面城大上堂,咁 Winnie 就早到少少睇吓有邊間食肆啱,順便 window shopping 嘛!最後就揀咗去 rice paper 度食越南嘢,因為一來少人,二來我哋 3 個都未試過呢間食肆,咪試吓囉!
環境都 OK o架,Miss 仲指定要揀開揚窗口景位置 o添!( 咁似買樓揀單位嘅 !?)
嗱,睇吓 Winnie 幾醒目,揀咗呢個勁大落地玻璃嘅開揚窗口位置,實地現場仲清楚睇到哂「畢架山一號」全貌 o添,Miss 實滿意啦!
你哋有冇發覺,點解 Miss 個樣冇打到格仔呢?因為我同佢講,佢係公眾人物,個樣一早都 "揚" 哂啦,應該唔介意將張相放上我個 blog 度,佢話唔介意,不過要放張靚啲 o架喎!我覺得呢張曝光過度,Miss 個樣唔係咁靚,所以再 post 多張下面嘅相.
呢張相係咪影得 Miss 靚啲呢?不過就唔夠光,同埋 Winnie 做乜 "吼" 人哋 "咪" 埋咗眼先影 o架,激死人呀!!
我哋 order 嘅食物陸續上枱喇.首先係我同 Miss 杯熱青檸薑蜜.
呢杯係 Winnie 嘅凍青檸梳打 (好似係啩,唔記得喇 ).
佢兩個要即刻碰杯影相.
越南牛肉湯河,河粉都幾滑,牛肉哩,我當然唔知咩味啦!
呢個係乜乜炒飯,老人癡呆嘅我又發作喇!等 Winnie 遲啲 post 番個名啦!我覺得呢個炒飯無乜特別,但就唔覺得好似佢兩個講到咁唔好食,所以我都話我唔識食 o架啦!到最後當然由我呢個唔鍾意嘥嘢嘅人包底清埋佢啦!
寫到呢度,先發覺漏咗唔記得同碟炒金邊粉影相 o添!難得佢兩個都讚好食.可能因為咁我哋就好快手食哂,無影到相.
呢個素菜米卷小食都 OK,好清新.
不過呢個柚子沙律就強差人意喇!味道麻麻,買相又唔靚,連搣碎佢都懶,連 Miss 都話 $20 好唔值,我自己整嘅日式豆腐柚子沙律仲靚過佢,好食過佢啦!
食完嘢之後,我哋坐多一陣,繼續傾謁,傾傾吓,有個 waitress 行埋嚟擺低盒嘢,個盒都好靚 o架,你哋估唔估到裡面裝住啲咩呢?
:
:
:
:
:
:
:
:
:
:
:
:
:
:
:
:
其實係牙簽嚟 o架咋!
我覺得今次餐飯無乜驚喜,同集團其下嘅美心 MX 唔相差太遠,可能係因為我哋 order 嘅 lunch set 比較 cheap o架!
雖然每次同 Miss "犯罪" ( 唔係,係 "飯聚" 啫! ) 嘅時間都好短,因為佢真係好忙,成日都要趕下場,但係都好開心 o架,所以 Miss 已經約定我哋暑假再聚,仲話會上佢屋企整嘢食 o添! ( 嗯,好似又話去佢屋企樓下 Element 果度啲高級食肆食喎.) Anyway,下次記得要同 Winnie 爭贏俾錢埋單呀,今次我哋就第一次失敗咗喇!
P.S. 我留意到 Miss 同我哋講一樣嘢時,佢係特別開心,睇得出係由心笑出嚟,之唔係佢之前喺北京國家大劇院演奏 Beethoven Piano Concerto No.4 囉!佢真係好開心 o架,成副 proud of peforming in the National Centre for Performing Arts 咁嘅樣.我呢世都無可能做到 o架啦,但係我都好戥 Miss 開心呀!
蒸蛋糕
自從有咗焗爐之後就好少蒸蛋糕,所以今次就返僕歸真,整番次蒸蛋糕先.不過今次其實係有目的嘅,係專登整嚟帶去探媽咪嘅,而且亦都係一個實驗嚟 o架,點解咁講呢?因為我係用咗西式海綿蛋糕嘅整法,唔入爐焗而用水蒸,睇吓得唔得囉.
個樣都 OK,都發得幾靚呀,仲同西式海綿蛋糕一樣咁軟熟 o添!不過食落口就比較嚡,唔知點解呢?用水蒸應該仲濕潤先啱 o架! 可能真係要跟番我喺圖書館借番嚟果本《黑糖糕蒸蛋糕》個食譜嚟整先得喇!
呢個 muffin 模係 Louisa 借俾我用嘅,因為佢話睇過我個 blog 知道我會成日整 muffin,而佢又少整,所以暫時擺住喺我度俾我用.今次用佢嚟蒸蛋糕真係方便好多,之前我係要將啲軟錫紙逐個放入個硬錫紙撻模度焗或蒸,麻煩好多呀!
我同 Louisa 依家會各自買唔同嘅蛋糕模交換嚟用,咁就可以慳番啲錢同存放位置啦,一舉兩得,幾好!
獅峰龍井
一睇到呢啲高檔茶葉,就知道唔係我買 o架啦,當然又係好學生兼好友 Louisa 送 o架啦!淨係睇個包裝盒已經夠勁喇,用咗皇帝嘅 "龍" 圖案同代表皇帝嘅 "黃色",夠氣派未?
真係唔好講笑,Louisa 話一套兩盒嘅禮盒裝已經要千幾蚊 o架啦!係個客送俾佢嘅,其實往年都有送俾佢,不過佢話當時唔識貨,擺埋一邊無理佢,嘥料!因為佢個客話俾佢聽,一年裡面只得一造,而且產量唔多,好矜貴.所以 Louisa 提我:「呢啲唔係普洱呀,唔係越舊越好 o架,所以唔好擺埋唔飲!」
所以我今日就專登開嚟試吓.
靚嘢即係靚嘢,一剪開個錫紙包裝袋,果陣龍井嘅清香味即刻撲鼻而來,就連啲茶葉嘅顏色都好靚,好青綠,唔似平時啲茶葉咁 "黑掹掹".
沖埋水就更加唔得掂囉,香到 "欲仙欲死",飲落口好甘甜,好清香,你睇,浸泡過嘅茶葉好靚,成個形態出番哂嚟,名符其實水滾茶靚,簡直係視覺,嗅覺同味覺嘅享受!
沖到淡哂唔再沖水時,本來諗住將啲茶葉倒咗去,但係見到佢咁嫩綠,仲好吸引,放是就試吓食茶葉.點知原來好好食 o架,非常之嫩滑,好食過好多菜呀!最衰我唔識整龍井蝦仁啦,如果唔係用佢嚟炒河蝦肯定正到暈!
咁靚嘅茶,梗係第一時間沖番杯孝敬媽咪啦!我之所以專登揀今日先開封呢盒靚茶,係因為今日對我嚟講係一個好特別嘅日子,當然唔係端午節咁簡單啦,而係喺兩年前嘅今日 ( 我指嘅係農曆 ),同樣都係端午節,就喺呢一日,媽咪就離開咗我,我到依家都仲好記得當時嘅情況,好傷心,好心痛,但係我唔可以喺佢面前喊,因為咁樣就會令到佢之前辛苦極都唔入醫院嘅日子白捱,我好記得,當我睇住佢走嘅情況,係我呢世仔有史以來遇到最震撼嘅事,我諗我依世都唔會忘記果日嘅情景,但我當時仲好清醒,當眼淚一出時我即刻離開佢身邊,衝咗入廚房度狂喊,喊完喊夠之後仲要即刻通知阿馳同其他親友,到心情平伏番之後再入番房陪佢,繼續做嚟緊果 12 個鐘頭內要做嘅事.
夠了,我唔想再多提,其實我依家個腦已經不斷湧現番當日情景,好難受,眼淚都已經流緊出嚟 ……
P.S. 咁啱我早前喺報紙度睇到有篇關於獅峰龍井嘅文章,順便 upload 埋上嚟俾大家睇吓.其實我已經用 Photoshop 將佢放大過好多次,但唔知點解一 upload 到個 blog 就得番咁細張,希望大家唔好介意,將就吓啦!
2009年5月24日星期日
黑椒檸蜜雞脾仔
前幾日去超市買嘢時,見到有雞翼脾賣,不過就賣得好有 gimmick,$9.9一盒任揀任裝,總之裝滿一盒後要以冚得到盒蓋為準.其實我都唔知咁樣買係抵唔抵,不過貪得意玩吓,睇吓自己可以塞到幾多隻入個盒度!
我問個阿姐,一盒有幾多隻度,佢話都有 6,7隻 o架,於是我就朝住呢個目標係咁揀,係咁塞,係咁揀,係咁塞,但最終都只係裝到 5隻咋,可能我專揀哂啲又肥又大嘅翼脾啦,所以裝少兩隻.
係咪隻隻都好肥美呢!
買完嘢我一路行返屋企,一路諗點樣整啲翼脾,突然諗起上次整完個柚子檸檬蛋糕後,仲有大半個檸檬放咗喺雪櫃都好耐喇,於是就決定用佢嚟整翼脾喇.
材料:
雞翼脾
罐頭菠蘿
檸檬
百里香 (Thyme)
醃料:
檸檬汁
蜜糖
老抽
紹酒
鹽
糖
黑椒粉
- 洗乾淨翼脾,瀝乾水後,用抹手紙索乾水份,然後用叉喺比較厚肉嘅地方拮幾
吓,方便醃入味.
- 菠蘿切幼粒;檸檬切薄片,備用.
- 將所有醃料拌勻後,放入翼脾醃好,最後灑上黑椒粉.
- 醃好後,將翼脾夾出,放上錫紙上面,灑上百里香,然後將錫紙包好,連焗盤放
入已預熱 180°C 嘅焗爐內焗 20分鐘至熟.
- 將剩低嘅醃料同焗出嚟嘅雞汁倒入鑊內煮番滾,煮滾後試一試味,酌量加鹽,糖
調味,之後加埋檸檬同菠蘿落去,煮到個汁濃稠就可以熄火.
- 翼脾上碟後,淋上煮好嘅醬汁就攪掂.
酸酸甜甜,好好味呀,仲有好濃嘅蜜糖味 o添!最驚喜嘅就係啲雞肉唔似平時咁乾,咁嚡 ( 雞全翼中,翼脾往往都係最嚡嘅 ),仲好滑,好嫩,可能因為用錫紙包住嚟焗,將雞肉內嘅水份全部保留住,所以唔會焗到好嚡.
唔係賣花讚花香,真係好正 o架,你哋都試吓整啦!
Notes:
1. 因為翼脾部份比較厚肉,所以最好醃過夜,我呢幾隻仲醃咗成 3日 o添!所以好
入味.
2. 煮汁時要用慢火煮到收汁,唔可以太大火,因為有蜜糖喺裡面,好容易會變咗
焦糖,所以要留心顏色一轉金黃就即刻熄火.
2009年5月23日星期六
簡易咕嚕豆腐
前幾日煮咖喱吞拿魚意粉時用剩咗啲菠蘿,今日就用佢嚟煮咕嚕豆腐.
材料:
實豆腐
番茄
罐頭菠蘿
調味料:
茄汁
白醋
鹽
糖
粟粉
- 番茄洗淨,去蒂,然後切件.
- 菠蘿瀝乾糖水,切丁備用. - 豆腐沖一沖洗,之後灑上少少鹽,再用抹手紙將整嚿豆腐包住,然後用重物壓喺 - 之後將豆腐切件,薄薄咁撲上粟粉,放入已燒熱油鑊內,用中慢火煎香兩面,盛 - 加調味料同水落鑊,煮成咕嚕汁. - 煮滾汁後,加埋菠蘿同番茄落鑊一齊煮,唔駛煮太耐,煮熱就 OK,否則番茄易 - 最後用粟粉水埋薄芡,然後將咕嚕汁同菠蘿,番茄一齊淋喺豆腐面,食得!
豆腐上面,迫出多餘水份.
起備用.
煮爛.
P.S. 最衰上次唔記得留番起啲菠蘿糖水,如果唔係用佢嚟埋芡仲好味!
- 豆腐沖一沖洗,之後灑上少少鹽,再用抹手紙將整嚿豆腐包住,然後用重物壓喺
- 之後將豆腐切件,薄薄咁撲上粟粉,放入已燒熱油鑊內,用中慢火煎香兩面,盛
- 加調味料同水落鑊,煮成咕嚕汁.
- 煮滾汁後,加埋菠蘿同番茄落鑊一齊煮,唔駛煮太耐,煮熱就 OK,否則番茄易
- 最後用粟粉水埋薄芡,然後將咕嚕汁同菠蘿,番茄一齊淋喺豆腐面,食得!
2009年5月20日星期三
法式焦糖燉蛋 Crème brûlée
好耐都無試過大昏迷喇!因為噚日dayoff,知道唔駛出去教琴,屋企又無乜特別嘢要做,所以好放心咁盡情去瞓,前一晚因為喺 Louisa 屋企食完飯之後,除咗食生日蛋糕之外,仲有幫 Louisa 整香蕉蛋糕,所以好夜先走,返到屋企沖完涼,睇一陣書,點 零兩 點先瞓,第二朝12 點半先起身,所以噚日好夠精神.
夜晚就好求其咁煮咗個咖喱菠蘿吞拿魚意粉食 ( 間中偷吓懶先 ),食完哂洗埋碗都仲好早,所以就郁手整甜品食,呢個Crème brûlée 都想整好耐 o架喇,不過一直都無買到淡忌廉,所以一路都無整,直到最近荃灣間二德惠買嘢有雙倍積分,加上 200ml 裝嘅淡忌廉又做緊特價,$45 / 3盒 (依家 $44 / 3盒 o添咋 ),所以就起心買喇,咁依家咪整到 Crème brûlée 囉!
材料同做法都好簡單.
材料:
蛋黃 2隻
淡忌廉 125克
豆漿 125克
砂糖 20克
以上材料可做 2 - 3杯燉蛋
- 先用 180°C預熱焗爐. - 蛋黃同淡忌廉用蛋拂拌勻,然後加入少量豆漿再拌勻. - 將剩低嘅豆漿煲滾,加入砂糖煮溶. - 將熱豆漿逐少逐少拌入忌廉蛋液裡,之後再倒回煲內加熱. - 加熱後嘅忌廉蛋液過篩倒入疏乎厘盅內,然後放上焗盤上,再倒凍水入焗盤內, - 放入焗爐,焗 25分鐘後取出放涼,之後放入雪櫃雪10分鐘. - 喺雪凍咗嘅燉蛋面灑上少少砂糖 (份量以外),用火槍將砂糖燒焦,做成焦糖,咁 食譜參考:香港電台嘅美食DIY 網頁 (仲有導師整個製作過程嘅 video睇 o添呀!)
水嘅高度約半 cm至 1cm.
就食得啦!
- 蛋黃同淡忌廉用蛋拂拌勻,然後加入少量豆漿再拌勻.
- 將剩低嘅豆漿煲滾,加入砂糖煮溶.
- 將熱豆漿逐少逐少拌入忌廉蛋液裡,之後再倒回煲內加熱.
- 加熱後嘅忌廉蛋液過篩倒入疏乎厘盅內,然後放上焗盤上,再倒凍水入焗盤內,
- 放入焗爐,焗 25分鐘後取出放涼,之後放入雪櫃雪10分鐘.
- 喺雪凍咗嘅燉蛋面灑上少少砂糖 (份量以外),用火槍將砂糖燒焦,做成焦糖,咁
食譜參考:香港電台嘅美食DIY 網頁 (仲有導師整個製作過程嘅 video睇 o添呀!)
啱啱出爐時果樣,可能因為個焗爐太勁,未做焦糖都已經焦咗少少. 本來星期一果日係想問 Louisa 借定支火槍嚟燒焦糖,不過一來佢無 gas;二來我其實又驚驚哋用火槍,因為見到個火噴得咁猛,覺得好恐怖,好危險;三來佢又話俾我聽可以用焗爐焗燶啲砂糖,所以我就試吓入焗爐,淨用脆烤功能果三枝石英管嚟焗脆個表面,睇吓得唔得,但其實係唔得囉!焗咗好耐都只係得少少燶,而且我隔住爐門望入去時,見到啲燉蛋猛咁喺度郁,滾吓滾吓咁,好驚會焗過龍,焗到啲燉蛋老哂兼嚡口,最後都係放棄罷!所以喺燉蛋面會見到啲白色未溶嘅砂糖結晶.
啱啱出爐時果樣,可能因為個焗爐太勁,未做焦糖都已經焦咗少少.
本來星期一果日係想問 Louisa 借定支火槍嚟燒焦糖,不過一來佢無 gas;二來我其實又驚驚哋用火槍,因為見到個火噴得咁猛,覺得好恐怖,好危險;三來佢又話俾我聽可以用焗爐焗燶啲砂糖,所以我就試吓入焗爐,淨用脆烤功能果三枝石英管嚟焗脆個表面,睇吓得唔得,但其實係唔得囉!焗咗好耐都只係得少少燶,而且我隔住爐門望入去時,見到啲燉蛋猛咁喺度郁,滾吓滾吓咁,好驚會焗過龍,焗到啲燉蛋老哂兼嚡口,最後都係放棄罷!所以喺燉蛋面會見到啲白色未溶嘅砂糖結晶.
Notes:
1. 原食譜係用牛奶而唔係豆漿,只係因為小弟唔飲奶啫.
2. 將煲滾嘅豆漿 /牛奶倒入忌廉蛋液時,一定要慢慢逐少逐少拌入,如果唔係啲蛋
液就會被煮熟.
3. 忌廉蛋液心須過篩倒入疏乎厘盅內,因為可以隔咗啲被煮熟咗嘅蛋液固體,令
到啲燉蛋更幼滑.
4. 焗好出爐嘅燉蛋一定完全攤凍或雪涼,否則當灑上砂糖製作焦糖時,熱力會將
砂糖溶化入燉蛋內,咁就最唔成焦糖喇.
P.S.
1. 當 Louisa 話枝火槍無 gas時,我就問佢係用咩 gas,佢話用打邊爐果啲 gas,
咁就再問佢,咁打邊爐啲 gas喺邊度買得到,佢竟然同我講:「打邊爐啲 gas
咪喺 賣打邊爐啲 gas嘅地方買囉!」跟住我哋兩條友就喺度勁笑,真係俾佢吹
漲!
2. 用上次買返嚟嘅腐皮碎整豆漿真係好方便,十零廿分鐘啲腐皮已經煲溶哂,做
成好濃嘅豆漿,我將食譜用剩嘅豆漿俾咗老豆飲,佢話好濃好甘香喎!


text:
究竟點樣喺中四五嗰時估計自己 DSE 個 grade 呢?
問:中四五嗰時可以靠做 DSE Pastpaper / 參加 DSE Mock Exam 估成績?
答:有人建議中四五嗰時可以試吓做文憑試嘅past paper,然後睇睇自己攞幾多分,然後睇翻當年 DSE cut off 分數(如2018年),就可以估計到自己文憑試出嚟考嘅等級.
但係,中四學咗嘅課題唔多,就算讀到中五都係學咗大約七成嘅考核內容左右,所以中四五嗰時都冇辦法完成一份完整嘅 DSE past paper.我認為呢個方法唔係太可行.
中四五冇咩校外嘅 DSE 模擬試畀大家去參加,所以都唔係一個可行嘅方法.
問:點解喺中四五嗰時要估計下自己 DSE 成績?
答:喺中四五估計自己文憑試成績,目的係為咗令自己更清楚了解自己每一科嘅學習情況,咁你就可以及早計劃如何準備公開試,究竟應該將時間花喺咩科目.
雖然估成績呢樣嘢冇一個100%準嘅方法,但係以前我中四五嗰時就會用一個睇數據嘅方法去估計自己 DSE 嘅 Grade.呢一個係一個相對可靠嘅方法去了解下自己嘅進度同埋 DSE 預計嘅成績.及早知道,你先可以改變命運.
第一步:分析中四五全年成績表
你下學期考完試之後會出一張全年成績表,而呢一張成績表好有參考價值.假設你冇去hea考,咁呢張成績表反映到你喺學校入面每一科嘅排名.實際考第幾呢個唔重要,最重要係你要知道你喺學校係喺咩位置,例如 Top 10%,Upper Quartile(頭25%),Median定係Lower Quartile等等.
第二步:了解學校歷屆 DSE 成績
然後,你可以睇返每一年你嘅師兄師姐嘅文憑試成績.舉個例子,假設你學校每年有160個學生考DSE,當中每年平均有5個5**,10個5*,17個5.
咁即係話每一年你學校大約有兩成 (20%)嘅同學考到五級或以上.如果你嘅數學科考左好幾次 test/exam(記住,係好幾次)都考緊全級第10,你就知道自己應該暫時穩拿5,應該大機會拿5*.
第三步:Predict 各科在文憑試考取的成績
當你了解完學校歷屆文憑試成績之後,你就真係可以開始 Predict 下每一科嘅等級.但係點樣去理解自己嘅成績呢?Predict 出嚟嘅成績可以話到俾你聽你每一科嘅等級大約去到邊,例如啱啱上面數學科嘅例子可以話到俾你聽你數學科依家嘅等級係大約5-5*.
第四步:計劃及改善
做完咁多數據分析,就梗係要落手行動.你要睇睇自己將來喺大學想揀咩科,而嗰一科嘅收生要求又係啲咩,然後就要諗點樣喺 HKDSE 各科考取相關嘅等級,以及達到相關嘅要求.
注意事項一:建議參考多幾次測驗/考試,結果較為準確
上面提出嘅方法涉及數據分析,所以有越多 dataset 作參考會越準確.所以我建議大家參考多幾次考試同埋測驗嘅平均成績同埋排名,估計出嚟嘅結果相對較準確.
注意事項二:中文,通識科 Prediction 較不準確
由於中文同通識課改卷牽涉主觀判斷,視乎批改嘅老師是否「手緊」,所以我認為呢兩科較其他科冇咁準確.
如果你已經中六…
喺中六嗰時你可以透過唔同嘅方法去估計自己文憑試嘅成績,例如做歷屆文憑試 Past Paper (結果較準確)又或者參加一啲校外嘅 Mock Exam(參考價值一般).
臨走前記得…
花2分鐘填好呢張表格,我會透過 Email 同 IG 繼續分享讀書心得同埋各科學習資源:按此
如果想知道更多有關 DSE 嘅資訊同 Tips,就記得要 Follow 我 IG @bchuihkdse 喇!


text:
Bitcoin嘅成功大量增加左其他加密貨幣嘅收視率.但係如果你係新手,又想研究其他有潛力嘅,再係交易平台上望住一大堆貨幣,真係會唔知睇邊隻先好.
點解會出現其他貨幣
Bitcoin 雖然係第一隻, 而又係最出名嘅加密貨幣.但佢嘅缺點亦都非常之多,亦都唔係所有Application都岩用.而因為佢去中央化嘅特點,要去改變佢嘅特性暫時只能靠HARD FORK,造成今日市場上面出現其他bitcoin分支.包括近期炒得好勁嘅Bitcoin Cash,Bitcore,同埋由一個香港人發起嘅Bitcoin Gold. 要知道點解其他貨幣可以冒起,首先你要知道Bitcoin嘅弱點.
挖擴變成軍火大賽
標榜去中央化嘅bitcoin,其一開始嘅理念係一人一票,一般大眾可以係屋企利用家用電腦嘅資源去挖礦.但係發展到今日,因為ASIC(Application Specific Integrated Circuit)晶片嘅出現,挖礦以經唔係一般市民玩得起嘅玩意,用電量之巨大變成左投資者帶住上千部ASIC電腦穿州過省,尋求最平電力嘅地方設廠.變相而家大部份嘅bitcoin都係黎自中國,包括BTC CHINA POOL, DiscusFish, AntPool, BW Pool 等最大嘅BTC供應商都係中國企業.
私隱度低
好多人認為比特幣嘅特點係私隱度高,買賣雙方都唔知大家身份.但其實大家用嘅電子錢包地址,係過數時要交俾對方,而因為任何人都可以係public ledger上睇到由開始到而家嘅整份交易紀錄,只要有心查就可以知道你做過嘅交易銀碼.想像下你只係係朋友之間做交易,你朋友可以見到你銀包地址所做過嘅交易銀碼,咪即係變相佢知我有幾多錢?
區塊容量太細
Bitcoin係8年前嘅產物,原先嘅創造者可能跟本冇諗過到今日會有咁大量嘅交易量.現時Bitcoin嘅區塊上傳時間係約10分鐘,如果你個Transaction唔好彩入唔到呢個區塊,Sorry除左等下個你冇咩可以做.
Monero (XMR)
Market Capitallization: $3,7billion USD
Total Supply: 15.6/18.4 Million
一講到bitcoin,好多人都會話係D黑客用黎係Dark Web買野用.少年,你太年輕了.因為BTC私隱度低嘅問題,而家係暗網購物,唔計以經被封殺嘅Silkroad, AlphaBay, 連同今年上位唔夠一個月就被封嘅Hansa,Wallstreet Market 同其他新俊暗網交易平台都以Monero作為主要貨幣.In some case 佢地仲認為Bitcoin拖累佢地.但係當然因為BTC嘅流通度高,所以某D平台依然接受.每日交易量同埋價位都排起頭五位嘅XMR,自2014年4月起開始發行.
私隱度No.1
自動利用環型簽名黎混淆交易地址,真正做到匿名交易.同時,XMR嘅交易紀錄係睇唔到有幾多錢由A傳去B,亦都確認唔到同一地址上剩返幾多錢.
Price discrimination對於全世界好多企業黎講都好普遍,好多商品同服務,機構唔會想俾人知道佢地賣緊幾錢同賺緊幾錢,亦都唔可以俾對家知佢有幾錢係手.而對於一般用家,亦都可以放心交易XMR,因為佢唔會好似BTC咁有機會被標籤,唔好彩收到黑錢嘅話有可能渣都冇得剩.
挖礦算法
XMR係其中一隻反ASIC嘅貨幣,佢嘅挖礦算法專門設計到令ASIC對住一般家用電腦唔會出現太大優勢.即係話你同我同大部份廢青都可以利用屋企部爛鬼主機黎挖礦.變相XMR未來會有更多嘅獨立用家,不竟用家同believer先係Crypto嘅價位核心.
區塊容量自動調整
BTC區塊容量SET死左,平均每十分鐘先更新一次,交易處理之慢都唔係第一日嘅問題,如果你好急嘅話就只能俾更多嘅交易費用.XMR嘅平均更新時間為2分鐘,就算第日用互人數大幅上升,交易量大增,秀過調整區塊大細,交易時間一樣可以keep到.
係高達9成失敗率底下,要挑戰比特幣嘅地位一定要經過時間嘅洗禮,經歷用家同網民嘅考驗.一隻有潛力嘅加密貨幣,需要嘅利好條件非常多,Monero擁有一班其他公司望塵莫及嘅死忠,一班務實嘅開發人員同埋肯聽意見領導.係2018年,筆者期望 Monero 會發佈更多重大更新.


text:
口交
口交(同男女性口交又叫吹簫,擔柴;同男性口交又叫含撚,食J,食JJ,食朘,食朘朘;同女性口交又叫含屄,舔陰)係用口或者脷刺激外生殖器嘅性行為.口交可以由異性或者同性嘅兩人相互進行.口交亦可以自我進行,叫做自我口交(男:autofellatio;女:autocunnilingus).
動機改
好多時係一啲女性唔方便做愛嘅日子,例如係月經期間,又或者係非安全期,女性唯有以口交嚟滿足伴侶,漸漸地女性會以口交嚟增加對伴侶挑逗.
口交分為男性對女性嘅口交同女性為男性嘅口交,男性對女性嘅口交係男性用條脷刺激女性嘅陰核及陰道,甚至會將條脷伸入女性嘅陰道嚟代替男性性器官嚟刺激女性;而女性為男性嘅口交就係女性用口部代替陰道套住男性嘅性器官,上下移動嚟模仿造愛嘅情況,加上條脷嘅刺激可以帶畀男性更大嘅刺激.
既然精子入唔到陰道就唔係太可能會導致懷孕(唔係完全冇可能),噉口交就被用嚟作為一種避孕嘅方法.好多人——包括越來越多嘅未成年人——為咗呢個原因而選擇咗口交或者肛交嘅性交方式.不過肛交時精液重係有可能進入陰道.
有啲人唔能夠接受口交,但亦有好多人樂於此道.有時口交並唔係為咗避孕,而係作為「前戲」而做嘅.生殖器官具有大量嘅神經末梢,非常敏感,雖然脷,嘴唇都係噉,由於嘴入面冇刺激性慾嘅受器,係感受唔到性興奮,但因敏感嘅觸覺,若同時進行性幻想,係可以勾起性慾嘅.


text:
好久都未試過可以正正經經係屋企坐定定睇 VCD/DVD, 上個星期六日, 比較清閒, o的客又無乜電話o黎, 公司o野又唔多想做, 再加埋本身有少少唔舒服, 係咁咳. 所以都無周圍逛, 就係咁收埋o左自己係屋企.
唔知係咪習慣o左早起, 嘻嘻, 其實都係十點零左右起身. 瞓唔到, 咪起身做家頭細務, 打掃下間屋, 執拾下o的雜物, 經過一個早上o既努力, 係下午三點左右o既時候, 又未想瞓晏覺, 咁就開o左套戲o黎睇, 唔睇由自可, 一睇就弊傢伙, 係下午開始睇到夜晚, 將屋企差唔多未睇o既 VCD 睇晒咁滯!! 當睇完最後一套戲o既時候, 我突然間感覺到部 HI-FI 同我講, 佢好開心, 因為佢終於可以運動下, 唔駛懷疑自己究竟係咪 HI-FI, 點解幾個月都未郁過. 我望住套 HI-FI 時真係好滿足, 好開心, 跟住亦都好滿足咁去!
到o左星期日, 之前 download o左套狼羊物語, 諗住今日留返同老婆睇, 但係一開機睇o既時候, 居然變o左做甲賀忍法帖, 咁唯有自己一個人睇啦. 係套戲o既中途有一幕, 係講有個竹筒跌落地, 係o個一殺那, 我感覺得突然間個把聲好響, 好震撼, 咁自己仲心諗, 駛唔駛咁誇張呀個音效, 又唔係o的乜o野爆炸場面, 點知過o左一陣, 當真係有爆炸場面時, 我居然感覺唔到有乜震撼感, 而且愈睇愈唔對路.
走埋去個 subwoofer 睇下乜o野情形, 點知發覺個 woofer 死o左呀… 乜o野反應都無, 突然間就諗返, 唔係嘛, 之前o個下聲, 就係…….. 唉!! 唔通連續兩日谷得行得滯?? 谷爆o左?
而家仲未打電話去代理度問, 維修要幾多錢! 如果太貴就唔整啦!! 而家要儲錢買 woofer 先… 又要捱麵包啦!! 嗚~~~~


text:
韓國旅遊: 家陣好多人去旅行都會買即食麵返嚟,貪其送禮做手信定自用都咁實用.韓國即食麵種類超多,唔想次次都買泡菜味即食麵,芝士麵或者農X牌嘅話,其實仲有好多其他口味揀架,一齊睇吓5大最受韓國女生歡迎嘅即食麵,再準備你嘅手信checklist喇!
5. 浣熊炸醬麵
浣熊炸醬麵其實係辣味浣熊麵同炸醬麵撈埋一齊嘅菜式,有咩咁特別呢? 除咗隨浣熊麵附有嘅兩塊海帶外,當然係因為節目「爸爸去哪兒」啦~原本呢道菜係民國爸爸嘅暗黑料理,但各小朋友都食到津津有味,尤其係尹厚,反應咁好,唔係唔試吓嘛?
4. 辣雞炒麵
嗜辣嘅朋友一定唔可以錯過呢款就連韓國人都話辣嘅辣雞炒麵! 辣雞炒麵更曾入選2013年The Ramen Rater年度十大最辣即食麵嘅第2位,可想而知有幾辣.想食得豐富啲,不妨加入牛奶,芝士片同香腸一齊煮,韓式辣味Carbonara咁就大功告成喇.
3. 芝麻拉麵
韓國年度銷量第一嘅芝麻拉麵其實即係麻油麵,但比起香港食到嘅濃郁好多亦香好多.除咗調味嘅微辣麻油外,配料包內嘅壓縮蛋塊亦係芝麻拉麵受歡迎嘅原因之一.
2. 天婦羅烏冬麵
謝天謝地,終於有個麵係唔辣架喇,啱晒小編呢啲唔食得辣嘅人.最吸引就係作為配料嘅豆腐乾,吸收咗湯汁精華之後非常入味.
1. 육개장
牛肉湯辣得嚟非常惹味,加上麵條細嫩彈牙,更容易吸附湯汁,由於太好食嘅關係,香港好多賣韓國野嘅地方都有得賣,變咗唔夠特別添…
精選5家極具人氣牛肉麵店
台灣美食: 嚴選台灣最好飲珍珠奶茶
小V花東遊記
2C宜蘭遊記
泰好買! 泰國5個必去假日市集
日本最美的單車徑-大分縣單車道
韓國賞楓2015最佳推薦TOP5


text:
栢龍玩具最新中文桌遊 - 第一類接觸(英文名: First Contact)現貨現已有售
曾經有傳說話 "古埃及人嘅金字塔其實係外星人幫手起"又或者"古埃及果啲好似圖案嘅文字其實係外星文黎" 原來係真嫁!喺 依副派對遊戲入面,玩家就要扮演埃及人同另一班傳說中嘅古埃及神明(即外星人)用古埃及文字溝通,外星人嘅目的就係要班地球人明佢哋想要咩頁品. ...
Sushi Go! 與The Mind各中文派對遊戲番貨!
斷貨一排嘅Sushi Go!番咗貨啦~細細盒再加上相宜嘅價錢,買番去就可以同朋友一嘗點樣玩Boardgame咁食迴轉壽司!  同 嘅中文版都補番貨啦~ 最後仲有現貨一棋難求嘅Wildlands都有得賣啦,無論遊戲美術量同parts質素都無得輸!...
各款卡套及桌遊配件現已上架
好多朋友都鐘意上啲鋪頭望下有乜買咁樣樣,但遺憾大部份產品都因為無位置展示,好多時咁就錯過咗預到生命中最愛嘅機會! 以後唔怕啦, 各不同尺吋的卡套,卡盒以及Token等配件都會掛哂出黎啦,以後就唔洗再心掛掛啦~ 產品預留及查詢 (電話/Whatsapp):...
5月新到桌遊 繁體中文版
繁體中文版到貨啦!一款寫到明支援1-100人玩嘅桌上遊戲! 100人打機打公會戰就得~估唔到一齊玩Boardgame建設好條街都可以咁多人做! 另外仲有隻二手拍賣王,一隻四圍搵二手野拎上拍賣網賣嘅遊戲,每次玩家都會去到唔同嘅貨倉(i.e.垃圾崗)以你最...
古董局中局 - 史上最考策略的身份陣營桌上遊戲再度番貨@棋間限定
有好消息又想話比大家知!古董局中局又再番咗貨啦! 想入番副嘅朋友宜家起已經可以於棋間限定嘅油麻地店直接買到啦! 驚買咗唔知點玩嘅朋友都唔怕,我哋貼心嘅店員會耐心地教埋你玩㗎! 古董局中局 - Mystery of Antiques: HKD295 玩家人數: 6...
金銀島 - Treasure Island 與 末日決戰-Aeon's End 現貨發售中
新鮮滾熱辣嘅"金銀島 - Treasure Island"繁體中文版到咗貨啦!佢啲part屎極多,勁滑質素超高!例如有個立體真係放到嘢嘅寶箱啦,精細嘅角色模型,真係可以畫嘢上去嘅航海圖,真係用到嘅圓規同埋其他一大炸上哂膠面嘅token等等......真係好期待可以快啲玩到隻...


text:
2012年12月6日,移民加拿大廿幾年嘅舅父返嚟香港探親.佢同我都中意影相,於是嗰日佢同我去咗鯉魚門探訪.嗰日朝早,我哋搭地鐵,再行咗十幾分鐘到鯉魚門村.
行到入村口,就見到一堆矮矮村屋,同香港市區完全唔同,市區大廈高到遮住天空,不過依度非常開揚,見到藍藍嘅天.我一入去,就知道已經到咗漁村,因為一去到就聞到海水鹹味,而且係村口對出冇幾遠就係海,海入面又有好多漁船係度盪下盪下.維多利亞港入面仲剩低嘅漁村就只有鯉魚門,佢喺市區邊緣,要到訪唔難,佢仍然可以留低,冇用嚟發展高樓大廈,實在好神奇.
鯉魚門喺九龍同將軍澳之間,如果九龍同新界係兩個國家,咁話佢係邊境線上亦相差唔遠.由航空地圖睇,九龍半島發展得密擠擠,地皮顯得灰白一片,將軍澳本來係海灣,九十年代開始填海發展新市鎮,已經差唔多填晒,變成石屎森林,宜家兩個區域之間只剩一片幼幼綠地,夾係兩者之間,鯉魚門就係綠地同海岸一端.
話鯉魚門係一條線都冇乜錯,佢的確喺維多利亞港東面窄窄出口旁邊,喺近九龍嗰邊只有一片小小窄長土地,旁邊已經係拔地而起嘅魔鬼山,鯉魚門村就喺依塊狹長土地上面,好似一條線.由於土地狹窄,我同舅父一入村內小巷就覺得有啲窄,不過小有小好,小有小嘅靚,由於地小,建築物都地盡其用,用盡土地表現佢哋嘅精緻實用.好似本來喺上世紀嘅小學而家變咗做鯉魚門創意館,展示該地以前嘅風土人情同文物.由外面睇,係典型六十年代現代主義建築,風格平實,再鋪上花崗岩裝飾,實而不華又耐看.入面嘅文物有唔少由本地機構或居民捐出,配上扼要說明,令人知道好多年前鯉魚門都曾經好多人,好繁榮,同而家遊客多過居民嘅情況相反.只不過有好多年輕人覺得鯉魚門落後,又冇工作機會,就搬咗出去,再冇返嚟,但係我就好羨慕依度麻雀雖小,五臟俱全.
我中意鯉魚門嘅生活環境,並唔係亂講,依度地勢低,又近海,每逢打風落雨就水浸,甚至有海邊房屋地陷,再加上房屋起得好密,易生火警,不過除咗一水一火嘅災難,其他嘢都幾好.走入小巷,其中有間小屋吸引咗我:佢起喺兩呎左右高嘅地臺上面,外面圍咗鐵絲網,入面係一間兩層高小屋,屋前居然有一個四十多呎小花園,入面種滿植物,依度真係別有洞天,小小地方竟然似世外桃源.要喺屋企有小花園,一係好有錢,一係住喺新界,基層市民要喺市區可以負擔小花園,相信只有鯉魚門依啲係市區邊緣線嘅寮屋區先可以有.
鯉魚門依條狹長土地喺邊緣線上,講係生死線都不為過,香港周圍要發展,用泥地換石屎地,希望喺地上種出混凝土大廈,鯉魚門依啲矮得得嘅漁村真係徘徊喺生死線上,莫講話我見到嘅小屋,連早過人類出現嘅海岸線都差不多要消失.走出小村,再往外走就係天后廟,中間有一個小石灘,係礁石上豎立咗一座幾米高嘅燈塔,海岸邊就係一啲嶙峋岩石.石灘岩石構成咗最原始嘅香港海岸線,其他本來喺開埠之前已經存在嘅天然海岸線,早已經喺歷年填海工程中消失,維港入面仍然保留嘅大多喺東西兩邊海港出口兩旁.鯉魚門原來喺十多年前交通規劃建議中,曾經打算起一條直通將軍澳到九龍嘅幹線,好彩最後建議否決咗,否則原始海岸連埋石灘同岩石,早就消失咗.
唔少舊風物已經跨越唔到生死線消失,就好似喺石頭上面嘅石刻,但我係天后廟附近嘅大岩石仍然見到.依啲海邊大石經過海風潮水侵蝕,表面變得好平滑,刻石有啲比較清楚,例如海角潮音,海天擎秀,愷澤長流,有啲模糊不清,字不能確定,例如?世保民,山川孕?同澤流海噬,刻字書法家早已過世,況且刻字多數冇署名,我唔可以搵佢地出嚟問.刻石上面唯一有署名嘅書法家就係六七十年代聞名香港嘅區建公,我唔肯定佢寫嘅澤流海噬最後一隻字係噬定係滿,但當然,區先生已經係時間線上消逝,想問都問唔到.
海岸線不停消失,曾經有人諷刺香港人瘋狂填海,維多利亞港填得只剩好似線嘅狹窄水渠,我諗到時鯉魚門會變成點?而家到處都要發展,鯉魚門仲可以係生死線上掙扎幾耐?當我行去天后廟嗰時,心中就希望天后娘娘可以保佑這片狹長小天地.
(文章為港語學第三屆廣東話徵文比賽參賽作品)


text:
八月十日就係小小豬生日嘅重要日子,嗰日已經安排左個好節目同屋企人一齊慶祝.
原本都好想叫埋好錫小小豬嘅朋友仔嗰日一整嚟開生日會,不過屋企又唔係大,又唔可以容納咁多人,所以我就決定分開兩日,等小小豬又可以開心多一次嘛!
因為有蛋糕食嘅小小豬係特別開心呀~
今日我請左兩個好姊妹糖糖同小肥肥,仲有一個住係對面座嘅舊同事同埋佢個小朋友一齊嚟開小型生日大食會PARTY,好多嘢食呀~
有我近期成日整嘅光波炸雞翼~
白汁蜆肉火腿意粉~
啫喱卷~
糖糖自家制嘅雞蛋布丁~
仲有幫我手整光波酥皮腸仔~
外賣壽司~
生日會又點少得生日蛋糕,我去美心買左個新出嘅水晶士多啤梨慕絲蛋糕,開頭我仲面頭那層係啫喱,點知原來係大菜糕,即刻覺得好失望.一嚟我係唔食得大菜糕,二嚟擺一陣就已經開始溶,真係唔係幾好呀!不過好在入面嗰層嘅慕絲都幾好食,又唔算太甜,所以都算佢合格啦~
好啦....唱生日歌,吹蠟燭啦~
以前叫依個心急豬乖乖咁定定地唱生日歌,都真係一件幾難嘅事,因為佢一見到個生日蛋糕就已經勁想食,仲成好狼C樣咁.不過今日見佢可以咁乖又定嚟唱,仲要唔止唱一次,依個小小豬真係叻左好多呀!(起碼有美食當前依然可以定定,睇見到真係好開心呀!)
開開心心食大餐,請重點留意小小豬個為食樣~
食飽飽又嚟再玩過~
小小豬今日大豐收,睇吓佢有幾好多禮物,多譏糖糖,小肥肥同埋軒軒MaMa~
我都有份呀,多謝小肥肥送俾我今年度第二份生日禮物~
哈哈哈...有小朋友一齊唱生日歌真係特別開心,就連開心到我地三口子冇合照添.不過唔緊要,有小朋友陪小小豬一齊影相,都係另一種快樂!
其實今日又點止咁少相,依幾張係可以CUT左小朋友,我先放上嚟,我仲拍左佢地唱生日歌時個開心樣,不過唔方便放上嚟呀!(不過如果有興趣,可以上FACEBOOK睇呢...哈哈哈)


text:
統帥伯麥同埋全權公使義律謹喺依份公告同香港島上嘅住民啟示,喺天朝同不列顛嘅雙方朝廷特派官員明確公開同意下,個島依家已經成為英吉利女皇嘅領土一部份;而喺個到住嘅土生土長人士必須要明白,佢地依家係英吉利女皇嘅臣民,佢地必須向陛下同埋陛下嘅官員履行義務同服從.
奉女皇陛下嘅恩名,啲住民茲此獲承諾受保護抵抗所有類型嘅敵人;而且,佢地另外獲保證可以自由咁進行佢地嘅宗教儀式,典禮同社會風俗;亦可享用合法獲得嘅私有財產同得益.喺女皇陛下再落諭旨之前,喺不列顛裁判官嘅監督底下,佢地將會受各村嘅長老以中華律例,風俗同慣例來管治(任何類型嘅酷刑除外);而且,為咗公義得到完整彰顯,任何人士有針對英吉利人或者外國人鐘意作惡或者不義行徑嘅投訴,都可以暗中向最就近嘅官員禀報.
為咗商貿而到訪香港港口嘅中華船隻同商人,奉英吉利女皇嘅名義,都茲此可獲豁免繳納任何收費或稅金畀不列顛政府.政府嘅指示會再透過公告不時發佈;而所有村長都需要負責確保指令得以妥當遵守同跟從.
用公職印鑑喺一八四一年二月嘅第一日發佈.[註 1]
- ↑ 雖然份公告本身係寫1841年2月1號發表,但其實係1841年1月30號發表.參考資料擺喺「Discussion」到.


text:
「工作」
其實而家嘅年輕人好多都唔會做多啲,有時分別就係在乎態度,唔係下下要人話俾你聽點樣去做,有時要諗多啲,睇係點樣可以令公司好啲.公司有發展自己自然有發展,而機會係自己爭取唔係話坐係度就有.下下淨係問幾時升職加薪,老實講依家真係唔係睇年資,而係究竟你會唔會做多啲.但係依家好多人打工都會埋怨嚟樣嗰樣,但係又唔諗下點可以解決,唔通下下真係轉工咩?
「成功」
好多時我都希望啲年輕人可以做多啲,有時點解人哋會成功除咗努力之外就係比其他人做多嗰少少.當然唔係要你同公司賣命,但係如果當自己無乜嘢做嘅時候其實可以做多少少.老闆希望自己嘅員工夠主動,唔係講先至做,如果見到有問題會主動去諗辦法解決.如果淨係坐係到返工同放工,咁同一隻牛係無分別!所以唔好問點解無機會,因為你無做多啲.
「主動」
我有時都好怕遇到一啲淨係聽指令嘅人,因為如果無人落指令佢就真係可以停晒手腳.講真要成功唔係要人哋話俾你聽點做,而係自己要諗下點可以做好啲.如果無流程,咁咪幫手諗流程!如果有市場,咁咪去幫手諗點樣打!總言之就係諗多少少,做多少少,咁機會就會出現.如果你係有能力嘅,使乜嘢靠關係呢?所以講到尾,主動啲,唔好怕蝕底先啦!
Also published on Medium.


text:
不過一家人食餐飯就點都要,佢原先話想去酒店食,成家人都幾和味,重點係一定係我畀囉,一家人去近2千架喇喎,之後佢話意粉屋,但好似已經成日去囉,跟住佢話不如食日本菜,我當然唔會托手踭.佢仲想要多套無印筆,ok啦!
點知Daddy話樓下開左間中國會有自助餐,佢想試0下,媽咪細佬都無反對,咁咪去囉,去到先知原來逢五,六,日每位加10蚊,不過無所謂啦,但淨係得中式野,仲少野揀,我問佢地轉場好唔好,佢地又話可以試0下,算,當陪佢地囉!
講真,野食就唔算多,但ok0既,無哂都會轉新野,不過8點幾已經停新野喇,太早喇卦?!
呢d只係我地拎左其中一d野食囉!我地係拎到一檯滿架!
送的,每人一個,都ok好味!
又係送的,又係每人一碟,幾鮮味!
呢個都係送的,一檯一碟.
呢個拎的,整得好靚呀!
總括黎講,間野算係ok0既,因為價錢唔算太貴,但畀我揀,我都係想食返日本野囉!
今日有d唔開心,因為老公話次次都係我畀錢,無論邊個生日,咩節咩節,食就全家人食,畀就我一個畀,父母生日等都算,細佬生日請全家食飯,仲要禮物都我買埋,佢覺得果個係佢地個仔,無理由係咁.其實次次一請就要請成家係好金,但佢地係我屋企人我真係無乜所謂,細佬生日要求多多,我要一個人硬食,做佢阿爸阿媽0既都無表示,我都明老公講乜0既,不過佢地就係奉旨架啦,我已經慣.
講真果句,細佬生日同佢慶祝我好樂意,但佢又要咁又要咁,又唔會為我荷包諗0下,我無辦法做到佢想0既野就發我晦氣,其實心都幾酸,佢今日又要我請食飯,但仲想要有禮物加睇戲,仲話要0向我度住一排,我覺得係過份架,同佢講話我生日果陣佢一d表示都無,點解佢生日可以要咁多野,佢竟然答我:我有送野畀你架,我送左條毛畀你呀嘛,你無好好keep住咩?
我真係好想知咁0既細佬,係邊個教返黎架?成日話佢激到人嘔血,我認同,但真係好想有人諗下點解細佬會咁囉.
希望佢大大下會懂事d,唔好繼續越變越令人討厭,我真係好錫佢好想佢好,明明係醒目仔,點解會變成咁?有時成長環境真係好大影響,如果我無做好心理準備,真係唔會生bb囉,唔想累己累人呀.


text:
地址 : 觀塘駿業里10號業運工業大廈 (按此前往 Google Map)
場地面積: 300 (平方尺)
場地最高可容納人數: 12人
場地同店主服務都ok, 係開頭諗住打switch花左少少時間搵個channel, 如果有份instructions就清晰d
獨立房間,遊戲設施齊全,房間都好乾淨
場地好舒服好乾淨 又有飲野免費提供 呢樣讚👍🏿 如果再有零食咁更加好了😆
Kangaroom – Partyroom位於觀塘駿業里,距離地鐵站2分鐘路程,非常方便.另外,Kangaroom亦鄰近觀塘道,一行出去就有好多巴士站,去邊都無問題.就算凌晨時段都有唔少通宵巴士往來,地理位置簡直係一絕.
成日人少少想去d大型partyroom都要同人share野玩,唔係就要叫好多人先包到場🤧
搞到想玩個d野又可能比人玩緊好鬼無引!不過Kangaroom正正就係一間獨立房咩都自己玩哂唔洗同人share😆
仲要飲品任飲添啊!
正所謂「麻雀雖小,五臟俱全」,Kangaroom正正係一個咁嘅地方.地方對比起其他party room唔算大,但係正正適合三五知己聚埋一齊,夠晒熱鬧,玩樂設施亦非常齊全.玩樂設施亦非常齊全.適合人少少又想有私隱包場任玩唔嬲嘅你😉
麻雀,唱K呢啲基本設備,呢到一定有齊.65吋4k電視可以接駁 Netflix/MyTV/ViuTV睇戲或者煲劇,玩Switch或者唱K都可以,滿足你地要求~場內仲有各式各樣嘅board game擺係到任你玩,一大班人玩嘅又有,人少少玩嘅都有.夠腳嘅話仲可以開兩枱盡情打牌!一檯自動一檯手動,想點打都得無問題.其他朋友仔可以選擇玩啤牌,大細魚蝦蟹,骰寶,骰盅等等.
我地雪櫃嘅飲品任飲,場內仲有獨立洗手間.每當一班客人玩完都會全場大清潔一次,乾淨同服務絕對係我地其中一個最大嘅賣點啊.三五知己一齊舒舒服服咁hea下,好溫馨!☺ 想搵間小型party room輕輕鬆鬆咁玩番幾個鐘,Kangaroom就好適合你啦~
**詳情請透過ReUbird查詢
觀塘駿業里10號業運工業大廈


text:
上演《七月大荳芽》當日,綵排完之後食飯時,Li Kien 問我會唔會去探江老師,因為佢想趁件畢業袍未還之前同老師影相,咁我當然應承去啦,因為好耐都無見老師喇!星期日 Li Kien 打電話俾我,話星期一老師得閒,喺咁臨急臨忙嘅情況下,都唔知買咩俾老師好,又唔可以買啲 cheap 嘢喎,咁所以星期一朝早一起身就即刻焗個蛋糕送俾老師.
其實我都諗咗好耐焗咩蛋糕俾江老師,因為老師係非常注重健康,每日必定會抽時間做運動,步行一萬步,Li Kien 仲話老師唔會出街食飯嘅 o添!所以老師雖然已經過咗八十大壽,依然健步如飛,條腰真係攣都唔攣吓呢,佩服!
因為呢個原因,我決定咗整雪芳蛋糕,因為唔係用牛油整,係用橄欖油,夠哂健康啦.之於味道方面,其實我都唔知老師喜好,不過諗番之前有幾次喺老師屋企 tea 嘅時候,老師都會叫工人沖幾杯奶茶,咁我就諗到整紅茶雪芳,起碼老師一定唔會唔鍾意,同埋蛋糕味道清清哋,啱哂注重健康嘅老師.
材料:
紅茶茶葉 3 克
熱水 100 毫升
伯爵茶葉 3 克
低筋麵粉 90 克
泡打粉 2/3 茶匙
鹽 少許
蛋白 4 個
他他粉 1/4 茶匙
糖 70 克
蛋黃 3 個
君度橙酒 10 毫升
橄欖油 40 毫升
以上材料份量可做直徑 20 厘米嘅蛋糕一個.
食譜參考自《糕點教科書》.
- 紅茶茶葉放入杯內,之後倒入熱水,冚蓋,將茶味焗出.
- 紅茶茶葉放入杯內,之後倒入熱水,冚蓋,將茶味焗出.
- 麵粉,泡打粉,鹽及伯爵茶葉混合好,過篩 3 次,備用.
- 蛋白加他他粉,用電動打蛋器打至起泡,之後分 3 次加入 50 克糖,打至 8 成
企身.
- 將橙酒倒入蛋黃內,加入剩低嘅 20 克糖,混合好後打散.
- 橄欖油與 70 毫升紅茶混合,之後倒入蛋黃液內拌勻.
- 將已過篩嘅粉類混合物加入,拌勻成麵糊.
- 蛋白霜分 3 次加入麵糊內,用膠刮輕手拌勻.
- 將麵糊倒入模內,放入已預熱至 170 °C 嘅焗爐內焗約 40 分鐘至熟.
- 出爐後立即倒扣放涼.
今次個蛋糕焗得好靚,完全無缺陷,唔知係咪因為有用到泡打粉呢?
整嚫紅茶味嘅西點糕餅,多數味道都唔係咁出,但係今次呢個蛋糕個茶味非常之濃,而且仲有淡淡伯爵茶加橙酒嘅香味 o添,而最重要嘅係唔會食到粒粒茶葉嘅粗嚡口感,呢個食譜好得呀! 如果有 blogger 試過整紅茶蛋糕或伯爵蛋糕,而個茶味又唔係好出的話,不妨試吓呢個食譜呀!
Notes:
- 蛋白霜打好之後,立即放入雪櫃內儲存,咁就可以保持其穩定性.
- 麵糊倒入模之後,喺枱面上輕敲幾下,可將較大嘅氣泡排出.
- 原食譜所用嘅酒係白蘭地,一來我無呢隻酒,二來加入伯爵茶內嘅香料佛手柑都
係柑橘類植物,香氣與橙味非常配合,所以我就改用橙酒代替.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!


text:
-
网站爱游戏爱游戏爱游戏爱游戏爱游戏爱游戏有爱游戏爱游戏爱游戏爱游戏有限公司公司公司爱游戏爱游戏爱游戏爱游戏有限公司公司爱游戏爱游戏爱游戏爱游戏有爱游戏爱游戏爱游戏爱游戏有限公司公司公司爱游戏爱游戏爱游戏爱游戏有限公司公司公爱游戏爱游戏爱游戏爱游戏有爱游戏爱游戏爱游戏爱游戏有限公司公司公司爱游戏爱游戏爱游戏爱游戏有限公司公司公司爱游戏爱游戏爱游戏爱游戏有爱游戏爱游戏爱游戏爱游戏有限公司公司公司爱游戏爱游戏爱游戏爱游戏有限公司公司公司
-
企业简介
-
爱游戏爱游戏爱游戏爱游戏有爱游戏爱游戏爱游戏爱游戏有限公司公司公司爱游戏爱游戏爱游戏爱游戏有限公司公司公爱游戏爱游戏爱游戏爱游戏有爱游戏爱游戏爱游戏爱游戏有限公司公司公司爱游戏爱游戏爱游戏爱游戏有限公司公司公司爱游戏爱游戏爱游戏爱游戏有爱游戏爱游戏爱游戏爱游戏有限公司公司公司爱游戏爱游戏爱游戏爱游戏有限公司公司公司简介>
-
构造架构>
-
企业文明>
-
爱游戏爱游戏爱游戏爱游戏有爱游戏爱游戏爱游戏爱游戏有限公司公司公司爱游戏爱游戏爱游戏爱游戏有限公司公司公爱游戏爱游戏爱游戏爱游戏有爱游戏爱游戏爱游戏爱游戏有限公司公司公司爱游戏爱游戏爱游戏爱游戏有限公司公司公司爱游戏爱游戏爱游戏爱游戏有爱游戏爱游戏爱游戏爱游戏有限公司公司公司爱游戏爱游戏爱游戏爱游戏有限公司公司公司天资>
-
爱游戏爱游戏爱游戏爱游戏有爱游戏爱游戏爱游戏爱游戏有限公司公司公司爱游戏爱游戏爱游戏爱游戏有限公司公司公爱游戏爱游戏爱游戏爱游戏有爱游戏爱游戏爱游戏爱游戏有限公司公司公司爱游戏爱游戏爱游戏爱游戏有限公司公司公司爱游戏爱游戏爱游戏爱游戏有爱游戏爱游戏爱游戏爱游戏有限公司公司公司爱游戏爱游戏爱游戏爱游戏有限公司公司公司声誉>
-
爱游戏爱游戏爱游戏爱游戏爱游戏爱游戏有爱游戏爱游戏爱游戏爱游戏有限公司公司公司爱游戏爱游戏爱游戏爱游戏有限公司公司爱游戏爱游戏爱游戏爱游戏有爱游戏爱游戏爱游戏爱游戏有限公司公司公司爱游戏爱游戏爱游戏爱游戏有限公司公司公爱游戏爱游戏爱游戏爱游戏有爱游戏爱游戏爱游戏爱游戏有限公司公司公司爱游戏爱游戏爱游戏爱游戏有限公司公司公司爱游戏爱游戏爱游戏爱游戏有爱游戏爱游戏爱游戏爱游戏有限公司公司公司爱游戏爱游戏爱游戏爱游戏有限公司公司公司技立异>
-
检测才能>
-
检测爱游戏爱游戏爱游戏爱游戏有爱游戏爱游戏爱游戏爱游戏有限公司公司公司爱游戏爱游戏爱游戏爱游戏有限公司公司公司备>
-
-
检测范畴
-
设想范畴
-
爱游戏爱游戏爱游戏爱游戏有限公司公司间数据院
-
爱游戏爱游戏爱游戏爱游戏有限公司公司程展现
-
消息资讯
-
人材雇用
-
接洽咱们


text:
「經典」
一套原著電影「狂野時速」由第一集開始我已經有開始睇.但係竟然可以拍到第七集,認真厲害!當然每一集之後都好期待同希望有下一集啦.雖然未睇第七集,但係已經好期待.或者亦因為 Paul Walker 嘅離去,覺得係佢最後嘅作品所以特別想睇.需然 Vin Diesel 好似透露咗會有第八集,不過無咗 Paul Walker 就好似少咗啲嘢.
「系列」
如果你無一直追開嚟套戲嘅話,其實你未必知道佢講乜!因為好多前因後果係同前好幾集係有關連!所以某某然咁走入去戲院睇,你有可能唔係太明佢講啲乜!講真一套原著電影經歷咗十幾年,真係好勁!而且亦因為嚟套系列令 Paul Walker 同 Vin Diesel 兩個係荷里活打出一個名堂!
「家庭」
大家唔好以為套戲淨係講靚車,改車,鬥車同種種不法嘅行為.其實戲入面包含咗其他意義,而我最鐘意嘅係佢哋經常强調嘅家庭觀念(We Are Family).因為一個家庭唔一定淨係有血緣關係先稱得上係家庭成員,一啲出身入死,不同種族嘅人都可以係一家人.而 Paul Walker 同 Vin Diesel 嘅關係正正係咁,所以 Vin 為咗記念嚟位親人就將佢個女個英文名叫做 Pauline!


text:
關於實際影相前準備功夫,好多客人都會問,所以以下整理咗一部分比較主要嘅地方,畀大家參考一下.
因為我哋嘅客人主要都係餐廳客戶,影相嘅場地主要都係喺餐廳裏面,所以今次都係呢個方向為主.
餐廳影相前應該注意事項︰
1.預留影相用嘅位置攝影師
通常影食物相都係要(單頭)為主,即係每道餸菜獨立去影,除非係特別需要影套餐或者大合照,如果唔係,獨立一道道餸菜嘅拍攝,實際需要嘅地方大約係一張四人枱 + 枱週邊嘅地方就足夠.
點解需要預留週邊嘅地方呢? 因為拍攝嘅時候通常都需要打燈,攝影師需要視乎實際情況擺放燈架同閃光燈.
另外要留意,影相嘅位置盡量避開太暗嘅地方,攝影師會好難對到焦,影響拍攝進度;亦都唔應該預留窗邊嘅地方,因為窗外嘅陽光有變化,會影響打燈嘅效果,影響成輯相嘅統一感.
2.預備合適嘅餐具
有合適嘅餐具係好重要嘅.所謂巧婦難為無米炊,如果冇合適嘅餐具,就算攝影師識飛都冇用,好難影出足夠好嘅效果.至於點樣預備合適嘅餐具,可以參考以下呢篇文章.
3.準備少量擺設同道具
雖然我哋嘅攝影師除咗相機同打燈用嘅閃光燈之外,日常都會帶備竹蓆之類,影相嘅時候鋪好枱,稍作擺設.但係攝影師一個人冇辦法拎到太多嘢,如果餐廳方面能夠預備更多配合餐廳風格嘅小擺設或者道具,可以畀到攝影師更多嘅變化同空間發揮,影相出嚟嘅效果會更加好.
4.同師傅夾好攝影內容
影食物相,其中一個靈魂所在,就係餐廳嘅師傅.攝影師想要影到啲相美輪美奐,都係要靠大師傅嘅功力幫手.所以餐廳客戶方面,響正式開始影相之前,一定要同大廚夾好內容,數量,甚至係咩時間影,例如需唔需要響落場時間先影等等嘅細節.
另外,影相用嘅食物始終同實際出餐嘅有一啲分別,主要都係擺設同外形上嘅問題.有時唔係師傅煮得唔好,而係師傅煮嘅嘢比較偏向於實際好唔好味,並無特別考慮拍攝效果,最後令到影出嚟嘅食物相冇辦法達到要求.
關於影食物相嘅細節,各位可以參考呢一個分類入面嘅文章,我哋會不斷更新唔同嘅內容,傳授關於拍攝細節上面嘅資訊畀大家.


text:
中秋節快樂啊!今日喺香港就係公眾假期,喺日本其實都有中秋節,但就唔係假期喇!
農曆8月15日月圓,喺日本係叫「十五夜」~
到底日本嘅中秋同香港嘅中秋有咩分別呢?
1)香港人食月餅,日本人食賞月糰子(月見団子)
呢個應該就係最大嘅分別!每年中秋唔能夠少嘅月餅,但日本傳統就係食用米飯搓成嘅月見糰子.佢哋會喺可以賞月嘅地方放象徵滿月嘅糰子同埋可以除魔嘅芒草,再加上秋天嘅農作物祭品(例如呢個時期嘅芋頭)拜神,祈求豐收,順便飲酒賞月.其實賞月糰子係飯後甜品嚟嘅,日本人會擺放一年見到嘅滿月數量,亦有人會因為十五夜所以擺十五個~
2)中華玉兔整長生不老藥,日本玉兔整麻糬
相信有聽過神話故事嘅都知道月亮住咗隻玉兔.喺中國神話入面,玉兔嘅作用就係喺廣寒宮都攪拌長生不老之藥,但喺日本文化入面,佢哋覺得隻兔仔係揼緊麻糬呀~呢個咁微妙嘅分別我覺得好得意!
3)香港小朋友賞月玩燈籠,日本小朋友做「賞月小偷」(お月見泥棒)
香港小朋友一般都係玩燈籠,賞花燈,同大人賞月玩蠟燭,但係日本,佢哋嘅小朋友就有個好似日本Trick Or Treat嘅遊戲玩,就係要做「賞月小偷」.聽講呢個習俗而家得返某啲地方嘅小朋友會玩,佢哋會拎住支有針嘅長棍徘徊屋企附近,去偷人哋屋企嘅賞月糰子同祭品,仲話偷到越多就越幸運,而呢個「偷嘢」嘅行為只有呢日先會被原諒添,啲大人甚至會特登放喺啲易攞嘅地方比佢哋拎走.
順帶一提:唔同形狀嘅月亮係用唔同嘅日文去形容㗎!想知嘅話可以參考呢個表:
祝大家連假玩得開心!中秋節快樂~


text:
「兩年」
咁又一年,唔經唔覺已經開始咗嚟個網誌兩年.再一次覺得自己好變態,竟然可以無間斷咁日日寫.雖然近期無以前咁執著要係每晚十點鐘出文,因為真係太忙碌,不論工作或者家庭都有好多嘢要處理.希望自己可以繼續寫落去,不過有時真係唔知寫乜,但係唔緊要,因為寫文係為咗鍛鍊自己嘅耐力.不過人生咁就過咗一半,真係唔經唔覺咁就三十幾.
「三十」
多謝大家今日嘅所有祝福,不過真係好累,基本上今日真係淨係想抖一抖.一諗到自己已經三十有六,真係唔認老都唔得,雖然自己覺得心態仲好似三字頭,不過其實仲有幾年就踏入四張嘢.自己俾自己繼續搞公司嘅時間亦都所剩無幾,希望嚟幾年會有突破.正所謂三十而立,四十而不惑.依家淨係希望唔使憂柴憂米,可以同老婆,郭大少開開心心過每一日就已經足夠.
「失敗」
諗返過去嗰幾年真係唔知做咗啲乜,講真如果你問我,我真係覺得自己無進步過,甚至乎可以話用失敗去形容.正所謂不進則退,事業毫無突破,唯一嘅成就我諗就係有個好老婆,有個仔,有個家,就係咁大把.三十前舒舒服服,三十後攞苦嚟辛,希望四十後可以安安靜靜.而家雖然不求名,不求權,不求利,但係最起碼有一個安穩嘅生活,快樂嘅家庭,睇住郭大少成長就已經足夠.
Also published on Medium.


text:
盲人門球
盲人門球(英文:Goalball)係一項畀盲人參加嘅球類運動同傷殘奧林匹克運動會比賽項目.每場賽事由三位運動員組成一隊出賽,球員要根據個波發出嘅聲音判斷個波嘅方向同速度,盡量阻止對手得分,喺20分鐘之內攞到最多分嗰隊就贏.
歷史[編輯]
盲人門球1946年起源於德國同奧地利.早期嘅盲人門球運動以康復娛樂為目的,為盲人發明嘅一種集體遊戲活動,由於呢項球類活動容易進行,加上器材簡單,成為一項喺歐美流行嘅活動 [1].
規則[編輯]
一場盲人門球比賽由兩隊對賽,每隊由六人組成,一定要係盲人,並只有三位球員上場.而喺一場比賽裏面,每隊只有三次更換球員嘅機會(加時賽有1次機會).由於國際殘疾人奧林匹克委會對於盲人門球並冇嚴格嘅分類,所以,運動員需要戴上紗布眼罩同遮光眼鏡,運動員需要靠住個波發出嘅聲音感覺波嘅來勢同方向.
賽事全長20分鐘,分為上,下半場,每半場都係10分鐘.喺呢20分鐘裏面,球員喺攻門嗰陣要以投擲嘅方式將個波轆到對方嘅龍門度,攻入一球得一分,較高分嗰一隊就為之贏,若果雙方喺20分鐘之內未能分出勝負,就要進行上,下半場各3分鐘嘅加時賽,首先得分嗰隊就贏,如果雙方仍然打和,就進行類似足球賽事嘅互射定點球決勝負.
犯規[編輯]
以下係盲人門球比賽嘅犯規行為.通常嚴重性較低嘅犯規會判罸定點球,犯規嗰隊要將發球權交畀對方.呢個時候,雙方只有一人可以喺比賽場地裏面﹕
- 短球﹕攻方運動員未能將個波球轆到對方區域
- 高球﹕攻方運動員喺發球嗰陣將個波拋到半空
- 第三次發球﹕一位球員只能夠喺半場裏面發球兩次,第三次就犯規
- 非法防守﹕一方球員去咗對方範圍,都係違規行為
- 掂眼罩﹕運動員喺未經裁判同意之下掂眼罩
場地同器材[編輯]
盲人門球嘅比賽場地係長18米,闊9米嘅室內硬地球場,每個半場由底線開始分為防守區,落地區同中立區三個部分,個波若果喺落地區仍然停留喺半空就屬於長球犯規.
盲人門球嘅龍門闊9米,高1.3米,門柱直徑0.15米,龍門下面嘅白線係球門線,若果個波過咗球門線就為之入咗一球.比賽用嘅波入面會有啷啷令佢發出響聲,重1250克,周長76厘米嘅橡膠波,波上面有8個1厘米嘅竉仔[2].


text:
成日以為如果去居酒屋食一定要夜晚先有氣氛,錯啦,有時下午去到有壽司,刺身,小麥,天婦羅等供應嘅居酒屋做午餐,飲杯香檳和啤酒,來過日式嘅Sunday brunch都唔錯.
就好似今日咁,訓醒就見舊同事,一齊幾個飲啤酒,食串燒,非常愉快.
先食個佢地推薦嘅前菜核桃小女子,好少日本前菜用呢樣野入撰,送啤酒一流,我想起平時吃的粟子.
試咗兩串串燒,感覺都唔錯,當然唔會話出色過好多有名嘅串燒店.
小食炸池魚非常之正,食完呢個小食要叫多一杯啤酒.
有朋友話食過呢度嘅天婦羅都做得唔錯,於是點了最貴嘅海膽天婦羅,絕對值回票價,加上紫蘇葉,炸得出神入化.
點了個鰻魚飯,呢一個絕對係精彩之作.相信好多地方都見過同樣嘅大鰻魚壽司,但係做得好唔好食絕對好有分別,呢到個鰻魚燒得好出色,而且個醬汁令我回想起京都其中一間鰻魚飯店,令人好有旅行感覺.
由於幾個朋友都唔食魚生刺身之類,未夠飽下,所以叫咗一個明太子烏冬,大滿足.
最欣賞喺呢度嘅餐廳環境真係好靚,以銅鑼灣嘅消費價錢又唔會太貴,值得來試下,最重要唔使等位直入,推薦朋友你三五知己摸吓杯底,食個晏晝.
原來居酒屋的早上都可以好Hyper,下次再試吓夜晚黎睇吓有冇唔同感覺.
浪.居酒屋
銅鑼灣登龍街1-29號金朝陽中心2期Midtown1樓


text:
玩開加密貨幣嘅人可能習慣咗大風大浪,一隻幣跌五成都仲講緊Strong Hold My Bro.但對於無玩開嘅人嚟講就唔係個個都接受到.近期有銀行推出低息借貸,唔少人諗住借返嚟用虛擬銀行收息.咁有無更加善用現金流嘅方法?除咗將錢放晒上賭枱All in 之外,其實用加密貨幣穩定幣收息都係唔錯嘅選擇.港究專員以下即刻同大家比較幾個熱門穩定幣收息方法,助你輕鬆達到投資目標!
即刻睇:
四大收息平台
平台特色
BlockFi
**2022年6月更新:因為三箭資本事件影響,使用前請注意風險**
BlockFi 適合用作長期定存.四間之中,BlockFi嘅背景最有底氣:USD30 億完成D 輪融資,即將準備上市,獲大家較熟悉嘅SOFI 同Coinbase 作投資,呢啲都係反映BlockFi 實力嘅證明.BlockFi 支援美元定存,BTC,ETH嘅利率都相對高.雖然一個月先計息 / 免費提存一次,但用作長期定存可以話最合適不過.
Nexo
每日計息,支援即日提存,持平台幣提高利息,呢啲都係歐洲加密收息平台Nexo嘅優點.如果持有Nexo平台幣,只要超過某一百分比息率會多2%,派息揀平台幣再多2%,最多可以收成12%息.用嚟暫存隨時要用嘅幣,Nexo 可能係最靈活方便嘅平台.
Celsius
**2022年6月13日Celsius 暫停了提款,交易及轉賬,直至另行通告,使用前請注意風險**
玩加密貨幣話就話透明,但好似成日唔知啲project 做緊咩咁?Celsius 每星期出weekly report 話畀你知佢做緊乜.Celsius財務狀況係四間入面最透明嘅一間,唔單止有每星期有email send 嚟話你知本週Celsius 動態,用戶亦都可以喺app 睇到用戶數量更新,平台總存款 / 提取.USDT / USDC基本利率有8.88%,同Nexo 一樣,持有Celsius平台幣最高率可達12%.
Youhodler
雖然用戶量及知名度都無另外三間咁高,但Youhodler 係四間入面提供最高利息兼支援幣安BSC Chain 嘅收息平台.有別於其他平台要入平台幣先提高利息,用戶喺Youhodler乜都唔洗做就可賺12%嘅利息.平台除咗收息,仲可以做槓桿借貸及網格交易.呢啲都係Youhodler嘅優勢.
使用前你要知:
乜都唔洗做剩係入錢就咁高回報?用呢啲平台之前,用戶絕對需要明白當中風險:
一:所有平台不設投資者保障.如果平台突然因為任何原因而關閉,所有資金都唔會拎得返.
想有保障又有比銀行定存高嘅回報率,當然要搵返合資格嘅股票券商:
(美股新手教學)想投資美股去邊開戶口好?3分鐘話你知邊個券商最啱你
二:匯款成本.除咗Youholder之外,幾個平台最大嘅缺點都係提存要行ERC-20 鏈,以2021年10月計算,依家提存一次要USD25或以上.不過有喺FTX 做緊FTT staking或者有Matrixport 戶口嘅你,可以使用平台提供嘅ERC fee waive service 做存取.唔想煩要開多個Acc嘅,可以用BlockFi 每月一次免費提存服務轉錢去其他平台.
三:穩定幣不穩定.雖然USDT / USDC聲稱同美元掛鉤,但發行穩定幣嘅機構真正持有幾多美元無人知.除咗穩定幣追擊手Bloomberg多次對USDT 掛鉤嘅資產有質疑之外,USDT 母公司Tether 日前被美國商品期貨交易委員會(CFTC)就USDT嘅資金狀況罰款4,100萬美元.雖然呢次民事罰款係首次有法定機構承認USDT係「商品」,亦都可以話罰咗錢就解決咗,但穩定幣係咪真係穩定依然會係加密貨幣以及相關收息平台嘅計時炸彈.
可能係最佳嘅收息玩法
講咗咁多,對呢啲平台有興趣嘅投資者點樣做先係最優化嘅策略?由以上平台特色可以留意到,資金分成四份平均投放可以減低Total Loss 風險;BlockFi放BTC / ETH以及長期唔郁嘅幣最理想,利息亦都係相對較高;中短期唔係點郁嘅穩定幣放Youhodler,即使要提幣都唔會倒蝕利息;短期靈活資金放Nexo,每日收息,效率最高;最後預留一份喺Celsius玩promotion拎獎勵,得到嘅回報隨時令你意想不到!最後,出金袋袋平安當然係投資最重要嘅課題.唔肯定點樣出金最好?呢度睇一文3分鐘就明白晒.
鐘意呢篇分享嘅話希望大家畀Like支持下我哋,Subscribe或者Bookmark我哋就可以即時收到更多優惠資訊 / 介紹,有咩問題歡迎留Comments! 如果想分享 / 更快收到各種優惠著數,歡迎加入我哋港究Telegram討論區.
最新消息,我哋最近仲新增咗多個Kong’s Cult 最新文章Telegram Channel,只要Join Channel,每逢有新文章出爐就會同步收到,勁方便!!唔好漏咗Follow Kong’s Cult嘅 Facebook同Instagram專頁啊!你哋嘅支持同意見絕對係我哋港究專員繼續發掘著數嘅動力,下次見!


text:
約12cm一件
酥皮麪糰 300g
士多啤梨 20粒
無鹽牛油 60g
牛奶 200ml
蛋黃 2個
糖 60g
粟粉 25g
雲尼拿條 1條
糖粉 50g
糖霜 少量
酥皮在室溫會溶同好痴 所以最好開冷氣整
而且動作要快 酥皮變軟要回雪櫃雪硬再做
唔可以夾硬黎
撒上少許麪粉防粘
酥皮轆成約2mm薄片 大過爐盤少少
將酥皮放在已舖好牛油紙的爐盤上
面頭再舖一張牛油紙 放入雪櫃備用
士多啤梨洗淨後去蒂
太大粒太高身果d可以切去少少
令全部士多啤梨高度相約
焗爐預熱180度
酥皮上放一個網架或者焗盤 防止佢焗得太厚
180度焗約30分鐘
焗完放係室溫攤凍佢
焗酥皮時可以整卡士達醬
雲尼拿條開邊刮出雲尼拿籽
雲尼拿籽,雲尼拿莢入牛奶中煮滾後離火
放室溫攤凍
蛋黃,糖,粟粉混合
加入 [...]
300g酥皮麵糰(上一集有講點整架)
糖 45g
肉桂粉 半茶匙
麵糰轆成20cm正方形 厚約4mm
完成後大細塊由此厚度控制
砂糖玉桂粉混合
(如果唔鐘意玉桂粉味 可以用brown sugar代替玉桂粉同砂糖)
撒一半糖上面 麫糰兩邊分兩次摺向中間(好難形容呀 睇片會好d )
再撒另一半糖上卷好的麫糰
包好後雪硬佢(兩小時左右,過夜會更好)
切成3mm薄片 放上焗盤 每塊要留一倍空間
我有個朋友 無留位 焗完變左一大塊蝴蝶s酥 強調唔係我
200度 焗20分鐘 如果中心位未脆 可以反轉再入爐焗多陣
凍左就食得啦!
約600g麵糰
低筋麵粉 250g
無鹽牛油 235g
鹽 4g
水 125ml
冷氣機(夏天必備)
鹽溶於125ml水中
35g牛油煮溶加入麫粉中 再加入鹽水
輕輕撈成糰狀就可以 唔洗用力去搓
轆成25cm左右四方形放入雪櫃備用
牛油先在室溫放軟
牛油放左牛油紙上(唔係本身包住果張)
慢慢轆成扁平 要d力同耐性架
轆扁後用牛油紙幫助對摺牛油
變返一大舊再重覆轆返扁佢
直至牛油柔軟又唔溶 同麪糰差唔多質感
將牛油轆成15cm正方形
如果牛油或麵糰太軟 就放入雪櫃雪至差唔多
將牛油45度角放上麵糰
然後將麵糰四角蓋上牛油 包住成舊牛油
轆成30cm長形後 將麪糰以摺三摺信紙形式摺埋
即左邊摺向中間 右邊再摺向中間蓋住
再轆成30cm長形 再摺
完成兩次對摺就要雪藏一小時至兩小時 [...]


text:
日本有個富二代,揚言要生一千個小朋友,於是四出尋找代母,據講泰國有間代母中心就有人幫佢生咗幾件出嚟,當地政府對此事十分關注,而嚟自十八桑拿嘅小儀就話:「生咁多小朋友點湊呀?」
小儀話:「我本身對小朋友認真麻麻,但如果男朋友或者老公好想要,我或者會考慮一下,但都要睇吓佢有冇咁嘅能力,你咪心邪!我講嘅唔係生育能力,呢層大可放心,我個個男朋友都十分精壯,次次都可以搞到我死去活來,所以對佢哋絕對投下信任一票.而我要睇吓嘅,係佢嘅經濟能力,好多人嘅收入,養一個老婆啱啱好,養多一個小朋友勉強可以,但所謂勉強,就係已經養唔起老婆,例如再冇多餘錢畀老婆買衫買手袋,呢啲都係身外物,但生咗仔之後一定再冇錢同老婆出街食飯,得閒唱K,周末睇戲,放假旅遊等,平時成日做嘅嘢,因為身邊多咗一個半個小朋友,而要永遠終止,所以經濟考慮真係非常重要,而呢條友仲話要生一千個,有冇咁多錢養呀?」
如果男朋友真係好有錢,經濟唔成問題,你又會唔會生多幾個呢?小儀話:「要我生一個小朋友絕對無問題,生第二個就已經要考慮一下,至於第三個嘅話一定唔制,所以我頂多會幫老公生兩件,就算佢幾有錢都好,我都係兩個夠晒數,講真照顧小朋友,唔係你有錢就可以,因為身為父母,要為小朋友付出時間同心血,就算你天生愛心爆棚,但你嘅愛心太過分散,同一時間攞去照顧十個八個小朋友,總有掛一漏萬嘅時候,不如集中心力去照顧好一兩個,等佢哋得到最好嘅照顧仲好啦!而且生得小朋友太多,我聽人講身體會變差,就算坐月時調理得好,生小朋友嘅地方都會變得冇咁紮實,影響到夫妻間性生活嘅質量咁就唔好啦!所以都係堅持兩個夠晒數!」
年齡:20歲
三圍:34-23-35
撰文:小德
攝影:阿程


text:
前一晚咁夜飛機,點都盡量瞓得晏少少補充體力啦,較咗八點半鬧鐘,唔可以再晏啲了,再晏啲就冇早餐食啦~我哋住嘅高雄翰品酒店有包埋自助早餐,梳洗好執好背囊就可以去食嘢啦~
酒店早餐選擇好多,中式,西式,日式(?)都有,點解個日式要加個問號?因為有得食白飯同埋麵豉湯,又有啲食啲烤魚之類,可以算係日式吧﹗
第一日我就俾白飯+小菜吸引住了,食得好滿足~ 閱讀全文 →
離開故宮博物院距離搭巴士去機場都仲有個幾兩個鐘,我諗我哋仲可以去多個地方,近近地有得食下嘢又可以逛逛街,第一時間就諗到西門町﹗反正西門町距離台北車站只係一個捷運站,時間應該好就啲吧~
雖然台灣好似成日都嚟咁,但台北嚟講最近嗰幾時都只係落一落腳,跟住就去宜蘭同花蓮,宜蘭嗰次住係住西門町,但只係一個晚上一個早上,冇乜點行過,印象都唔深刻~嚟到感覺有少少弘大街頭嘅feel,街道窄窄的,四通八達,又有好多賣小食嘅鋪頭仔同埋小檔口~ 閱讀全文 →
離開台北101大樓我哋向誠品信義店進發,其實只係步行10分鐘嘅距離,途中我哋被一個大商場吸引住了,睇落呢個叫做Att 4 fun嘅商場有好多靚靚精店店時裝店同餐廳呢~入去睇下啦﹗
商場外面又有人報佳音呢,呢隊仲著埋詩袍添呢,不過只聽到佢哋播嘅background音樂,唔係好聽到人聲添~如果而家詩班係我哋1點鐘方向的話,我哋8點鐘方向就係一個露天嘅美食廣場,我哋見到有條長龍,去八下咩事先~ 閱讀全文 →
我哋逛完建國假日花市,其實出口大概就係返咗去大安森林公園捷運站附近,講真我哋之後已經冇事先編排咗嘅必去行程,所以好free嘅~我哋發現身處嘅位置就已經見到台北101,我記得有一間誠品旗艦店就係101附近,反正我都冇乜點好好去過101,我哋就散步過去啦~不過行遠路之前要填飽肚子先,就係附近睇睇有咩食~
就係附近發現咗呢間范姜牛肉麵,格局就似大排檔一樣,但乾乾淨淨,都好多女士同小朋友幫襯,感覺良好,我哋今個台灣trip反正未食過牛肉麵,就佢啦﹗ 閱讀全文 →
雖然小15總站係劍潭站,但因為人太太太太多,我哋決定提早落車係士林站落,不過都唔會去士林夜市啦,因為要轉地鐵去今晚嘅另一個重要節目﹗
士林附近見到有人報佳音呢,我哋今個trip都唔止一次見到人上街報佳音,似乎佢哋興提早出動呢~不過嘛,人就多喇,但好似只有拎住大聲公嗰位女士唱得好,其他有點七零八落⋯欣賞佢哋嘅係有大banner﹗﹗即使唱得唔大聲,大家聽唔到歌詞,message都可以出到嚟~
今晚嘅重頭節目係去睇劇, 閱讀全文 →


text:
本人係大學畢業生, 於保險界打滾了兩年的日子, 但呢兩年令我經歷了很多事情, 我入行頭一年已經差唔多月入兩萬 (一個manager一年既quote數係45萬, 我半年已達標) 都叫做算請到下人, 曾經有兩,三個downline跟我
現在我希望可以糾正大家一d錯誤既觀念…..
錯誤觀念一
做保險好風光, 個個都身光頸靚?
答: 呢個要從佣金講起, 有朋友可能以為做保險好好搵, 講兩句就簽單, 張張單都成萬蚊落袋, 如果係咁保險公司既存活率就唔會入十個死九個啦! 以下就等小第大約講解下d佣金點計啦……
一般黎講唔同既單有唔同既佣金比率, 以下我就講一d比較流行d既單啦
人壽基金 – 57% (第一年), 10% (第二年), 2% (第三年及以後)
101月供基金 – 多數係30% (第一年), 5% (第二年), (第三年唔記得)
因為101單都有分前期定後期收費, 多數人瀨野既AA單(Asset Accumulator, 中文意思係我遲d殺你d資產) 係後期收費單, 呢d單既佣係按年期黎計佣金比率
e.g. 一張30年期既AA單 (我感覺上同MPF差唔多長時間) 佣金係54%
但如果係一張5年期既AA單, 佣金係6%, 假設個客係魚腩咩都唔識,你係agent你會賣邊張? 5年期定30年期? 自己諗啦
lump sum既基金單 – 2-3%
傳統人壽儲蓄單 – 20 – 60% (又係一張按年期決定佣金比率既單, 最長年期係三十年有成60%架)
其他類別如危疾,醫療,意外等多數係 30 -40%到啦
講左咁耐大家一定認為d佣金好高, 做保險好發啦, 其實係錯的 !
以我自己為例, 我計過自己d佣其實拉埋都係三成到(未計bonus), 絕對去唔到五成
原因好簡單, 試問大家諗下, 你自己會唔會願意用超過一千蚊去買保險, 而份單仲要供超過三十年先
我自己sell得最多都係基金單, 月供基金多數只係30%到, 如果好似A記咁賣單, 同人地講三年後唔駛供仲可以隨時拎番錢咪有投訴羅, 個agent都做唔長啦 !
咁可能大家又會咁諗簽一張基金單有三成佣, 月供一千既單, 一年既佣即係3600啦 (1000 x 12 x 30%), 簽三張咪已經成萬蚊一個月? 又係錯, 因為係月供單既關係, 所以你既佣金係要除12個月出既, 即係每月既收入係 300$ (3600$ / 12)
我自己為例, 簽左五十萬數, 每個月既滴滴仔都係8000 – 9000到, 唔知算唔算多呢 ? (苦笑)
咁當然啦, 都仲有bonus俾你吊住條命既, 但bonus有好多種玩法計法勁複雜, 我只可以同大家講,
你入行頭兩年都唔好望有bonus, 因為有太多條件限制你有機會出唔到bonus
e.g. 你好可能俾人斷你一,兩張月供單會令你損失幾萬蚊既bonus !
Also on SJ: AXA 安盛保險Manager 收入
錯誤觀念 二
保險呃人 ?
呢一個錯誤觀念小第想講好耐, 因為有好多網友都係網上話買個時就話咩都ok, 但賠個陣就賠唔到, 俾個agent呃左
其實呢度我都想同大家分析下, 首先大家要明白保險產品既結構係非常複雜的,
只係一張醫療單已經勁有學問, N咁多個item, 賠既內容又唔知佢點計, 有d可以八成包底有d又唔得, 剩係佢手術室醫生費既賠償百分比已經多到嚇死你, 再加上如果個agent係新手, 又點會識呢
不如我又用我自己舉例啦, 我自己以前賣醫療單個陣, 因為唔識既關係, 成人同人講手術室醫生費最高賠$40000, 咁有似個客真係入院喎, 點知最後claim出黎claim唔足,爆左, 佢係國內人仕又唔俾買八成包底,又無得買住院現金, 結果個客自己要狽成三千幾蚊, 俾個客炮擊左好耐…..
但我真係無呃個客, 唔claim過我都唔知公司會點claim, 公司training又無教, 咪要自己瀨過野先識羅, 仲有我想平反既係, 除非係基金單有提取費會俾agent呃,
如果唔係一般黎講保險好難呃人, 人壽真係死左係有得賠(除非你死到連條鹹魚都搵唔番, 就要等七年), 危疾係醫生決定你係咪有既, 有醫生紙即賠
反而最常見有爭議既係旅遊保同醫療, 何解呢 ? 問心個句丫, 有邊個買旅遊保未呃過錢架, 去旅行係咁易係當地報案話唔見野, 返黎入左報案紙同埋d單就有得claim錢, 仲要唔駛自己搞, 買旅遊保成本都係百零蚊, 但係隨時可以claim到幾錢蚊, 你係個客, 你claim唔claim丫?
至於醫療, 又係另一呃錢傑作, 因為有三個情況下, 保險公司都係可以claim得足, 就係白車入阮,專科醫生寫紙同埋私家醫院門診轉介入院, 係呢個位我可以同大家講, 其實醫生都係sales黎架, 俾佢知道你有買保險, 就會猛sell你入院照一照
無他既, 佢睇一個症都係收幾百, 但你入一入院, 佢收你八千 ! 你咪計下佢要睇幾多症先等於一個病人入一次阮羅, 所以醫生為左搵多d錢, 通常都會幫d病人入阮做 “body check” , 你試諗下你係保險公司, 收你幾百蚊保費一個月, 但賠一劑就幾萬, 仲要一年兩劑, 你梗係搵籍口拒賠或者拒絕受保啦
此外, 我仲想平反一下, 真係有咁既客就有咁既保險sales, 其實保險sales為左生存, 無耐要迎合市場需要, 我試過有個客成60歲, 仲要係salon仔既老闆, 佢話想買醫療保, 咁ok無問題啦, 點知佢既要求我真係俾佢吹到啤一聲, 佢問我有無d醫療保係只需要供十年就唔駛供, 供要之後仲可以拎番晒十年供過既錢, 而又保終身, 你係我你會點答呢 ? 行家都知係無可能架啦, 最後我同佢講釋完之後佢買不特止, 仲趕我走……
我想講可能真係有d sales為左簽單而咩都應承個客, 其實作為一個醒目既買家, 你自己可以係d sales leaflet度睇清楚, 仲有可以打去CS度問, 據我所知絕大部份既騙案都係熟人做既, 正所謂唔熟唔食嘛, 我自己做cold call, 發覺真係好難呃d客, 一般黎講佢地介心好強, 就算講真話都未必信呢
今次係咁多先, 仲有多謝版主既支持擺左係頭版
我都係想d人認清多d我地呢行既真面目
稍後我會係文章度同大家計一計條數, 証明保險公司對我地d 前線既sales有幾刻薄
錯誤觀念三
保險係個人事業, 自己生意, 並唔係打工?
話時話, 而家諗返起都好佩服d保險經理, 自己事業,唔係打工簡直係本世紀最大既大話, 不過我都要解釋下點解佢地會咁架
當然啦, 事實上你真係唔係打工, 你係仲衰過打工, 何解呢? 因為保險公司係請你個陣, 根本唔係當你係僱員咁請, 咁即係點呀
即係你唔係打工仔, 並唔受香港既勞工法例保障羅 (賣保險竟然自己無保障?!) 保險公司係當你係自僱人仕咁請, 即係話你完全無打工仔既benefit, 醫療津貼完全唔駛諗, 做到數咪有羅
底薪? 唔好意思, 你係自僱人仕, 無底薪係好正常既, 亦都唔會有有薪假期, 而打工仔返工有既例如文具, 自己自備啦, 影印仲要自己俾錢, 盛惠一毫子一張, 至於電腦喎, 有既, 成層四百人輪唔夠十部電腦, 你話點輪?
講到呢度, 大家可能會諗, 無底薪梗係唔做啦, 你放心, 保險公司為左解決呢個問題, 特別推出左一d好特別既package俾大家
就係借糧喇, 呢個package據我所知都陰左唔少人, 我真係唔明白, 返份工無糧出仲要問公司借錢 ? 大家唔覺得好搞笑咩?
我自己都係請人既經理, 經我睇過晒之後, 我發覺最抵玩既package都係non-finance, 即係一蚊底薪都唔好要, 如果唔係第日實瀨野
無論你揀咩package都好, 只要有finance, 就要對數, 對數多數係你人工既三倍 (仲有basic salary係錯的, 正確應叫finance, allowance或者top-up, 行家會明咩意思)
e.g. 假設你底薪係$8000 (大學生多數$10000), 你每月要對既數係 AFYP24000
(AFYP 全名係 Annualised First Year Premium, 即係你第一年應收既保費, 計法係 e.g. 月供1000既基金單, 一年咪 1000 x 12羅)
一個月要做AFYP 24000, 即係每個月最少要簽2000蚊既月供單, 又可以話係2張既1000蚊月供單, 或者係4張既500蚊月供單
咁點解係要對三倍數呢, 好簡單, 因為正常average係三成佣嘛, 應該原本月供單係要除番12個月出既, 即係話 $8000 / 12
每個月既滴滴仔係666.67蚊度, 而家因為你有拎finance, 公司advance將d佣預先出左俾你先咁解, 咁大家咪以為好筍?
咁又錯勒, 因為佢會將條數係你既bonus度扣減番, 有d package連佣都會扣起住先, 即係話如果你唔係做24000一個月,而係做十萬一個月, 佢都唔會全部佣出晒俾你, 係會hold起左, 因為佢唔知你跟住落黎做唔做到架嘛
至於你個manager, 因為你拎左finance既關係, 佢會特別”照顧”你, 即係日摔夜摔, 無他既, 又係錢作怪, 因為如果你出左糧而又做唔到數, 公司會係個manager個戶口度扣番d錢, 如果你係個manager, 你會唔會鞭打個downline做多d數呢 ?
講番個美麗的謊言先, 話唔係打工自己做老闆就呃你既, 你有無見過d老闆有得升職架?
升職表如下:
consultant (200,000 quota), senior consultant (300,000 quota), assistant unit manager (450,000 quota加1個downline), unit manger (900,000 quota加2個downline), senior unit manager (2,500,000 quota加7個downline), branch manager 或 district manager (好似係 4,000,000 至5,000,000 quota加16個downline), senior branch manager 或 senior district manager (8,000,000至10,000,000 quota加32個downline), agency manager 或district director(20,000,000左右quota加64個downline)
睇完呢個表, 大家明白咩叫打工啦, 仲有公司既product你根本無得揀, 做老闆自己都有權入貨丫, 我地只係一個無得揀既保險sales咋….
仲有公司management d決定又係好大鑊, 如果有做過既朋友都知, 你入職個陣, 張工作table真係細到無人有, 即係得張chair加個phone, 最近我地公司請多左人, 公司竟然玩豬肉檯, 話唔夠數既agent要坐豬肉檯, 俾個locker你, 張檯大家輪住坐, 我心諗, 公司賺咁多錢, 對agent又咁刻薄, 仲要玩d咁既野, 如果你真係覺得d sales搵唔到錢阻住晒既, 咪炒晒佢地羅, 又唔捨得炒, 想留佢地係度攝人頭, 但又連位都唔俾佢地, 一個locker仔夠擺d咩? 個感覺好似小學生用locker咁, 勁慘
仲未計個upline成日開口埋口話要terminate你呀, 唔夠數, case或者persistency等公司又出信話terminate你呀個d咁, 我完全feel唔到有自己事業既感覺羅 (苦笑)
總括而言, 自己事業咩唔係打工呀個d, 全部都係一d美麗既方言, 目的只係想昆你入行, 仲要係唔要底薪個隻, 做到佢地有jet so, 做唔到佢地都無咩損失……
錯誤觀念四
保險經理重視人才?
大家可能會覺得經理要靠大家升職搵食, 點會唔重視人才呀? 我自己親眼見過一條team, 四個MDRT都同個manager反左面, 最後兩個unit out, 兩個走左, 講出黎都無人信
我仲親耳聽過有個高級經理同我講, 我而家條team有人有數, 就算走咁一兩個都係下面d manager仔驚者, 邊個唔妥我咪炒邊個羅 (我心諗, 意氣風發果然唔同d)
試過有一次, 有個downline想走, 個upline manager仔梗係好驚啦, 搵個高級經理商量, 點知個經理同佢講, 你唔駛理佢架, 由佢玩野啦, 佢唔會走架, 只係大下你之嘛, 就算走左你都有著數, 佢d佣會跌落你度, d 孤兒單會俾晒你跟, 於是個manager仔真係好聽話, 結果佢條team一下走左三件, 佢真係求仁得仁咯
我想同大家講, 絕大部份既高級經理, 特別係唔駛做過百萬年薪個d, 佢地根本唔會care你生死, 佢地要既唔係人才, 係聽話既奴才, 如果你對條team既system有意見, 佢地會封殺你, 驚你好似傳染病咁傳開去, 我試過有個經理成日疑神疑鬼, 驚有心人攪散佢條team (對佢system有意見的人), 成日拉埋幾個心腹相討對策 (我不幸係其中一個) 睇下點樣可以整佢地, 仲叫我出d陰招去幫佢 (無言……)
我心諗, 你做到咁高位, 唔係應該花多d精神諗下點樣攪好條team既咩? 結果由上年開始佢條team數開始仆直, 今年仲衰過上年…..
其實對於一個經理黎講 (我自己都係), 真係可以話係有呼吸都請, 無他既, 你只要唔拎底薪, 入到黎唔駛對數, 我話之你做唔做得掂丫, 你做多與少我損失唔大, 你好數既我咪鍚你多d羅, 你無咩數走既, 我都可以執下你d佣同孤兒單, 完全無損失, 最緊要係自己條數夠, 保住個manager tiltle, 所以我眼見有d經理請左人番黎之後可以唔係點理d新人, 因為花時間係你身上等於自己少左時間做數, 當然都有d好既, 好既有幾好就費事講, 想知既就問個幾個衛道之仕啦
對於公司黎講, 年年都有人走有人入架啦, 根本係好平常既事, 每年平均入1000個走800個, 所以admin對sales既態度都唔係太好, 大家唔好以為一定好似出面d sales咁, 可以係公司大晒或者備受尊重, 反而你留低既孤兒單先係公司真正資產, 因為走既反正都係唔掂, 咪將d有質素既孤兒單俾d掂既sales做多d數好過 (公司有個派孤兒單既system)
我亦都見過有人連續五年200,000 quote數都無, 都唔駛炒, 原因好簡單, 佢地聽話唔攪事(係高級經理眼中), 養多個又唔駛自己錢, 咪年年出信保你羅, 相反唔聽話既, 咪野野用terminate黎大你羅, 如果你下面有番兩,三個人仲正, terminate走你就可以食埋你下面d人, 因為係保險公司裏面, direct downline 同indirect downline個override佣可以差好遠, 就係咁簡單, 咁當然梗有好架啦, 想知好既一面我不厭其煩提醒大家可以搵d衛道之仕問下, 佢地一定講到個upline當你係自己親生仔女咁鍚
錯誤觀念六
理財策劃師 / 財務策劃師 = 保險 = 專業 ?
我相信呢樣野好多朋友都聽過, 近年好多保險公司將自己重新包裝, 打造成一個超專業既形象, 佢地最常見既手法就係同d大學生講, 呢個行業唔係保險咁簡單, 而係一個理財策劃既行業, 你主要係幫個客人做理財服務, 就好似係一個財務醫生幫病人睇症咁, 不過睇既唔係身體健康, 而係財務上既健康……..
唔…..concept上好正確, 聽落都好似好pro.咁, 跟住再加上d洗腦式recuritment talk同埋保險經理講d唔講d既利誘, 最常見咪A記個句, “左手伸一伸, 貴過你全身” (戴勞) 好多大學生就係咁俾人昆左入行
當然未計佢地仲有另一招絕招, 有信仰既團隊, 多數都係基督徒團隊, 佢地recruit candidate個陣, 會同佢講, 我感應到神叫你做呢行, 入黎幫人係你既使命個d (我可以保證兼發誓係真人真事) 我真係有個同事同我講係神叫佢入黎 (暈…….又唔見神打救下我!) 有d再勁d既top sales (多數係MDRT) 同個客講神叫佢買單 (暈……我無信仰出唔到呢招) , 另外有d就同個客講, 話突然內心feel到有一陣感動, 覺得有需要搵你, 仲要簽單前同個客祈一野禱先, 問你死未 (個top sales真人真事係大家面前分享, 所以我知)
好, 講番Financial Planning先, 其實有咩好plan呢? 咪又係保險同埋基金, 做我地呢行, 唔係sell保險就係基金架啦, 佢地將呢兩樣野包裝成理財策劃, 又話人生有好多唔同需要, 事實上, 就算真係好多唔同需要都唔一定要用保險或基金去達成既者, 仲有好多方法個bor (當然, 同你講其他方法既agent一定食得屎啦)
事實上, 大家對財務策劃又理唔理解呢? 其實真正既財務策劃師起源於美國, 係一個好高尚及專業既行業 (就好似律師,會計師個d咁) 咁點解黎到香港會變左質呢 ? 好簡單, 就係因為錢既問題, 人地個邊玩醫藥分家既, 佢真係同你plan, 但唔sell, 佢地出名個d唔駛玩佣金制, 係收service charge (個名都型d) 即係話同你起份plan已經要收錢, 所以佢會俾d好闊既建議你 (唔係見你錢多就買基金or保險當遺產留俾後人架, 呢個世界有樣野叫信託基金) 佢可能會叫你買唔同既product, 有時可能直情叫你唔好買, 因為真正既financial planning係要叫個客人減左債先, 但香港個d會叫客人借錢買保險
呀~講左咁耐, 都未同大家解釋咩叫財務策劃, 我諗大家真係會有好大既誤解, 成日以為保險公司=財務策劃, 其實呢幾年真係俾佢地濫用晒, 真正既financial planning最主要分六大個範疇, 分別係支出,稅務,保險,投資,退休及遺產, 老實講保險只係其中之一, 但保險公司就將佢演繹到好似係全部咁, 問心個句, 有邊個agent出到黎會關心你既支出, 同你計一計有咩開支可以cut, 同你計一計點樣避下稅, 或者幫你安排下遺產, 寫下平安紙咁, 其實係保險公司裏面有幾多個真係CFP (Certificated Financial Planner / 財務策劃師)丫, 據我所知, 香港既會員中, 有一半係銀行從業員 (因為銀行強迫d只工要考), 其他係會計師 (CPA), 保險公司既人佔極少數, 無他既, 個title唔值錢嘛, 個客又唔會因為你係CFP幫襯你, 另一個原因係銀行多數係大學生, 考CFP會易D (佢地讀慣書), 係保險公司既大學生始終唔係佔主力人數, 連CFP個會既主席都係CPA黎既, 因為會計對CFP既應用多過我地保險
其實考左CFP掛左牌係咪真係等於專業呢? 係呢度我又要講故仔喇, 話說上年08年8月尾我扮客去見A記D AGENT, 想睇下佢點SELL AA單, 點知遇到個 0靚仔, 佢梗係唔夠我講啦, 俾我問到口啞啞, 點知佢又再約我多一次, 今次佢帶左佢件UPLINE出黎 (係District Manager, 有30幾人跟佢, 仲要係CFP), 諗住佢有d料啦, 點知真係shit左出黎, 一味同我講話要幫佢公司買, 因為佢地多基金, 仲要AIG係全球最大, 又話自己係CFP會幫我睇住D基金, 仲話自己大把客, 個個成球野咁幫佢買, 又話一定賺到錢個D咁既說話, 我俾objection佢, 佢就一味剩係識得打斷我猛話“no, no, no, 唔係咁,你聽我講左先”
我咪寸佢話AIG大又點, 唔俾執架, 無現金流上市公司都可以即刻執, 佢話咁大間公司邊會有事, 結果9月大家知發生咩事啦……哈 ! 成個過程佢咩分析都無做過, 拎住張基金fact sheet猛話賺幾多幾多 (諗住恰我唔識), 又唔講係30年期plan (好出名既AA單, 買左既朋友唔駛喊, 我明你感受, 佢地真係一d都唔提30年期同提取費,怪就怪自己遇人不熟, 俾身邊D朋友唔熟唔食, 咩A,B戶口個D全部係廢話, 有興趣既朋友可以問我, 我會幫你拆解佢地昆人既話術)
所以大家以後唔好以為有牌就係專業, 專唔專業睇個人, 而唔係title (當然都唔係睇公司啦, 但公司既culture會影響agent架嘛) 當然, 真心說話, 我地呢行要專業真係好難, 我做左咁耐, 真係有少少 專業=無飯開 既感覺, 唔怕話埋俾大家聽, 通常保險公司d plan有一個好大既特性, 就係對agent愈好既plan對客愈衰 (即係高佣plan), 對客愈好既plan, 對agent就唔好 (勁少佣), 所以基本上, 大家想知自己份plan好唔好, 一般黎講個佣會話到俾你知 (agent講唔講一回事), 聰明既朋友即刻會記得我第一篇文章打過既佣金表……
無錯 ! 人壽基金plan係最屌的 ! (我爆料爆到豁左出去了……汗…), 想知點解, 我下一篇文章幫你慢慢拆解, 傳統人壽儲蓄單, 年期愈長愈屌 ! (完全唔抵!!!), 基金單3成算ok啦 (都要俾我開飯架大佬……張張單都少佣真係食屎架喇), 有d年金單簡直係超筍 (對客黎講), 可憐既我佣金只得7%, 記住係7%, 唔係70%, 亦都唔係7成…..(嗚….做牛做馬收既佣少到好似乞衣咁).
原文轉載自Discuss神文,全文請按 《保險經理之 – 不能說的秘密》
SJ結語
又一篇Discuss神文,作者係2009年深度分享.唔知事隔多年的2018年今日,做保險Agent又有否唔一樣呢?
歡迎現役/前Agent留言或PM匿名分享!
StealJobs全面透露各行各業人工,工時,晉升前景,以及入行攻略,歡迎匿名提供收入資料.
而家仲可以上埋SJ House ==> SJ House,一個網睇晒各區的住宅Rating,快D上來Rate下自己住緊個屋苑啦!
Employers who object to or otherwise wish to complain about the above content please contact us via email or press here. The above is mere opinion of the submitter(s) (not this website) only on the working environment of the said company, not from an official source, might be inaccurate, and in no way indicates the quality of any products or services or the level of competence or integrity of the above mentioned company and its staff. Unauthorised reposting of the contents herein is strictly prohibited.
如對本網任何內容有任何意見或投訴,請按此聯絡本網,本網會盡快為您處理問題.以上內容僅為投稿者之個人意見,不代表本網立場,並非來自官方渠道,亦可能不準確,而評論亦僅限於投稿者對工作環境的意見及反饋,與上述公司的員工或產品或服務質素或工作能力及品格誠信完全無關.未經授權切勿轉載以上內容至第三方網站,違者必究.
立即加入StealJobs@FB 更多90後上位攻略


text:
我叫波音蝠,我係公廁
如果你喺GOOGLE打波音兩個字,「波音蝠係雞係公廁」就係第一個搜尋結果.對好多人嚟講佢未必知我叫波音蝠,但公廁蝠依個名就肯定個個都聽過.因為我地數量太多大家都捉到悶,如果唔係捉我地有星塵,如果唔係進化會有經驗加,到底仲有冇人會理我地,我唔敢想像.
雖然我唔明點解數量多就叫公廁.明明冇人叫中國人做公廁,一街都一樣嘅韓國女人又唔會比人話係公廁,公廁界鼻祖連小姐得一個又叫公廁,大家對公廁嘅定義都好奇怪,不過我知大家都唔鐘意我就得.好多人捉完我地就會留低我地身上嘅糖果同星塵然後扔比大木,少數會用嚟進化,但最後通常都冇得留低.連大木博士都頭痛緊點安置我地,因為無時無刻都有人傳送緊我班同伴去大木度,就係我講完依句說話果陣,又有一打波音蝠送過嚟.
冇錯,我冇比卡超咁有人氣,我冇波波球咁得意,我冇啟暴龍咁打得.但對好多新手嚟講大口蝠就係佢地用嚟道館執雞最好嘅選擇,好多而家20LV嘅人都係靠捉完一堆波音蝠之後食LUCKY EGG再進化我地先可以咁高LV.我地波音蝠可能係比人罵得最多嘅小精靈,但同時我好肯定我地對訓練員嘅貢獻都係數一數二,如果唔係靠我地升LV訓練員點會捉到稀有精靈,佢地又點會咁高CP?或者我地真係小精靈中嘅基層,但如果冇咗我地,我諗你地而家10LV都未過到,啟暴龍你連望嘅資格都冇.
你可以唔鐘意我,你可以扔我比大木博士,但你點都唔可以鬧我係公廁.我個名叫做波音蝠,我同啟暴龍,仲有超夢夢一樣,都係寵物小精靈.


text:
隨著現在醫學科技嘅發展,對於確實牙齒嘅處理方法也越來越多越來越好瞭.牙齒缺失不僅僅會影響到個人美觀等問題,牙齒缺失對於缺失牙齒嘅牙床會有一定影響,如果牙齒缺失時間長會造成牙床萎縮嘅情況.另外牙齒缺失也口腔衛生問題也有一定影響食物殘渣更容易殘留,所以針對牙齒缺失嘅情況係一定要盡早處理.咁缺牙做種牙好嗎?一下為您專業解答牙齒缺失做種牙齒好不好以及種牙嘅適應癥同禁忌癥揭示.
種牙好嗎
第一,針對於牙齒缺失可以選擇做牙冠,烤瓷牙,全瓷牙種牙.這些雖然都係可以針對缺失牙齒進行處理嘅方法,但係性價比最高嘅還係種牙,因為種牙嘅相容性係非常好嘅種牙係指在缺失牙齒嘅牙床上安裝假牙.種牙係人們嘅第二類牙齒,如果種牙做完之後保養嘅好係可以同正常牙齒一樣嘅,所以雖然種牙價格比較高但係選擇嘅人非常嘅多.
第二,雖然種牙比較好但係種牙嘅禁忌癥,大家還係需要清楚了解嘅.
——種牙適合嘅人群係:
1,一個牙齒或者係多個牙齒嘅人群.
2,傳統假牙牙套牙冠佩戴不方便嘅人群.
3,牙齒缺失後牙床萎縮嚴重嘅人群.
4,對假牙要求比較高,美觀度要求比較高嘅人群.
——不適應牙齒種植嘅人群有:
1,有慢性疾病嘅人群比如說二型糖尿病,血友病,冠心病,癌癥腫瘤嘅病人,正在化療嘅病人,吸毒,艾滋病,精神疾病等等人群係不適合做種牙嘅.
溫馨小提示:當牙齒出現缺失嘅時候一定要及時嘅進行處理,建議先到正規嘅口腔醫院做牙齒檢查後根據自身以及牙科醫生嘅指導選擇最佳嘅治療方法.雖然種牙係非常堅固嘅但係也需要好好嘅保護,註意口腔衛生嘅清潔.


text:
飲湯喺唔少香港人嘅習慣,不論喺飯前飯後都要飲,加上呢排天氣轉涼,特別想飲啲暖笠笠湯水.但好似小編咁,日日都要返工邊有時間買材料煲湯飲呀,於是盒裝嘅湯包就成為小編嘅「懶人必備」,但原來點揀湯包都有學問㗎!
點揀盒裝湯包好呢?
而家市面上湯包款式咁多,究竟點揀好呢?小編最近就試左「Misoup珍味湯」湯包可以推薦俾大家.佢地嘅湯包主打新鮮材料製作,無添加及不含味精,保證飲嘅每一啖湯水都喺原汁原味.仲利用真空高溫慢煮技術令湯包除咗保持新鮮之外,又可以大大增加保存時間,啱晒小編呢種懶人啦!
有肉湯,有素湯
小編今次就推薦大家試吓「花旗參石斛田七燉竹絲雞湯」同埋素湯「蓮藕牛蒡核桃栗子湯」.
「花旗參石斛田七燉竹絲雞湯」
成份:水,竹絲雞,豬肉,石斛,花旗參,田七,蓮子,陳皮,食用鹽
小編最鍾意呢款竹絲雞湯,好啱平時夜瞓又鍾意食熱氣嘢嘅女士,竹絲雞滋陰功效,而花旗參可以補氣養陰,清熱降火.加熱完一撕開包裝,已經聞到竹絲雞味道好鮮甜,飲落又唔會腥,仲有淡香陳皮味添.
「蓮藕牛蒡核桃栗子湯」
成份:水,蓮藕,栗子,牛蒡,核桃,蓮子,紅棗,陳皮,食用鹽
而呢款素湯就兼顧到素食者啦,蓮藕同牛蒡可以清熱去火,紓緩疲勞,而栗子就養胃健脾.聽講仲有助提升睡眠質素㗎!小編本身唔係太鍾意牛蒡味道,但呢款湯飲落又唔會太重味,好清甜甘香,湯料組合配搭剛好.
記得要食埋湯渣!
好多人飲湯都會將湯渣倒咗,但其實肉嘅大部分成分都進入唔到湯裡面,所以湯水嘅蛋白質含量都唔及肉本身㗎.有營養師指,湯料嘅碳水化合物同纖維等仍鎖喺湯渣裡面,若果只飲湯唔食埋湯渣等於浪費營養.
Misoup嘅湯包都好足料,湯渣滿滿!仲有好多營養留喺湯渣裡面㗎!就好似竹絲雞湯啲雞同埋豬肉,都俾小編食哂!
懶人必備夠哂方便!
三種食用方法夠哂方便呀,啱晒好似小編呢種忙到無時間煲湯嘅香港人.
食用方法1 : 將湯包放入沸水中加熱約3分鐘即可食用.
食用方法2 : 將湯料倒入鍋內加熱,即可食用.
食用方法3 : 將湯料倒入碗內,用微波爐加熱5分鐘即可食用.


text:
(A&M Diary)唔知你哋對香港嘅漫畫有幾多認識呢?有時聽A媽同A爸講,佢哋細個嘅娛樂就係睇《13點》,《古惑仔》呢啲港產漫畫,而身為80後嘅我哋,講起港產漫畫就一定諗起《老夫子》同《麥兜》啦!雖然香港嘅漫畫無日本漫畫咁多元化,但反而好貼近我哋嘅生活,有時會睇到會心微笑.近年,雖然大家嘅娛樂選擇多咗,但香港仍然有唔少漫畫創作,好似《癲噹》同《聾貓》等等,今日我哋就去到位於九龍公園嘅香港漫畫星光大道,向一眾香港漫畫家致敬!
香港漫畫星光大道
香港漫畫星光大道係世界上首條以漫畫為主題嘅星光大道.大道上設有10個香港漫畫家銅製手印同24個香港漫畫角色嘅彩繪雕塑.
香港漫畫家銅製手印
喺整條星光大道設有10個香港漫畫家銅製手印,其中最為大家熟悉嘅就有《龍虎門》嘅黃玉郎同《老夫子》嘅王澤等等.
彩繪雕塑
而整條星光大道亦設有24個彩繪雕塑,而之前投票票數最高嘅6位漫畫角色,包括:牛仔,王小虎,老夫子,步驚雲,13點和華英雄,佢哋嘅雕塑高2.7米,而其餘嘅彩繪雕塑則高1.8米.
嚟到當然要同每一個漫畫角色影番張相啦,而如果對佢哋唔係太熟識,都可以睇吓每個雕塑旁嘅簡介.要數呢到最威嘅漫畫角色,當然就係麥兜啦,佢除咗喺香港漫畫星光大道設有彩繪雕塑,喺香港星光大道亦設有銅像.


text:
Orange Pomander 比我嘅感覺係一種支撐嘅感覺,人生不可缺少嘅一環.哩種感覺好奇妙,係一種由白霧出發向前睇事情嘅感覺.今次我用咗唔同嘅方式去連結Orange Pomander 及水晶,令我有一種清晰嘅想法.「失敗乃成功之母」,每一個失敗都係另一個成功嘅開始.每一個挫折係另一個機會嘅開端.當失敗嚟臨嘅那一刻,係會令到不知所措,但冷靜後亦會發現到另一條不一樣嘅路.而Orange Pomander 係哩一個位置上面,比到我係一種冷靜嘅狀態下,下定一個令自己會有點激動及帶有期望嘅決心.
今次嘅連結,令我有咗同以往唔一樣嘅處事方式,用咗一個對自己比較溫和嘅相處及溝通嘅技巧.同時亦令自己習中於自己,思考更多關於自己嘅事情.通過一次次嘅溝通,放低咗一啲無謂嘅執著,而這一切係與其他人無關,只與自己有關.
每個人都可以係任何一刻作出重新嘅選擇,一個想法亦已經可以另自己有一個唔同嘅結果.如果你以家係一個「唔知」嘅狀態下,可以試吓用Orange Pomander,比自己一點嘅時間,去思考,冷靜再做出決定.過往做過嘅,發生過嘅都已經「過去」.過咗去嘅已經唔再重要,重要嘅係你係哩個「過去」,你學懂咗乜嘢.明白返「過去」所帶來嘅課題係啲乜嘢,釋放返「過去」嘅能量.因為你以家,已經唔再需要「過去」嘅能量了.當釋放完後,再從新嘅選擇一次,哩個選擇可能係一個想法,一個心態,亦可能係一個行動.選擇後就為自己加油再從新出發吧!^^ ★
編注:
這裡是Gouyee和大家分享她使用pomander後與礦物王國的連結.感受是很個人的,而且每個過程也是數星期至數月不等,希望透過這些小分享,會為讀者帶來一些啟發.


text:
「親子」
而家係香港真係越嚟越多所謂嘅親子餐廳同室內遊戲室.當然係香港係有一個好龐大嘅市場,因為香港嘅地方細,可以去俾小朋友玩嘅地方亦都唔足夠.如果天氣唔好嘅話,室內嘅活動場所亦都唔多選擇.所以好多人都睇中嚟過市場,因此越嚟越多人開嚟啲親子餐廳同活動空間.不過相信好快就會出現一個爆破潮,因為突然有太多人進入同一個市場,如果經營唔好嘅話相信好快就會被淘汰!
「原因」
點解咁多家長鍾意去親子餐廳或者遊戲室?答案其實真係好簡單,因為香港真係無乜地方去,而且小朋友係需要地方去玩.如果好天嘅話都仲可以去啲郊外嘅地方,但係天氣一唔好嘅話就真係唔知去邊.所以點解啲家長鍾意去室內嘅親子餐廳同遊戲室係因為一來可以同朋友食下嘢,二來自己嘅小朋友又可以有一個相對安全嘅地方玩,一舉兩得!
「質素」
不過有時啲收費真係嚇死你,其實有時真係唔係價錢嘅問題,反而係啲質素嘅問題比較嚴重.就例如食物,因為好多都要強制你食嘢,只不過好多都好難食.與此同時衛生係好緊要,因為室內嘅環境其實好容易傳播疾病.所以有時都擔心去嚟啲室內遊樂場,因為郭大少真係曾經因為去完之後病咗入咗醫院.不過最擔心嘅係有無人去睇住啲小朋友,真係見過啲家長理都唔理自己嘅小朋友,由得佢哋亂咁嚟.雖然話你都俾咗錢入去,但係都無可能唔看管自己嘅小朋友!
Also published on Medium.


text:
唐伯虎點秋香 (電影)
《唐伯虎點秋香》(粵拼:tong4 baak3 fu5 dim2 cau1 hoeng1;英文:FLIRTING SCHOLAR)係香港出品嘅電影之一,係笑片巨星周星馳喺1993年主演嘅作品,女主角係鞏俐.呢套戲係周星馳嘅代表作,裏面一啲台詞影響咗大中華文化好多年,例如甴曱俾人叫「小強」,就喺周星馳起嘅.
電影資料[編輯]
制作[編輯]
劇情大綱[編輯]
呢個係由一套傳統嘅劇目《三笑姻緣》改篇出嚟嘅新版本故事,內容係用咗歷史人物藝術家嘅唐寅(又稱「唐伯虎」)嚟玩搞笑.
劇中嘅唐伯虎(周星馳飾)既係詩畫雙絕,亦係一個武林高手,係唐家霸王槍嘅傳人,只不過當年佢阿爹唐天豪因為一次兵器排名嘅比鬥輸咗畀書生奪命劍,從此退出江湖,而身為傳人嘅唐伯虎應承佢娘親唔會喺其他人面前顯露武功,以免俾仇家追殺,所以伯虎喺其他人眼中只係一個解元身份嘅文人;佢畫嘅畫或者寫出嚟嘅墨寶,就算係失敗之作都好值錢,所以日日都有大把人喺佢屋企後門度等執呢啲掉出嚟嘅垃圾.
唐伯虎娶咗八個老婆,但係冇個對辦,全部唔賢良淑德不特止,重爛賭爛飲,日日喺屋企唔係開檯打牌就猜枚飲酒,搞到唐家上下家不成家;唐伯虎因為咁而非常之痛苦,但係佢娘親就覺得班新抱熱熱鬧鬧咁冇咩問題,重鬧個仔娶咗八個老婆都唔知足.
後來有一日,唐伯虎同其餘三個才子朋友行街睇女仔(四個人合稱「江南四大才子」),遇到華太師夫人同四大侍婢出巡拜神兼派善包,而佢哋聽聞四大侍婢裏面嘅秋香(鞏俐飾)係最國色天香,於是就假扮乞兒攞包嚟乘機索油,當唐伯虎見到秋香嘅天真笑容,就此而決心要娶到秋香.
唐伯虎打扮成賣身葬父嘅孝子去到太師府喊叫賣身,最後終於感動到秋香同埋侍婢主管而入到太師府做下人,編號係9527;太師府對待男下人好似軍訓咁,而且男女侍奴係分得好清楚,所以唐伯虎要接近秋香係絕對唔容易;終於有一次,號稱「江南四大淫俠」嘅四個鹹濕佬喺夜晚潛入太師府想侵犯四大侍婢,點知俾伯虎撞破而帶佢哋遊花園,後來伯虎趁機會走入去秋香個宿舍想報料叫秋香小心嘅時候,發現秋香讀緊(唐寅詩集),唐伯虎心諗掂晒得來全不費功夫,即刻向秋香表露身份,點不知俾秋香而打到一仆一碌;同一時間,四大淫俠亦俾太師府總管同埋武功高強嘅太師夫人一網打盡,重爆出係伯虎帶佢哋入嚟,正要向編號9527嘅唐伯虎問罪嘅時候,有個下人向太師夫人呈上喺秋香房裏面發現嘅(唐寅詩集).原來太師夫人正正就係當年唐伯虎娘親嘅情敵,後來因為得唔到唐父而由愛成恨,對唐家嘅人同埋所有有關於唐家嘅嘢都恨之入骨.因為咁,太師夫人就大發脾氣要搵出邊個喺太師府收藏詩集,唐伯虎心知呢本嘢係秋香嘅,所以用一段極富動感嘅數白欖嚟攬咗上身;呢吓嘢唔單止感動咗秋香,重講服咗太師夫人而得到機會成為太師公子嘅伴讀書僮,重俾夫人賜咗個名叫華安,可以自由進出太師府每個地方,從此就更進一步咁接近秋香.
後來有一次,橫行霸道嘅皇爺寧皇帶住大班軍馬,連同師爺對穿祥及奪命書生一齊殺到嚟太師府,想以文鬥同武鬥嚟刁難華太師,畀下馬威等太師唔好同佢作對,點知都一一俾唐伯虎擊敗,搞到非常掃興而撤退;而另一邊廂,唐伯虎喺太師府所顯露嘅武功,同埋即席畫出嚟嘅畫俾太師夫人睇穿咗原來華安就係唐伯虎本人,於是將伯虎收監.
幾日後,恢復元氣嘅奪命書生返嚟太師府尋仇,重重創咗奮力頑抗嘅太師夫人,而呢個時候,秋香靜靜雞放走咗嘅唐伯虎返轉頭嚟應戰奪命書生,而且重因為打贏咗而重奪兵器譜嘅排名.唐伯虎因為拯救太師府有功,太師夫人決定既往不究,重將秋香許配咗畀唐伯虎,從此有情人終成眷屬.


text:
早幾日係朋友係個FACEBOOK見到佢係朗豪坊影左好多好嘅嘅HELLO KITTY,勁懷舊FEEL,真係好想去影呀!
剛好今朝早小豬媽要去旺角做針灸,所以我就趁機會,帶埋小小豬一齊去影返轉『HELLO KITTY 走過獅子山下』~
勁鐘意依個大戲LOOK呀~
火車站~
懷舊街頭~
去飲啖茶,食個飽先~
HELLO船長~
依個係唔係空姐嚟呢~
拉車仔~
影返張靚相先~
火車站呀~
我地都已經係十一點左右就到左,開頭仲以為我地算早就唔會多人,點知我地一去到就已經人山人海,幾經辛苦先可以影到依啲靚相.基本上每一個景都要排一陣隊先可以影到,每一景區又太密,所以又排得迫迫呁,真係影得幾辛苦呀!
真係計算錯誤,仲以為一早去唔多人,不過原來旺角真係時時刻刻都係咁多人,不過好在啲相都算OK,排吓隊迫吓都值得呀!
由於唔想將相機拎嚟拎去互影浪費時間,影相嘅時間又要快(唔好阻住下一位),所以今日LULU犠牲左佢自己影相機會,全程幫我地操刀呀!
就係因為人太迫,所以小小豬都唔係影左好多相,好多時候都係由大肥豬帶左佢去另一個位置玩等我地,真係難為左佢地兩父子添.仲等我同小小豬著晒KITTY親子裝,點知影得唔多相,真係激C我啦!下次去依啲咁熱門地方,都係我地幾母女去影就算啦!
唉...影幾張相都好似打仗咁,冇法啦....邊個叫HELLO KITTY咁受歡迎,而今次懷舊LOOK又真係幾吸引呀!


text:
乳癌化療選擇 - 咁多組合點樣揀?
乳癌化療咁多組合,點樣揀先好呀?睇咗私家腫瘤科醫生,建議打化療,但計落條數好重皮,返去公立醫院睇,醫生建議嘅方案又完全唔同.究竟係私家醫生呃我錢?定係公立醫院水皮/慳皮所以唔用私家醫生嘅方案?⋯⋯
呢篇應該係咁耐以黎最技術性嘅一篇,如果唔洗化療嘅當然唔洗睇,因為驚悶親你. 已經化緊療/有個好腫瘤科醫生跟緊嘅,又係唔洗睇,因為唔好煩/唔好返轉頭諗D過咗去嘅野喇.
「咁寫比咩人睇?」
就係寫比啲正掙扎緊唔同化療方案嘅困惑病友/家人睇.好多時睇咗私家腫瘤科醫生,建議咗A餐,但計落條數好重皮,返去公立醫院睇,醫生建議嘅方案又完全唔同,都唔知點算好.
究竟係私家醫生有利益衝突呃我錢?定係公立醫院水皮/慳皮所以唔用私家醫生嘅方案?
如果你知道有咩常用套餐,同埋每個套餐嘅分別,就比較易揀合適自己身體/荷包嘅方案.
未講套餐前,有兩大迷思要搞清楚:
點解個個醫生建議都唔同?
乳癌化療藥/組合咁多款,發展日新月異,但實驗需時,好多時都冇直接對頭(A餐對B餐)比較嘅數據.就好似譚仔三哥米線,咁多餸咁多湯底咁多組合,點能夠話麻辣牛丸米線好過清湯腩肉米線.所以好多時100個醫生有100個唔同嘅建議,如果能夠做到互相尊重,呢啲就係「天與地」所講嘅和諧.
「100個建議你醫生就和諧姐,咁我係病人都要揀都要落單㗎,咁即係麻辣10小辣定係大辣先得㗎?」
好嘅醫生就係會就住你食唔食到咁辣(身體頂唔頂得順)/有冇需要咁辣(乳癌高唔高危復發)/鍾唔鍾意咁辣(你嘅意願),去建議啱你嘅方案.
如果醫生清清楚楚/有條不紊咁解釋你聽,就算冇實際數據係手,你都應該要信佢,因為佢好清楚佢自己做緊乜.
如果醫生咦咦哦哦/咩都唔講就叫你做A餐,就算有實際數據係手,你都唔會信佢,因為你唔清楚佢究竟做緊乜.
所以原來揀化療方案好簡單,就係㨂個比到信心你嘅醫生.唔洗咁複雜咩證據/咩數據嘅,你去診症室感覺吓就得㗎喇.
私家D藥靚D?
唔好以為私家醫生D藥會新D靚D.
事實啱啱相反,如果你想試新藥,應該去做研究嘅龍頭教學醫院做化療.因為好多外國有效但香港未註冊嘅新藥(例如新嘅標靶藥),只可以參加研究先用得到,呢啲未註冊嘅靚藥真係「有錢都買唔到」.
「咁點解啲病友話公立啲藥冇咁好?」
完全岀於誤解.化療藥物私家同公立一模一樣,分別在於撞唔撞到個比到信心你嘅醫生.
有咁嘅誤解,係因為好多時公立醫院因資源關係,只會出嚴重副作用先用啲貴藥,如果普通副作用就用平藥搞掂佢.例如打紅魔鬼勁嘔先開靚啲嘅止嘔藥,或者化療發燒入院先有得免費打升白針.所以病人有錯覺公立冇靚藥.如果你識野有做功課,其實可以一早同公立醫生講你肯自費購買好少少嘅輔助藥物,醫生好樂意教你幾時買/點樣買.
攻略時間
如果你真係冇錢,信政府啦,香港嘅公營醫療服務係世界級水平.化療期間係辛苦少少,捱多少少副作用,不過治療成效冇分別(如果用同一個套餐嘅話).
如果你有少少錢/點都想比最好嘅野比自己/老婆/媽媽,最慳錢嘅做法,就係搵個你有信心嘅私家醫生幫你揀套餐,之後去公立醫院打化療(唔洗介意公立醫生點諗,照直講咁揀咁揀係私家醫生建議,一般有醫德嘅醫生都應該體諒你嘅情況.如果佢冇醫德,你都唔洗在意呢D人點睇),所有靚少少嘅輔助藥物就自費買.
如果你好有錢,呢段咁辛苦嘅化療日子,梗係去私家享用埋一流嘅配套啦,錢又帶唔走嘅,唔好咁蠢「人在天堂,錢在銀行」.
乳癌化療
搞清楚以上兩大迷思之後,就係時候睇吓有咩常餐過你揀.上回「乳癌化療藥物 - AC針?TC針?乜黎㗎?」講到乳癌化療藥物有兩大主力A針同T針,原來呢兩隻藥會產生出3代6大常用組合.而家為你逐一破解:
AC x 4
AC x 4 係第一代乳癌化療組合,即係打Adriamycin-Cyclophosphamide組合4針,每三星期一針,成個療程12個星期. 因為第二/第三代嘅療效好過佢,所以已經比較少打,不過都要講,因為係完全免費.同埋佢係原祖級,非常之深入民心,之後啲化療組合都係呢個基礎變上去.
「有咩副作用?」
除咗一般化療副作用,獨特嘅副作用主要來自紅魔鬼A針,就係嘔.
「咩人適合?」
相對低危復發,但醫生覺得打少少化療會穩陣啲嘅病人.四針已經係最低消費.
「化療藥費幾多錢?」
因為呢啲藥好基本,所以政府會包,公立醫院完全免費.
FAC x 6 /FEC x6
FAC x 6係第二代乳癌化療組合,即係打 5-Fluorouracil-Adriamycin-Cyclophosphamide組合6針,每三星期一針,成個療程18個星期. 醫生發覺原來加多隻F落AC度好啲,打多兩針又好啲,所以成就咗呢個組合.因為Epirubicin同Adriamycin係同類野(Anthracyclin),所以FAC/FEC一樣㗎姐,公立大部份都用FAC,因為平FEC啲啲.
「有咩副作用?」
同AC x 4一樣都係嘔,不過今次成個療程耐啲,成18個星期,嘔耐啲.
「咩人適合?」
乳癌一般惡,醫生驚AC x 4唔夠力,就會建議呢個組合.
「化療藥費幾多錢?」
基本藥物,冇得再平,公立醫院包晒.
TTC x 4
TTC x 4 (DC x 4)係第二代乳癌化療組合,即係打Taxotere-Cyclophosphamide組合4針,每三星期一針,成個療程12個星期. 呢個組合係將第一代AC x 4個A用TT取代,因為醫生知道Taxotere好過Adriamycin.有啲醫生會叫佢第1.5代,因為我地只係知道佢好過AC x 4,但冇研究對比TTC x 4同FAC x 6邊個好啲.另一部份醫生會睇佢成第二代,假設佢效果同FAC x 6差不多.
「有咩副作用?」
今次冇A,所以唔嘔.因為有TT,所以發燒.
「咩人適合?」
乳癌一般惡,醫生驚AC x 4唔夠力,但又唔想FAC x 6咁長時間咁辛苦,就會建議呢個組合.
「化療藥費幾多錢?」
因為屬自選性質想 打短時間啲/舒服啲,政府唔包,TT大概$8000一針,總數$32000.升白針自費.
FEC x 3 + TT x 3
FEC x 3 + TT x 3(FEC x 3 + D x 3)係第三代乳癌化療組合,即係先打5-Fluorouracil-Epirubicin-Cyclophosphamide組合3針,之後再打Taxotere 3針,每三星期一針,成個療程18個星期. 當醫生發覺Anthracycline同Taxotere大家都對乳癌好有效時,就諗點解唔組合埋一齊用呢?所以成就咗呢個先打E再打TT嘅組合.原本證明FEC x 3 + TT x 3好過第二代FEC x 6個研究(PACS 01 trial)係用FEC唔係FAC,所以就算E係貴過A少少,公立醫院想原汁原味,就用返FEC.
「有咩副作用?」
頭段有E,所以嘔.尾段有TT,所以發燒.因為呢個組合發燒風險高,所以政府已經包埋免費升白針.
「咩人適合?」
高危復發乳癌病人,例如已擴散至腋下淋巴,明顯第二代唔夠力,用上第三代好D.
「化療藥費幾多錢?」
如果擴散至腋下淋巴,研究擺明第三代好啲,所以唔到政府唔包,又係免費.如果只不過覺得自己高危(但腋下淋巴冇受影響),就要自己比錢$8000一針TT,總數$24000,升白針另計.
DD AC + P
DD AC + P(DD AC + T)係第三代乳癌化療組合,DD即係Dose Dense,藥劑量不變,不過密啲打,每2個星期一針.先打Adriamycin-Cyclophosphamide 組合4針,再打Paclitaxel 4針,成個療程16個星期. 當醫生知道化療組合係有Anthracyclin同埋Taxane一齊好啲之後,就開始諗,如果病人頂得順,打快啲/打密啲,等乳癌冇時間回氣,應該會好啲,所以成就咗每兩個星期打一針嘅密集組合,呢個組合身體一定要有升白針嘅幫助先頂得順.
「有咩副作用?」
有A所以頭段嘔,有P所以尾段發燒.
「咩人適合?」
有啲研究話DD AC + P用喺三陰性乳癌特別夾,所以私家醫生特別鍾意用佢係有擴散至淋巴嘅三陰性乳癌.
「化療藥費幾多錢?」
AC唔洗錢,P大概$2000一針,總數$8000,升白針另計.如果有擴散至淋巴,政府包P.
TAC
TAC係第三代乳癌化療組合,即係打Taxotere-Adriamycin-Cyclophosphamide組合6針,每三星期一針,成個療程18個星期.
與其分段先後打A同T,有啲醫生諗,不如激啲A同T一齊打,所以成就咗呢個最辛苦嘅化療組合TAC.
「有咩副作用?」
因為A同T一齊打,同一時間又嘔又發燒,最辛苦嘅組合.
「咩人適合?」
起碼病人本身要後生健康先頂得順,醫生就會揀啲最高危最高危嘅病人先會用呢個最毒組合,例如三陰性乳癌,加埋乳癌好大,加埋好多淋巴(甚至頸淋巴)受影響.
「化療藥費幾多錢?」
要打得咁毒嘅組合本身乳癌已經好惡,政府會全包(化療及升白針),完全免費.
咁多組合點樣揀?
「唔同代數嘅化療療效差幾遠?」
每一代比上一代好大概10-15%.
「點解唔係人人都打最好治療效果嘅第3代?」
第3代治療效果雖然好,但副作用亦相對勁.所以策略上,應該打最大實際效果而又最少副作用嘅一代:
如果唔係HER2型嘅:
1)乳癌唔惡:唔洗打化療.
2)乳癌少少惡:打少少穩陣啲(用第1代至第1.5代),有錢就TTC x 4,冇錢就AC x 4.
3)乳癌一般惡:打返第2代,有錢就TTC x 4,冇錢就FAC/FEC x 6.
4)乳癌好惡(例如淋巴受影響):打第3代,正常就FEC x 3 + TT x 3,三陰性就DD AC + P.
5)乳癌極惡(好多淋巴受影響加腫瘤好大加三陰性):打第3代,最激嘅TAC x 6或者DD AC + P.
「係喎,睇咗咁耐,都未見到標靶藥Herceptin嘅?」
好野吓,咁好心機睇咗6大組合都未暈.HER2型乳癌相對上就簡單啲(其實都好複雜),有標靶藥Herceptin嘅化療組合主要得3個,不過今次唔講住,因為你嘔㗎喇.
下一篇先同你講乳癌標靶治療 - 乳癌HER2型點樣揀?


text:
喺日本睇咗咁多idol show idol group,發覺好難撞到比較老嘅組合,唔係年齡做得idol後生幾近必然,講緊團齡:
見字時我睇idol資歷都未夠一年,但唔少睇過嘅組合其實唔係早過我好多開始名乎其實睇住佢哋大,有兩三年歷史已經可以話係資深老前輩.當indie band長夾十幾廿年唔散好平常,indie idol相反有幾年歷史已經叫好命,地下偶像呢家嘢其實會越睇越灰.
Babymetal證明metal idol做得到之餘,成功起嚟唔止日本仲可以紅遍全球加主流地下兩個市場食晒,有日本數一數二最強女主音坐鎮,隊band超強加整體好睇當然係主因,但你唔可以否認冇大公司後台係冇可能有咁非一般嘅音樂同製作級數.不過大公司有利自然有弊,冇可能唔為流行為賺錢而做時點都好重商業計算味,當初要成為全世界最創新而挑戰規範甚至禁忌嘅冒險精神第二隻碟已經冇咗一半,轉而傳落民間遍地開花.
即使Babymetal作為第一隊已經食盡全世界成浸頭水,日本本土仲有好大個indie idol市場夠俾你撈吓水尾,而偶像團多得嚟普遍短命時,為求存就會令你大把創意乜都敢試,而做得alternative本身就係賣怪仲越怪越好時更加如魚得水,好似今次主角Candye♡Syrup.
日本最大優勢係無論做啲嘢幾唔正常幾柒幾戇鳩,都立即會到盡頭全世界都會接受,唔係都唔會出到呢種五條女染到個頭五顏六色,著到Barbie公仔噉上台,初音聲雞仔聲唱trancecore嘅組合出嚟.如果係白人同非日裔亞洲人做,你未聽歌齋見到已經爆粗,但一話嗰班原來日本人嚟,你就會立即覺得好合理好OK喎.
睇過三次,第一次仲要喺band show睇,可想而知佢哋音樂有幾band/metal.2018年頭第一隻碟歌路metalcore為主再乜都溝啲ska punk都有,跳舞同表演又撈metal/core嘢band show嘢,有首一breakdown台下班仔就會做掌上壓砌條人肉橋,然後個肥妹落台一面嘔泥一面踩住佢哋過橋.即使音樂未至於好高質素,佢哋嘅live絕對夠過癮夠好睇.
隔幾個月再出隻EP當堂唔同晒,三首歌有首話係台灣人寫,派台兩首一首好Passcode另一首好deathcore主流地下兩味齊晒,音樂同製作進步唔少仲有得去美國表演.諗住捱出頭上位喇,點知出完碟無耐就話解散,八月中一週年紀念演出就係告別演唱會表演完即時全體畢業,九月頭去埋美國Candye♡Syrup第一期正式結束.
望落形勢大好都可以話停就停,導火線可能係其中一個center走咗,但影響係咪真係咁大?類似個案Alloy同樣多show得嚟出完碟冇耐主將離團,我仲好好彩佢走一個月前睇到live同佢影到相,佢畢業嗰晚Alloy隨即結束,但公司揾多三條新女改組成Will-O',賣相音樂表演都轉型成功,而家好似仲多show出過Alloy時期.
照計少咗個主力,就算未搵到人代都夠做住先,最後一次睇已經係四人上陣,點解直頭散埋得佢哋知,因為台前幕後由始至終冇解過話,無聲無息就消失好似冇點存在過.除咗唔止嘔泥仲最唱得個肥妹入咗高橋聖子彈結他隊HöLDERLINS(而家應該叫高橋聖子之前隊band,呢個係另一個故事),另外幾個點,會唔會繼續做偶像做音樂第時至知,因為大家沉默到好似預咗件事遲早會發生.
但做咗咁耐偶像,係咪可以簡簡單單話唔做就唔做變返普通人呢?始終地下明星都係明星,只要你接受到每次演出要同大量毒撚近距離交流,呢個世界冇幾可即使你姿色未夠,都可以只賣藝唔賣身仍然而有大量異性貼錢圍埋嚟做兵,經常有fans送嘢俾你仲送到跪晒地,生日祭更加捧到你上天收花收禮物收到手軟,如果做得有聲有色仲有機會俾人請你去外國tour.呢份超然夾indie band夾到好大都未必俾到你.
最大分別係做idol等同一門事業,而且讀(初)中學已經開始,過程好可能會犧牲讀書嘅時間同機會,而唔係好出名或者大公司旗下廿歲頭就好大機會要畢業,當偶像賣青春而後浪來之不盡時點解一定要你?唔係好多個可以好似2&十六歲開始做地下偶像,做到單飛做咗六年仍然可以維持高人氣甚至越做越大,當然單飛成本低可能係主因.
所以Candye♡Syrup一週年大日子反而變成解散紀念日係非常唏噓,但未必完全係壞事,起碼最後一擊係美國tour比好多人走得風光,而且如果係做咗成年計數發現個project做落去大家都唔夠搵食,借有人走順便斬纜或者更好.當全隊可以解散得咁平靜,呢個理由唔係完全冇可能.
雖然Babymetal超乎所有人想像嘅成功一定對indie idol發展帶嚟好大助力,呢股熱潮唔會係近幾年至開始爆發,但睇過嘅組合好多只得一至兩年歷史,就代表Candye♡Syrup只係無數過眼雲煙之一.以佢哋為鑑,想追indie idol的話有機會睇同搵囡囡影相一定要去咗先,因為星途咁唔穩定時機會好可能只得一次.
所以話睇indie idol可以仲灰過睇indie band,今日你至睇完佢哋開開心心上台表演得好興奮,聽日已經粒聲唔出唔見咗人,可以全無先兆隨時結束,相信有時佢哋都身不由己.


text:
一生人第一次影PRE-WEDDING, 乜都唔識, 拎左好多朋友PRE-WEDDING相參考, 都唔係好岩心水, 最後O係廣告下認識左FEI WEDDING, 就係我想要既效果喇!
O係網上同CS了解PACKAGE, CS超級NICE, 問多唔會唔耐煩, 解答我既問題都好詳細, 好快我地就落訂喇
好快就可以去揀衫同埋同JOE傾埋攝影既細節
不得不說, 傾細節都真係十分詳細, 由化妝, 飾物, 場景, 道具, 燈光, 佈置, 色TONE, 咩感覺效果咩場景想影多影少等等等, 樣樣都會問到你清清楚楚, 幫你JOT DOWN 晒NOTES, 細心到不得了, 真係要大讚!
試衫既時候, 我地都真係有D 選擇困難症, 但2位禮服部小姐都唔會趕你叫你快D 決定, 見你1516時, 仲拎多幾套比你試添, 仲話”反正都試開就試埋啦, 唔試唔知中唔中意架MA”. 真係好窩心呀!
去到拍攝日子, 化妝師PAT一早就SET好架餐等我地喇. PAT化妝真係化得好細心又快手, 面色慢慢同你TUNE, TUNE 到極自然. 換場景時仲幫你簡單轉一轉髮型, 等你免費多一個LOOK
助手RYAN SET 場準備道具都好快手, 仲幫我地影左幾張SNAPSHOT添
我地都唔識擺POSE, 攝影師SAM 真係每個POSE都教我地, 又會提我地唔好寒背要縮肚等等, 過程完全冇尷尬! 我早前仲SEND 左好多張參考相比佢地參考, 當中有我最中意既摸摸頭, 佢地真係每一張參考都會同你影, 睇番D 相都真係好滿意呀!
之後同JOE 傾執相同揀相框, 又係同你拎張紙JOT晒NOTES 問你想點執相, 真係好鬼細心
其實我仲影左另一間PRE-WEDDING, 不過FEI WEDDING真心好好好專業, 有問有答又唔會拖你時間, 你既要求都會記得!! 多謝FEI WEDDING團隊每一位!
— 與 Jacky Lam
.


text:
酒店享受二人世界 ToNick恆仔箍實小花海旁調情
首先恭喜ToNick主音趙善恆(恆仔),不久前憑《一秒拳王》電影主題曲《時間的初衷》拎到金像獎嘅「最佳原創電影歌曲獎」.日前嘅周六,恆仔同女友譚杏藍(小花)現身西貢,因為女方件衫同襪都係橙色,咁鬼搶眼自然望多兩眼,發現原來係佢哋,之前睇小花訪問,佢話兩人拍拖十年都有好多嘢講,記者跟住佢哋行咗一陣,果然冇吹水. 採訪:金泰亨
小花之前接受電台訪問,透露自己因為欣賞恆仔才華所以力追,話咁快十年.兩人好享受拍拖,未有結婚計劃,問到相處之道,小花就咁講:「首先互相尊重好緊要,到今時今日,我就算只係見一見佢都會有心動感覺.」
爽到爆炸Staycation
當日,一身橙嘅小花同令佢心動嘅恆仔現身西貢,兩人漫無目的喺海旁行街,雖然係情侶,但兩人冇拖手,突然間恆仔箍實小花條頸行咗一陣,見兩人得個行字,偶然望吓碼頭邊嘅海鮮船仔,行咗無耐就返轉頭行返入市區.事後睇小花IG,終於明確知道兩人當日行程,佢哋去咗食意粉做lunch,跟住喺西貢市行街影吓貓,然後就去咗白沙灣嘅酒店Staycation,第二日又去游水同做SPA,做之前仲上咗酒店頂樓嘅酒吧歎香檳,節目好豐富.


text:
全球嘅7大自然奇景,唔知你有無聽過呢?亞馬遜河與亞馬遜雨林,濟州島,下龍灣,伊瓜蘇瀑布,公主港普林塞薩港地下河國家公園,科莫多島國家公園,同埋桌山就係呢7大奇景!
今次黎到其中一個自然奇觀,下龍灣!
今次到下龍灣 join 咗個 cruise,Orchid cruise!其實無論你 join 邊個 cruise,我都覺得應該都會有5星級嘅享受.
網上你或者會見到好多唔同公司有呢d tour,揀一個適合自己嘅就 okay,同埋我自己個人覺得 2日1夜已經夠玩,絕對唔需要3日2夜.
離開咗河內,第一站就去 Da Chong Islet 同 Islets of Con Vit and Gia Luan.
接住就係安靜之地(Cat Ba Island).卡巴係海防省嘅東面,係森林嘅長途旅行令你將心放低,脫離匆匆忙忙嘅生活,回到自然嘅懷裡.訓係海邊比個機會你再進入內心深處.同老漁村嘅漁夫接觸帶你體驗無現代化嘅生活.卡巴都會畀個機會你回到自然.
係同一個地方就有 Trung Trang Cave,而通常都係 cruise 包埋嘅一部分.洞穴入面光線充足.我嘅導遊同我講咗好多關於洞穴嘅歷史,但係記住係洞穴入面行要小心d.
夜晚就係 Lan Ha Bay 個 area 停低.如果你想影相,記得日頭就影曬佢,因為其實去到夜晚,你乜都睇唔到,其實剩係睇到自己架船.
第二照,我就係 Ao Ech Area kayak,幾寫意.海嘅溫度仲暖過空氣.
係下龍灣渡過兩日一夜,係時候要返河內參觀下.
河內文廟(Temple of Literature)係一個唔可以錯過嘅景點.
呢座係由寺廟,建築,花園同埋池塘組成嘅建築群係俾孔子同學者.我個導遊同我講呢座建築係建於1070年,係越南第一所國立大學.呢度有令人驚嘆嘅建築同木工手藝,比我一個寧靜同放鬆嘅環境,係我係河內逗留期間嘅亮點之一.
我一定要提下,呢度嘅廁所好乾淨,庫房都好齊全.呢度有一間非常吸引人嘅cafe,可以係嗰度飲杯咖啡.係建築群嘅圍牆外面有國土間公園(Quoc Tu Giam Park),同埋係通往文廟入口嘅馬路對面有范湖(Lake Van),遊客可以免費参觀,而我都高度推薦.
坐一陣 motorcycle 就到 Ho Chi Minh Mausoleum (Ba Dinh square).
係呢個廣場,你可以見到胡志明陵墓,係側面有一柱塔同總統府.呢度有一個好大嘅開放空間.我覺得呢度好有歷史意義,因為係1945年胡志明係呢度宣讀越南獨立宣言.
作為首都嘅主要廣場,巴亭廣場令人印象深刻.每日照早6點鐘,係陵墓建築面前嘅廣場有一個昇旗儀式.係儀式開始前嘅30分鐘氣氛好熱鬧,夏天嘅照早有好多越南人趕住係呢度晨練.
河內好出名嘅一柱寺(One Pillar Pagoda)原來就係胡志明故居隔離.佢唔收入場費,而佢周邊嘅樹陰比較多,同寸草不生嘅巴亭廣場有好大對比.一柱寺下面有個方形嘅靈沼池,池邊有以磚砌嘅欄杆,可惜嘅係池入面無乜荷花,垃圾就有唔少啦.
其實依家見到嘅一柱寺已經修飾得好好,原本都唔係咁嘅樣,而且規模亦都比一開頭起嘅時候細,大致上剩係保留咗原裝正貨嘅藝術風格同建築風格.
其實我最有興趣嘅唔係一柱寺本身,而係公園入口處嗰d講關於因果報應嘅壁畫,雖然都係「善有善報惡有惡報」的俗語,但係因為用咗卡通造型,而且又加咗現代元素,好特別.
附近都有一座細細嘅寺廟,真係拜佛嘅本地人都會去呢度,一柱寺其實剩係屬於遊客.
雖然有d人夜晚飲咖啡係唔會訓得著,但係我覺得一定要黎呢間 Cafe Giang 試下佢地d 咖啡.呢個係我咁大個仔以黎第一次飲蛋咖啡.所以我決定去佢嘅起源地方試下.呢間咖啡館就係老城區,所以當你行完街,你可以停低休息一下.呢個地方令人感覺好溫暖,好親切.唔好驚入錯地方,你肯定會搵到呢間咖啡館,而且價格都好合理,值得一試.
黎到 French Quarter 緊係要去河內戲劇院(Hanoi Opera House)啦!個建築好靚,雖然我參觀嘅時候無演出可以睇,但係我都有参觀演出場地.呢座建築係古老嘅法國殖民風格,都係一座華麗嘅建築.表演都有好多種價位,同大多數國家相比,算係合理嘅.
36 Old Streets 位於老城區入面,而老城區亦都係一個徒步區,有平野可以買,都可以充分享受殺價嘅樂趣,路邊嘅小食都好值得停低試下,可以充分感受到河內風情.
老城區嘅夜市得五六日先開,不好到咗胡志明市再後悔呢度賣嘅野真係比較平, 而且仲可以殺價,緊係要問多幾間再決定買唔買 ,唔係嘅話你到胡志明市就更加貴,所以有機會行夜市就盡量揀d你想買嘅野.
#寫出你遊歷 #hutchgo資助旅費1000蚊


text:
性價比高企榜首! Daiso必買露營產品!
已更新:5月3日
相信好多谷友都同小編一樣, 放假無野做就會去行下Daiso,貪佢啲野平,靚,正,少少錢都可以買到心頭好.而且仲有專為露營而設嘅counter,一次過滿足晒幾個願望.
小編搵嚟網民推介最愛產品,又抵買嘅露營用品同大家分享啦!
一齊從一個Mestin開始
要講係Daiso尋到嘅寶物, 當然要數Mestin.應該大部分谷友營友都有一兩個傍身.小編都唔例外.第一個係Daiso買嘅露營產品就係佢.想睇返之前嘅分享,可以按此.
有柄Mestin,真係可以一個走天崖.皆因佢係由具有良好導熱性嘅鋁製成,傳熱快,做煲做鍋都可以.仲有Size分,勁正!
超強組合燒烤架加Mestin
烹飪嘅時候,Mestin放係燒烤架上就可以防止佢係燃燒器嘅三腳架滑落,而且細細塊,便於攜帶,用黎烤麵包,一流.加上價錢勁抵玩,識買一定買佢!
營廚必備調味品收納袋
作為大廚,去露營都一定會帶齊一樽兩樽唔同配搭嘅調味料及香料.呢個調味品袋仔就啱哂.一個小袋子配埋六個收納樽仔. 袋內仲可以用膠帶固定位置,調味料,湯包及香草都可以放哂入去, 甘就唔怕帶漏嘢啦!
卷頂式防水袋
另一個必買產品就係呢個有兩個尺寸嘅防水袋, 15L及5L.15L水袋可以掛起,行山嘅朋友就啱哂.
咪以為佢平,就以為佢防水能力流流地,呢隻防水袋屬於IPS6等級,即係即使從四面八方被強力噴射,都無有怕.用黎擺放睡袋,羽絨,衣物就至正.
極輕巧可旋入式不銹鋼筷子
平時帶去露營嘅筷子大多比較長,呢款筷子可以分拆,利用中間螺絲連接,帶出去野餐露營都好方便. 而且用耐熱不銹鋼物料製造,環保又耐用.
物超所值仲有咖啡機
終極抵買仲有呢款手磨咖啡機.咖啡機磨豆位置用陶瓷製造,唔會變熱而破壞咖啡豆香.一次可以炮製兩杯咖啡,約可磨20克咖啡豆.尺寸約高 17 cm x 直徑約 7.5 cm,重約 400 g.無論帶去露營,定留喺屋企用都非常正,唔怪得一推出就即刻賣斷市.
小編最愛去Daiso shopping搵平,靚,正露營小物.唔知大家又有冇發掘到啲正野呢?歡迎大家留言分享下.
約定大家, 我哋營地相遇啦!~
*相片及資料來源: Daiso
**以後關於露營圖片及分享,記得打Hash Tag(#HKHKCAMP)


text:
2020年ViuTV有唔少出色節目,除咗《全民造星3》引起廣泛討論外,自家劇集《暖男爸爸》都令唔少觀眾讚好.雖然劇中部份演員拍劇經驗唔多,但靠住努力同主角鄭中基帶領大家之下,拍出一幕又一幕讚人熱淚場面.其中飾演幼稚園老師Miss Carmen嘅岑樂怡(阿妹)同鄭中基有唔少對手戲,佢坦言呢個機會唔係人人都有,而且獲益良多.雖然2020年充滿不快樂,也打亂阿妹原本計劃,但由做主持到拍長劇,再意外地化身「環保L」做埋YouTuber,分享貼地環保資訊,得到嘅經驗都係歡樂大於失落,或許都是疫情帶給大家嘅新體驗吧.
‧ 阿妹坦言拍劇經驗唔多,仲曾經一個人喺外地拍劇,但學識好多有趣演技方法.
「迴避」鄭中基 才有極催淚獨腳戲
有得同相隔18年再次拍劇嘅「暴龍哥」鄭中基合作,相信好多人恨都恨唔到,正好阿妹飾演嘅幼稚園老師幾乎每場都要同鄭中基做對手戲,爆出好多拍攝趣事.「Ronald好照顧我地,而且大家都知佢好搞笑,成日喺開機前搞啲好爛嘅gag,的確可以放鬆心情易入戲啲.不過一去到啲沉重嘅戲份,拍之前真係要避開佢,費事『焗蟹』NG(編按:演員忍笑).」阿妹指最初收到《暖男爸爸》監製邀請擔任幼稚園老師時,諗住都係打下招呼傾下計,無咩太大感覺,但監製講完角色發展之後,佢就知道要做好功課啦.因為難度在於Miss Carmen另一半其實無喺劇出現,有一幕自己喺便利店食住三文治嘅喊戲,所有情感都要嚟自阿妹嘅幻想.「無咗對手幫你,唔單止要靠自己幻想往事,仲要諗住件三文治好難食,相信無人會估到!」不過最終大家都為Miss Carmen流下唔少眼淚,一切都已經值得.
‧ 苦練多時為咗獨自邊食三文治邊喊,最終成功令觀眾流下眼淚,已經很值得.
擔心環保又悶又膠 「無人做不如我做啦!」
時代變得太快,今時今日藝人同讀者距離變得好近,加上今年無哂實體表演,不少藝人轉戰網上開Facebook Live,Telegram同粉絲傾計等等,足以證明社交媒體對維持人氣好重要.阿妹自認好懶,覺得好重要或者好鍾意先會Post上網,但公司同事往往叫佢更新多啲或者拍下片,先會有客睇中你做嘢.直到年初喺外地拍攝途中,因疫情要提早返香港,酒店隔離期間睇咗一本關於環保嘅書,激發起佢開YouTube Channel嘅動力.「最初我都有擔心環保話題又悶又『膠』,但睇多咗點樣走塑同過環保生活,發現其實好易做到,既然無咩人講不如我講啦.」多咗喺YouTube同IG Story分享環保貼士後,佢都估唔到反應幾好,短短幾個月已經吸引到幾千名訂閱者.吸到到一班環保L粉絲後,自然會收到好多題材建議,阿妹都會細心考慮再一一回覆讀者,其實咁樣都係一種同拉近讀者距離嘅好方法啊!不過阿妹認為香港對環保工作支援實在不足,只可以靠自己生活做起,但有時都係邊做邊學,知道邊啲係對生態有唔好影響就唔做;相反地如果為咗某種環保方法,影響自己生活同情緒,咁就要停止.佢認為如果可以用到自己嘅影響力,肯踏出第一步,簡單如走飲管,用少個膠File,其實已經心滿意足.
‧ 阿妹話做環保L都有壓力,但都係鞭策佢為大自然出更多力.
2021活在當下最重要
今年能夠同「暴龍哥」合作拍劇,又變成「環保KOL」,阿妹回顧返2020年仍然係豐收一年.只不過疫情之下,阿妹本身要拍嘅旅遊節目無法成行,去美國讀書嘅計劃都要無奈取消,但反而多咗時間拍YouTube,學拍片剪片,都係一種意外收穫.佢一直將拉丁文「Carpe Diem」(活在當下) 放喺心中,似乎完全應驗喺呢個時代.「以前會提早計劃下年嘅工作同目標,但而家學識諗到咩就做,唔知幾時突然再無機會做.」就算世界充滿負能量,關鍵都要識得及時改變心態,呢樣就係香港人最叻嘅地方.
‧ 疫情之後想第一時間去旅行,應該都係全香港人嘅心願了吧!?


text:
(治玄奇說)「啪骨」迷思-納百川
最近幾個月,好幾位網絡藝人因為UP完一啲搵中醫「啪骨」嘅片,令到香港多一班人認識咗「啪骨」呢件事,甚至帶起熱潮,報紙亦有做過相關專題,講到咩人適合做,咩人又唔適合做之類.不過其實判斷適唔適合做某類治療,個責任應該落喺負責做治療嘅醫者身上(包括中醫,脊醫,物理治療,自然療法等等),病人本身係好難認識到自己個病究竟係咩一回事,除非本身有相關知識,否則好多時都只係學到一知半解,甚至乎自己做錯診斷,延誤治療.
今日想嘗試從另一個角度去講一講「啪骨」呢個主題.其實「啪骨」呢樣嘢,首先並唔係中醫專利,古今中外好多地方都會有類似嘅徒手整復手法,透過用雙手去處理肌肉,筋膜,關節(包括脊椎,肢體,頭顱)等等問題.發展至今,淨係整脊相關嘅流派真係數都數唔晒,簡單分都可以分到做美式,澳式,中式,台式,歐式,日式等等,當中又可以細分唔同學派,各個學派嘅理論或者操作手法又會有唔同.其他相關治療方法甚至有整復頭顱骨嘅顱骶骨治療,同埋日本嘅小顏整骨等等.
基於香港喺相關療法上面冇規管限制咩人可以用到,所以坊間最常見就係中醫,跌打,脊醫,物理治療師會用到呢啲整復手法去處理痛症,甚至乎可能會有人出去俾人按摩時,個按摩師有報過興趣班學過相關手法就幫人做.制度上冇規管,大家就要更加識得去保護自己,搵專業人士去施行治療,特別係脊椎整復上面操作如果出錯,嚴重可至癱瘓或死亡;至於各位做治療嘅醫者,除咗學習手法之外,要記得診斷先係第一件要做好嘅事.當年教我嘅骨傷科老師講過,手法做得再好,如果第一步診斷已經錯,醫人只會變咗害人.希望唔會有人中二病發,覺得咁樣啪骨好有型,就忽視診斷,立亂幫人做.
圖:互聯網


text:
大佬John Blog
dedicated to The Five Star Stories and Work Shop Cast (link opens in a new window)
五星物語重戰機專頁 (另開新頁)
http://www.geocities.jp/ingenhk0083/
Saturday, April 1, 2017
WSC Vatshu The Black Knight 進度三十六完
Unmaski之後, 因為之前噴黑色用水洗好多次, 膠紙鬆左, 橙色炒粉
磨左, 返轉mask要噴, 救返
滲線最緊要係用既顏色(對砌乾淨mecha友仔黎講), 用燈照住, 睇住照出來既陰影色來調.因為腰既層次係上至下, 所以將件part反轉, 之後開稀滲, 要好稀, 第一浸只會見到少少顏色, 乾晒之後再重複直至D隙睇到深色左.之後用面相筆點X-20, o係餐紙巾上抹乾DD, 先至用來將D較粗既線執幼(叫做滲線不如叫做手塗更貼切), 條腰我咩都冇刻過, 兩邊既疊瓦都係L級.完成之後既效果要好似自然有陰影咁.
就算係深灰色都唔好用黑色去滲, 如果唔係就會好似"睇, 我將所有線都上左色", 似一條上左色既線而唔似兩塊裝甲之間既隙
耳仔呢度都係, 只用較深既灰色去加強立體感, 張相係閃燈直打,如果冇滲線, 果條邊唔會咁凸, 又如果用黑色滲, 就會見到劃左兩隻顏色咁.
就快完成
WSC Vatshu The Black Knight 進度三十五
圖1,2係底色, 3係最後既紅色.呢隻紅應該用灰底都OK, 不過廢事閃燈之類情況下會出現古怪, 所以都係打底色先.順便試下邊D位難上色, 因為D珠好多係夾o係隙位入面, 用0.3噴左D邊位先用290大炮去噴, 尤其額頭Fatima坐艙要好順.今日濕度低, 之前用匙試色時呢隻紅比較啞色, 所以用Leveling thinner噴.閃燈見到左胸粒lin未噴好, 下轉噴紅色再補補.仲有背後有兩粒紅色, 因為背脊兩塊甲上高又係紅色, 四粒紅色的話太多重複, 就只噴甲上兩粒, 好似LED Mirage背後咁, 有三個十字堆埋一齊.
膊頭想噴左裡面三條先, 所以之前噴紅色冇噴到.
星期一噴左D關節, 噴左幾件睇下D色, 唔對路所以停左手.[左]拼埋去啡色既甲底,見到好多青色tone, 而且好似太淺色, 想像腳掌同頭角兩支唔會好睇.[右]尋晚加深左, 將佢拉去近紫色tone少少.
手腕兩part廢件試色.頂果支匙係甲底色, 中間係外甲主色, 最底橙色間住係新關節色(隔離就係舊色)
手爭D ball joint噴關節色, 呢D位扮重戰機算~
每人都有自己的Masking技
我呢就多數都係介一條0.3-5左右既長條, cut成圓周長度圍上去, 最好係一條過唔駁, 同時唔好overlap太多, 再貼其他大範圍mask(膠紙,摭蓋液), 圓位黎講如果有CPL賣果塊cut圓形野就唔駛咁做, 不過呢個做法又可以mask不規側形狀.
上底色同覆蓋紅色, 因為要噴隙位暗角位,所以唔理texture, 上左色先再2000磨, 今日晏D先再噴完成埋
拆膠紙咁過癮, 唔記得拍片.
紅色有D厚, 拆膠紙有條邊, 早知應該噴左紅色先.
今朝早開始噴,唔靚, 等乾磨左再噴, 中塵, 又有D位冇咁順, 又等乾又磨再噴.最後諗住去到呢個程度可以接受, 又冇塵, 點知拆膠紙之後見到右邊前面有兩條好細既花痕,約1mm長 :( 將件野打平向天先會見到, 入袋為安鳩算撚就.如果之後噴黑色再有D咩甩漏先至重做
甩油喎, 額頭之前劃眼影相見到有D崩邊,補過磨過,摭住cockpit噴返D灰, 撕膠紙時扯甩紅色一角, 梗係之前洗得唔足.再磨左噴返紅色, 影相睇下有冇色差.好在唔係噴晒黑色先黎甩, 用膠紙周圍黐下睇下仲有冇甩
準備噴紫色
橙色再改淺少少(中間一段)
盾三粒玉預左唔順, 一陣磨, 洗水 聽日再噴
甩油記事, 省得唔到果D位都甩.
及早發現冇乜影響, 反正甲底色改左要再噴, 呢張相都見兩個tone
橙前剷後
剷前明顯橙皮紋
剷後
再噴, macro下既表面
一般距離睇, 呢三粒上左色之後好鬼有深度
劍柄橙色紫色完成, 另一邊未拆膠紙因為要mask手掌
滑滑
mask左噴手掌
噴橙色紫色一層層疊埋 唔滑
影完相下次再補噴
一拳
[跳橋] 黑色噴左上裙甲之後, 發現紫色太含畜
因為WSC黑騎好多內彎曲面同平面, 唔似上次Gastness全身都係凸曲面, 變左只加少少紫色去吊味唔work, 除左盾同腳凸曲面見到紫色之外, 裙甲膊頭完全只有深灰色.所以又要再溝過主色.圖中見到有兩隻
摭膠紙
圖解, 黃色係膠紙, 綠色係摭蓋液
用0.3噴左D隙位先
有D灰色重新噴過去修正返tone偏差
盾底係Mask左6,7層灰色, 只在中間個環上少少金屬色
最多功夫果度, 整完黑色再到紅色, 之後unmask先知有冇炒粉重做
噴左第一浸黑色
磨左#2000, 發現有D邊位收縮, 有必要磨穿底灰重做
尤其甲既側邊位
最後都係要出動#1500
上次提過, 凹凸曲面加埋環境令到張相顏色唔同, 我將右腳part向一個方向, 右腳會係紫色, 左腳part向另一方向就出左藍藍綠綠, 而我係著住綠色T-Shirt
噴完黑色, D油剩返樽底少少,如果之後再有咩意外要重做, 唔夠油既話要溶返之前試色果支匙更 XD
摭腳腕上20粒Magatama, 用慢乾果隻
影macro睇下係咪封好
Unmask, 睇圖好似漏油,其實係摭蓋液條邊薄, 仲有少少留o係邊上, 要用鉗慢慢剔返出來
之後到個盾上12條紅色, 希望一樣咁順利
[ 本帖最後由 大佬John 於 2017-4-1 07:15 PM 編輯 ]


text:
初戀丫!我嘅初戀呀!
逝去感情如何留得住之我為何讓妳走;問世間,讀書為何物呢?點解教育制度無教治情傷?
面對台上女主角那種與她無名份的浪漫,我用了所有讀書嘅時間深度陶醉自憐自艾搵刀仔拮大脾自責嘅狀態!
基本上中四五兩年九成半時間專心治理災難式情痛,剩番個半成時間就係繼續同隔鄰班女班花,透過實驗研究點可以用文字及面談機制提升溝通率嘅寬度.
至於女班長,都過咗隔離班,一來我照顧唔到佢咁多,二來我有咩頭暈身慶都已經同女班花分享咗,無咩特別事就唔打擾佢…啦
根本上女班長同我都無咩野好傾,有野就留番西方春秋兩祭先講;唔係清明重陽!係復活同聖誕節…女班長與女班花一年總搵啲機會邀請同學返團契開X’mas Party交換禮物丫或者去聖誕CAMP 咁.
好快,轉眼就中學畢業.
畢業離開中學群,一般只會與幾位相熟同學內聚變朋友,其實轉Network 舊有社交圈子很易散.
我私校自修式重讀時,被個好靚同埋好甜嘅辣妹識咗,都幾嗒糖嘅!後來呢個女仔,差不多日日陪我去圖書館溫書,攪到我夠晒分入TC讀Double E HigherDip,適應Year 1新圈子後,獲大專同學「威廉王子」邀請返團契,點知係團契又遇番「女班長」…
其實返團契真係好Q悶,玩嘅遊戲有啲無聊詩歌啲詞又唔arm音,講啲聖經章節又唔識揭頁,成日講耶穌,咁娘… 點出黎行丫?
不過多個network,多個吹水圈吧!無野做無人約咪返下囉,斷斷續續咁返,因為其實我好少無人約無野做…有時間都同辣妹去下街啦!
直到Year 2;女班花竟然升咗上黎大專讀 Year 1,即係做咗我唔同系嘅同校學妹,咁我緊係好好關照佢嘅校園生活啦!因為佢讀BBA嘅同系Classmates,大部份都有校花嘅味道!
你知啦,過去多年與「女班花」建立嘅深厚友誼,係時候轉化為扮熟藉口…
在同行時空間,因契團活動及小組之名聚會,我們三人又聚番埋一齊.
但唔知咩機制,我們三人開始輪任正副小組長…
我諗,又係一個天仙局…
下集預告:《同渡青葱@7》


text:
10 July 2018
經過完開山儀式之後,繼續坐巴士去登山口,到左五合目都已經十一點幾,去完廁所就急不及待要上山(山上面既廁所要100yen,同埋無水洗水的),因為當時訂左頂上富士館,六點前就要到達check in,一泊一食就6500yen.
我地既物資都算帶得足,最緊要係帶衫,藥同埋氧氣,因為上到山頂又凍又大風,加上海拔高,所以一定要夠暖,食物個d唔帶咁多其實都可以,雖然越高越貴,如果你有錢,其實都可以係山上面買,不過山下幾百yen一支氧氣,可能係山上面就要1200yen.
因為今次媽媽都一齊行,所以我地揀左富士宮線,因為佢係咁多條線入面最短,聽講都無吉田線咁多人去,而且當時吉田線係最早開山應該有好多人去個邊行(好似係7月1號開),原路上原路落,可以坐車到2400m先開始行,係咁多條線入面最高,同山頂標高差1300m,距離有5km,係依邊行去山頂劍峰都係最近的,不過落差比較大,要多少少氣力.
日本人好鍾意將山分為十個合目,但每個合目距離又唔係一樣的,所以有時要行得耐啲,有時又好快到左,富士宮分為五合目,六合目,新七合目,元祖七合目,八合目,九合目,九合五勺同埋山頂,當中元祖七合目係舊既合目,九合五勺係九合目同山頂中間既一站,英文係9.5 station.
巴士站 廁所
五合目2400m
由五合目到六合目既路程都唔算太辛苦,都係一啲小斜路,有少少散步既感覺,當係熱下身,我同樂好快就行左上六合目等佢地,估唔到媽都行得好快,但靖開始有少少高山症既先兆,有啲透唔到氣.順便講一講今次既天氣,我地超級好彩,行既前同後一日都係差既天氣,差唔多日日都陰天,只係得登山日係好天,出太陽同藍天白雲,啲雲黎得快去得快.
六合目 2493m
由五合目行上去都唔算太辛苦,沿途見到中學生落山,佢地跳跳紮,好似一啲都唔辛苦咁.係六合目既雲海莊燒了第一個印,燒印每次200yen.路上都有綠色,主要都係碎石路,六合目到新七合目主要都係大斜坡.
新七合目 2780m
上到黎越黎越多雲,我諗我地入左去啲雲入面,靖同媽開始行得越黎越慢,我同樂好快就上到去了,老豆就係尾度睇住靖,媽開始想係度住,叫我地自己行.我已經開始擔心,因為我訂了山碰既山屋.
元祖七合目 3010m
去到3000m以上,媽同靖已經非常辛苦,開始行兩步就要停一停,到左山口山莊,好多人都係度休息緊,天氣凍左好多,大霧,濕氣好重,雲移動既速度好快,我地係山屋等靖佢地,等等下,個藍天又出左黎了,而啲路越黎越沙同泥.已經到左既我同樂,見佢地行得咁辛苦,只好落去幫佢地拎袋.
竟然係3000m以上見到有雀仔
八合目 3250m
去到八合目,差不多4點,靖同媽已經不能再前進了,即刻就send了email同上面山屋講我地去唔到,只好住係池田館,一泊一食 6000yen,洗手間免費,晚餐6點開始有咖哩汁飯,無咩胃口,水都限則,一張枱坐了八個人但得一煲茶,要等全部人坐好先可以食,感覺麻麻地,去之前聽講過萬年雪山莊既食物係最好食的.對池田館既感覺真心麻麻,好似做每一樣野,連嘔都唔比,要你忍住即刻仆出去嘔.見我地有人唔舒服好似得罪左佢咁...
上到去池田館,開始又再好天,我地企左係雲上面!好早就有雲海睇...
天氣轉得太快,去完個廁所,出到後個天就會灰哂,所以見到好天,唔可以話等一陣,要即刻出去,因為唔會知幾時會好天,
開始入黑,因為未咁早訓得著,所以我地去左池田館後一個大鳥居,不過太大霧都睇唔到啲咩.
仲差兩步就到達同吸緊氧氣既靖
池田館內部
食完飯,大家開始訓覺,好似係八點鐘關燈,九點幾十點有兩個香港後生男到達,但佢地一到,就不斷係度係咁講野,忍唔住叫佢地細聲啲講野.成晚其實無咩點訓,可能係一點幾就要起身攻頂太抗奮.


text:
「沒有最白痴,只有更白痴」嘅林鄭政府,由提出令人貽笑大方嘅禁酒令俾人鬧爆之後,終於慢咗一百拍嘅情況底下,出咗啲唔知佢點實際執行,用嚟減低民間聚眾嘅特別法例.
唔知點解,佢推親出嚟嘅法例總係俾人感覺唔湯唔水,佢班所謂智囊,離地不特止,到底係咪搵個屎忽諗嘢㗎?家居隔離其實已經唔湯唔水,叫啲人自律唔好周圍走,叫人戴條手帶以為好醒,結果俾人剪手帶,又去行街,食嘢,乜都有齊.收集口水樣本又係要求自律,派六千幾個樽收得返四千幾.
另外政府庫房有咁多錢,嚟到咁嚴重嘅社會災難都唔善用嚟救民生救企業,寧願叫啲餐飲業坐一半人,點解唔直接了當好似英國咁,立令酒吧,餐飲業,娛樂地所停止營業兩至三星期,或者只准外賣,然後subsidize返某個百分比嘅人工開支俾受影響企業,設個上限,救企業救失業率都好丫.但個政府寧願俾幾百億嘅大白象超支,幾十億警察嘅新震壓武器同裝備,都唔用嚟做啲真正直接幫到社會大眾嘅正事,唉~~~
今時今日鬧政府雖然變成日常,但係生活都要繼續.我哋創會十二年嚟,都未試過兩個幾月都無攪一次活動嘅.暫停大型活動係一個社會責任,但係點解決大家嘅性需要呢?
呢隻Magic Motion出嘅第二代遙控震蛋,都可以…或者…勉強…俾大家遙距玩一下!「喂Dr.,淨係得女仔玩,咁男仔呢?」
定啲嚟,介紹呢隻叫SayberX嘅遙控飛機杯俾大家啦,一樣用手機app嚟遙控.我知我知,呢個完全係兩回事,不過依家除咗可以搵呢啲嚟頂下癮之外,仲可以點丫?搵命搏咩?我哋純粹玩咋喎,又唔係做生意,無必要不顧責任,不顧會員安全咁去攪活動丫嘛?
利申:我或者SBC都無收廣告費㗎!?


text:
欽定續通典 (四庫全書本)/卷032
欽定四庫全書
欽定續通典卷三十二
職官
武官上
將軍總敘
唐肅宗至徳以後十六衛及六軍〈左右龍武左右神武左右神䇿號為六軍〉大將軍將軍員數無所改置〈已詳杜佑通典〉宋左右金吾衛左右衛左右驍衛左右武衛左右屯衛左右衛官軍衛左右監門衛左右千牛衛俱有上將軍大將軍將軍為環衛官無定員名雖沿唐制而别無所領其禁軍皆𨽻三衙〈殿前司及侍衛馬軍步軍二司為三衙〉其驃騎輔國鎮國冠軍懐化五大將軍雲麾歸徳忠武壯武宣威明威定逺寧逺遊騎遊擊十將軍皆為武散官遼北面官北大王院詳衮司有北院將軍北院小將軍南大王院有南院將軍南院小將軍近侍詳衮司有近侍將軍近侍小將軍宿直司有宿直將軍宿直小將軍四帳都詳衮司有將軍小將軍錫里司有錫里將軍錫里小將軍約尼糺詳衮司有約尼糺將軍約尼糺小將軍國舅伊蘇濟勒翁帳詳衮司有國舅本族將軍國舅本族小將軍部族詳衮司有部族將軍部族小將軍大詳衮司有將軍小將軍大將軍府有大將軍小將軍將軍小將軍西南路巡察司有西南路巡察將軍其屬國有某國將軍某國小將軍遼制將軍本非崇秩位多在詳衮都監之下惟大將軍府各統所治軍之政令故以大將軍統之而小將軍及將軍小將軍屬焉其南面官各衛亦有大將軍上將軍將軍金制置殿前都㸃檢有左右衛將軍副將軍宿直將軍侍衛將軍其左右屯衛將軍左右領軍衛大將軍千牛將軍殿前侍御衛大將軍専值扈從其龍虎衛金吾衛驃騎衛三上將軍奉國輔國鎮國三上將軍昭武昭毅昭勇安逺定逺懐逺六大將軍廣威宣威明威信武顯武宣武武節武徳武義武略十將軍皆為武臣散官章宗泰和六年伐宋權設平南撫軍上將軍平南冠軍大將軍平南龍驤將軍平南虎威將軍平南盪江將軍軍還即罷元監門大將軍將軍武衛將軍左右衛大將軍將軍金吾大將軍將軍羽林將軍殿前將軍領軍將軍夾輅將軍皆扈從官殿内將軍殿外將軍宿直將軍皆執事官其龍虎衛金吾衛驃騎衛奉國輔國鎮國六上將軍昭武昭勇昭毅安逺定逺懐逺六大將軍廣威宣威明威信武顯武宣武武節武徳武義武略十將軍亦為武臣散官明太祖洪武中命徐逹為大將軍有節鉞其後總兵掛印稱將軍者雲南曰征南將軍大同曰征西前將軍湖廣曰平蠻將軍兩廣曰征蠻將軍遼東曰征東前將軍宣府曰鎮朔將軍甘肅曰平羌將軍寧夏曰征西將軍交趾曰副將軍延綏曰鎮西將軍又各總兵官下有遊擊將軍京營有佐擊將軍其驃騎金吾龍虎鎮國定國奉國昭勇昭毅昭武懐逺定逺安逺明威宣威廣威宣武顯武信武武徳武節武略武毅各將軍皆武臣散階之職無所職掌
左右衛〈并親衛〉
唐制左右衛上將軍各一人大將軍各一人將軍各三人掌宫禁宿衛凡五府三衛及折衝驍騎畨上者受其名簿而配以職皇帝御正殿則守諸門及内廂宿衛仗非上日亦將軍一人押仗將軍缺以中郎將代將軍掌貳上將軍之事宋左右衛亦有上將軍大將軍為環衛官無定員皆命宗室為之亦為武臣之贈典大將軍以下又為武臣責降散官徽宗政和中改武臣官制而環衛如故盖雖有四十八階别無所領故也宋制禁兵分𨽻殿前及侍衛兩司所稱十二衛將軍皆空官無實髙宗時多不除授孝宗隆興中始命學士洪遵等討論典故復置十六衛號環衛官以承宣使領左右衛上將軍在内則兼帶在外則不帶正任為上將軍遥郡為大將軍正親兄弟子孫試充又詔祖宗諸后自明肅至欽慈諸后及后妃嬪御之家各具本宗堪充諸衛官以名銜聞其殿前司有都指揮使副都指揮使都虞候各一人掌殿前諸班直及步騎諸指揮之名籍凡統制訓練畨衛戌守遷補賞罰皆總其政令而有都檢㸃副都檢㸃之名在都指揮之上後不復置入則侍衛殿陛出則扈從乘輿大禮則提㸃編排整肅禁衛鹵簿儀仗掌宿衛之事都指揮使以節度使為之副都指揮使都虞候以刺史以上充資序淺則主管本司公事馬步軍亦如之備則通治闕則互攝其騎軍有殿前指揮使内直散員散指揮散都頭散祗候金鎗班東西班散直鈞容直及捧日以下諸軍指揮步軍有御龍直骨朶子直弓箭直弩直及天武以下諸軍指揮其諸班有都虞候指揮使都軍使都知副都知押班其御龍諸直有四直都虞候本直各有都虞候指揮使副指揮使都頭副都頭十將將虞候騎軍步軍有捧日天武左右四廂都指揮使捧日天武左右廂各有都指揮使每軍有都指揮使都虞候每指揮有指揮使副指揮使每都有軍使副兵馬使十將將虞侯承局押官各以其職𨽻於殿前司渡江後都指揮間虛不除則以主管殿前司一員任其事専掌諸班直禁旅扈衛之事捧日天武四廂𨽻焉宿衛親兵並聽節制其下有統制統領將佐等分任其事初渡江時制多草創各衛之制未備稍稍招集填置三帥資淺者各有主管某司公事之稱又别置御營司擢王淵為都統制其後外州駐劄又有御前諸軍都統制之名又併入神武軍以舊統制統領改充殿前統制統領官淳熙以後四廂之職多虛而殿前職司有權管幹有時暫照管之號愈非乾道以前之比矣其侍衛親軍馬軍及歩軍各有都指揮使副都指揮使都虞候各一人各掌其本軍諸指揮之名籍凡統制訓練畨衛戌守遷補賞罰皆總其政令侍衛扈從及大禮宿衛所掌如殿前司馬軍自寵衛而下有左右四廂都指揮龍衛左右廂各有都指揮使每軍有都指揮使都虞候每指揮有指揮使副指揮使毎都有軍使副兵馬使十將將虞候承局押官各以其職𨽻於馬軍司髙宗建炎已後復置主管侍衛馬軍司一人掌出入扈衛守宿之事步軍自神衛左右四廂而下其設官及職掌與馬軍同建炎後復置主管侍衛步軍司一人所掌與侍衛馬軍司同遼北面官侍衛司掌御帳親衛之事有侍衛太師侍衛太保侍衛司徒侍衛司空侍衛北䕶衛府掌北院䕶衛之事有北䕶衛太師北䕶衛太保北䕶衛司徒總領䕶衛司有總領左右䕶衛左䕶衛司有左䕶衛太保左䕶衛右䕶衛司有右䕶衛太保右䕶衛其南䕶衛司設官亦如之宿衛司専掌宿衛之事有總宿衛事亦曰典宿衛事總知宿衛事同掌宿衛事宿衛官禁衛局有總禁衛事禁衛長宿直司掌輪直官員宿直之事有宿直詳衮宿直都監宿直將軍宿直小將軍宿直官宿直䕶衛皆為北面御帳官南面官有左右衛大將軍〈聖宗開㤗七年皇子宗簡為右衛大將軍〉上將軍金殿前左衛將軍副將軍殿前右衛將軍副將軍掌宫禁及行從宿衛警嚴仍總領䕶衛又有左右宿直將軍掌總領親軍皆𨽻殿前都㸃檢司其殿前都㸃檢兼侍衛將軍都指揮使掌行從宿衛闗防門禁督攝隊仗總判司事殿前左副都㸃檢兼侍衛將軍副都指揮使右副都㸃檢同專掌宫掖及行從元世祖至元八年改侍衛為右衛掌宿衛扈從及屯田〈凡屯田各官詳見諸卿司農寺〉國有大事則調度之二十年置都指揮使一人副都指揮使一人二十一年置僉事二人成宗大徳十一年已後増省不一後定置都指揮使二人副都指揮使二人僉事二人在衛中衛官職省置略與左衛同前衛後衛置於至元十六年設官與左衛同又置右阿蘇衛親軍都指揮使司掌宿衛城禁置達嚕噶齊一人都指揮使三人副都指揮使二人僉事二人其屬有經歴知事承發架閣照磨等官其左阿蘇衛親軍都指揮使司設官職掌與右阿蘇衛同皆𨽻樞宻院其左右衛大將軍將軍皆為扈從執事之官明京衛指揮使司指揮使一人指揮同知二人指揮僉事四人鎮撫司鎮撫二人其畨直宿衛名親軍者二十有六曰錦衣衛〈主巡察緝捕理詔獄以都督都指揮領之蓋特異於諸衛馬〉曰旗手衛曰金吾前衛曰金吾後衛曰羽林左衛曰羽林右衛曰府軍衛曰府軍左衛曰府軍右衛曰府軍前衛曰府軍後衛曰虎賁左衛〈是為上十二衛太祖洪武中置〉曰金吾左衛曰金吾右衛曰羽林前衛曰燕山左衛曰燕山右衛曰燕山前衛曰大興左衛曰濟陽衛曰濟州衛曰通州衛〈是為上十衛成祖永樂中置〉曰騰驤左衛曰騰驤右衛曰武驤左衛曰武驤右衛〈宣宗宣徳八年置〉因畨上宿衛故名親軍不𨽻五都督府其京衛𨽻都督府者三十有三曰留守左衛曰鎮南衛曰驍騎右衛曰龍虎衛曰瀋陽左衛曰瀋陽右衛𨽻左軍都督府曰留守右衛曰虎賁右衛曰武徳衛𨽻右軍都督府曰留守中衛曰神策衛曰應天衛曰和陽衛𨽻中軍都督府曰留守前衛曰龍驤衛曰豹韜衛𨽻前軍都督府曰留守後衛曰鷹衛曰興武衛曰大寧中衛曰大寧前衛曰會州衛曰富峪衛曰寛河衛曰神武左衛曰忠義右衛曰忠義前衛曰忠義後衛曰義勇右衛曰義勇前衛曰義勇後衛曰武城中衛曰蔚州左衛𨽻後軍都督府又京衛非親軍而不𨽻都督府者十有五曰武功中衛曰武功左衛曰武功右衛𨽻工部曰永清左衛曰永清右衛曰彭城衛曰長陵衛曰獻陵衛曰景陵衛曰裕陵衛曰茂陵衛曰泰陵衛曰康陵衛曰永陵衛曰昭陵衛
長史唐置一人掌判諸曹五府外府廩禄卒伍軍團之名數器械車馬之多少宋遼金元明皆無之
錄事叅軍唐置一人掌受諸曹及五府外府之事勾稽抄目印給紙筆宋遼金皆無之元各衛置經歴二人知事二人照磨二人明諸衛亦有經歴知事吏目各一人倉曹叅軍唐置二人掌五府文官勲考假使祿俸公廨田園食料醫藥宋遼金元皆無明諸衛有倉大使副使各一人
兵曹叅軍唐置二人宋遼金元明皆無
騎曹叅軍唐置一人宋遼金元明皆無
冑曹叅軍唐置一人宋遼金元明皆無
親衛唐置親衛之府一曰親府勲衛之府二曰勲一府曰勲二府翊衛之府二曰翊一府曰翊二府凡五府每府中郎將一人左右郎將一人兵曹叅軍事各一人凡中郎將掌領校尉旅師親衛勲衛之屬宿衛者而總其府事左右中郎將郎貳焉宋三衛官置郎一人秩比中大夫中郎為之貳文武各一人秩比朝議大夫博士二人主簿一人其親衛府郎十人中郎十人親衛官以后妃嬪御之家有服親及翰林學士并管軍正任觀察使以上子孫為之勲衛府郎十人中郎十人以勲臣之世賢徳之後有服親大中大夫以上及正任團練使遥郡觀察使以上子孫為之翊衛府郎二十人中郎二十人文武各四十人以卿監正任刺史遥郡團練使以上子孫為之凡三衛郎治其府之事率其屬日直於殿陛長在左立起居郎之前貳分左右文東武西立都承㫖之後仗退治事於府博士掌教道校試三衛所習文武之藝親衛立於殿上兩旁勲衛立於朶殿翊衛立於兩階衛士之前遼南面官亦有親衛勲衛翊衛金元親衛翊衛皆扈從之官明不設
左右驍衛
唐制左右驍衛上將軍各一人大將軍各一人將軍各二人掌同左右衛所置官屬亦與左右衛同宋左右驍衛亦有上將軍大將軍將軍並為環衛官無定員與左右衛將軍同遼南面官亦有左右驍衛大將軍上將軍將軍金元皆無〈明諸衛詳載左右衛中〉
左右武衛
唐制左右武衛上將軍各一人大將軍各一人將軍各二人掌同左右衛所置官屬亦與左右衛同宋左右武衛亦有上將軍大將軍將軍並為環衛官無定員與左右衛將軍同遼南面官亦有左右武衛〈聖宗統和十二年加王□忠左武衛上將軍〉金無之元武衛親軍置都指揮使司至元二十六年樞宻院以六衛六千人大都屯田三千人近路迤南萬户府一千人總一萬人立武衛設官五員成宗元貞大徳年間累増都指揮使四人武宗至大三年省四人後定置衛官達嚕噶齊一人都指揮使三人副都指揮使二人僉事二人其屬經歴二人知事二人照磨一人屬樞宻院其武衛將軍為扈從執事之官〈明諸衛詳載左右衛中〉
左右威衛
唐制左右威衛上將軍各一人大將軍各一人將軍各二人掌同左右衛所置官屬亦與左右衛同宋無威衞有屯衛上將軍大將軍將軍亦為環衛官遼南面官有左右威衛金亦無之元左都威衛使司使三人副使二人僉事二人經歴知事照磨各一人其右都威衛設官與左都威衛同〈明諸衛詳載左右衛中〉
左右領軍衛
唐制左右領軍衛上將軍各一人大將軍各一人將軍各二人掌同左右衛宋無領軍衛有左右衛官軍衛上將軍各一人大將軍各一人將軍各二人為環衛官無定員與左右衛將軍同遼南面官亦有左右領軍衛金左右領軍衛大將軍專直扈從元領軍將軍亦專直扈從明不設
左右金吾衛
唐制左右金吾衛上將軍各一人大將軍各一人將軍各二人掌宫中京城巡警烽候道路水土之宜其官屬與左右衛同宋左右金吾衛有上將軍大將軍將軍為環衛官無職掌往往以節度使領左右金吾衛上將軍又置皇城司幹當官七人以武功大夫以上及内侍都知押班充掌宫城出入之禁令凡周廬宿衛之事宫門啟閉之節皆𨽻焉每門給銅符二鉄牌一以時叅驗而啟閉之總親從親事官名籍辨其宿衛之地以均其畨直人物偽冒不應法則譏察以聞遼北面官設御帳官〈詳見左右衛〉南面官有左右金吾衛金宫城諸門衛禁掌於殿前司左右宿直將軍又置武衛都指揮使司有都指揮使副都指揮使副都判官等官掌防衛都城警捕盜賊其屬有鈐轄同鈐轄十人都鈐轄四人都將二十人掌管轄軍人防衛警捕之事其職掌與唐金吾衛同其金吾衛上將軍為武臣散官元置哈喇婁萬户府達嚕噶齊一人萬户一人掌守禁門等處應直宿衛𨽻大都督府其大都留守司亦掌守衛宫闕及門禁闗鑰啟閉之事所屬城門尉凡十有一門每門設尉一人副尉二人至元二十年置以四集賽巴爾噶齊為之二十四年復以六衛親軍叅掌上都留守司亦同不設尉其金吾衛上將軍為武臣散官大將軍將軍為扈從執事官明洪武三年置留守衛指揮使司專領軍馬守禦各城門及巡警皇城與城垣造作之事後陞為留守都衛統轄天䇿豹韜飛熊鷹江隂廣洋横海龍江水軍左右十衛八年復為留守衛與天䇿等八衛俱為親軍指揮使司並𨽻大都督府十一年改為留守中衛増置左右前後四衛仍為親軍十三年始分𨽻五都督府其金吾羽林等十九衛亦掌守衛巡警
左右監門衛
唐制左右監門衛上將軍各一人大將軍各一人將軍各二人掌諸門禁衛及門籍文武官九品以上每月送籍於引駕仗及監門衛衛以帳報内門凡朝叅奏事待詔官及繖扇儀仗出入者閲其數行幸則率屬於衙門監寺宋左右監門衛有上將軍大將軍將軍為環衛官無定員與左右衛將軍同遼南面官亦有左右監門衛金不設元監門大將軍將軍為扈從執事官明無
左右千牛衛
唐制左右千牛衛上將軍各一人大將軍各一人將軍各二人掌侍衛及供御兵仗以千牛備身左右執弓箭宿衛以主仗守戎器朝日領備身左右升殿列侍親射則率屬以從凡御仗之物二百一十有九羽儀之物三百宋左右千牛衛有上將軍大將軍將軍為環衛官無定員與左右衛將軍同又有帶御器械選三班以上武幹親信者佩櫜鞬御劒或以内臣為之止名御帶真宗咸平元年改為帶御器械仁宗景祐二年詔自今無得過五六人慶厯元年詔遇闕員曽歴邊任有功者補之南渡已後諸將在外皆帶職蓋假禁近之名為軍旅之重髙宗紹興二十九年詔中外舉薦武臣無闕可處増置帶御器械四人然近侍亦或得之亦唐千牛衛之職也遼南面官有左右千牛衛〈聖宗太平四年見千牛衛將軍蕭順〉金直仗之官掌於殿前都㸃檢司無千牛衛其千牛將軍專直扈從元直仗之官即在五衛〈左右前後中五衛詳見左右衛〉無千牛衛明錦衣衛凡朝㑹巡幸率大漢將軍〈共一千五百七人〉侍從扈行宿衛則分畨入直朝日夕月耕耤視牲則服飛魚服佩繡春刀侍左右其府軍前衛掌統領幼軍輪畨帶刀侍衛又有騰驤等衛掌帥力士直駕隨駕
左右羽林衛
唐制左右羽林軍大將軍各一人將軍各三人掌統北衙禁兵督攝左右廂飛騎儀仗大朝㑹則周衛階陛巡幸則夾馳道為内仗凡飛騎畨上者配其職宋禁兵悉𨽻殿前及侍衛兩司〈詳見左右衛〉無羽林衛遼南面官有左右羽林軍金不設元羽林將軍為扈從執事官明無
左右龍武軍〈左右神武等軍附〉
唐制左右龍武軍大將軍各一人統軍各一人將軍三人徳宗興元元年六軍各置統軍貞元元年増將軍一人其掌同羽林左右神武軍大將軍各一人統軍各一人將軍三人總衙前射生兵左右神䇿軍大將軍各一人統軍各二人將軍三人掌衛兵及内外八鎮兵昭宗天復三年廢神䇿軍四年復置宋親軍皆𨽻侍衛二司〈詳見左右衛〉遼南面官有左右龍虎軍左右神武軍左右神䇿軍左右神威軍金龍虎衛上將軍為武臣散官元龍虎衛上將軍亦為武臣散官明龍虎將軍亦武臣之散階無專職
欽定續通典卷三十二


text:
足球
足球(Football,或者叫association football,soccer),係一種由兩隊人互攻嘅波類運動.以英式十一人足球比賽為例,每隊波最多會有十位球員同一個守門員比賽,目標就係要將個足球波踢入對方龍門,每入一球就得一分,最後邊隊入得多啲就為之贏.踢波特點係只可以用腳踢,唔可以用手掂個波,不過亦有例外,例如守門員就可以喺禁區入面用手,又或者掟界外球都可以用手,其他情況一律唔畀用手.
足球運動係而家世界上最受歡迎嘅運動之一.
歷史[編輯]
古代足球[編輯]
古代足球出現於中國戰國時代嘅蹴鞠,同埋同時代嘅古希臘人同古羅馬玩嘅古希臘足球[1].2004年初,經專家,學者嘅考證同國際足協嘅確認,古代中國嘅蹴鞠係足球運動最早嘅雛形,亞洲足球協會秘書長維拉潘頒發咗起源紀念杯同證書.
早喺2300多年前,蹴鞠就已經誕生,而且流行於中國臨淄(今日山東省淄博市臨淄區).最早確得可信嘅文字記載呢項運動嘅人,應該係《戰國策》同《史記》,當時佢以具有軍事性同娛樂性雙重性質嘅活動而被記錄起來.之後經過改良令蹴鞠慢慢普及,到咗隋,唐時代,蹴鞠同佛教一齊傳到日本,今日日語同韓語度重見到叫足球做「蹴球」嘅用法,呢個就係受到中國嘅影響.
古代足球無論喺規則,運動方式等都同現代足球存在好大嘅分別.
現代足球[編輯]
現代足球運動公認係起源於19世紀中期嘅英國.最早嘅職業聯賽亦喺嗰度開始.1863年10月26號,世界同西歐首個正式嘅足球組織英格蘭足球總會喺英國首都倫敦成立.之後,足球運動喺全球廣泛傳播.而現代足球運動嘅比賽章則,都係基於當時嘅英格蘭足球協會比賽章則演化而成.1863年10月26號呢一日亦被作為現代足球運動嘅誕生日.
而家,歐洲同南美洲被公認為足球水平最高嘅兩大洲,主要嘅足球強國都集中喺呢兩個大洲,足球喺呢兩大洲都有住舉足輕重嘅地位.歐洲足球流派技術簡練實用,注重配合,個人素質實力強,速度快,作風硬朗,以德國,意大利,法國,荷蘭,英格蘭等係代表,歐洲擁有世界上最高水平嘅職業聯賽.南美洲足球流派就講究個人技術,注重短傳配合同個人突破,以巴西,阿根廷,烏拉圭等屬於代表.
喺其他大洲方面,除咗亞洲之外,其他洲嘅足球流行程度亦都算平均.長期以來,足球喺北美洲發展緩慢,喺美國同加拿大都唔係第一運動,但2000年代開始美國嘅足球水平有咗好大提升,足球喺社會青年一代中嘅地位喺咁大幅度嘅提高,大聯盟亦吸引咗越來越多嘅觀眾,令美國成為一個潛在嘅足球大國;而中美洲嘅大多數國都以足球係第一運動,而且實力唔錯,最強嘅球隊係墨西哥.
而大洋洲就以新西蘭獨強,其他國足球水平都好低.澳洲嘅實力強過新西蘭,不過喺2006年轉咗入亞洲足球協會.
足球喺非洲係第一運動,而且非洲特別係西部非洲係近年足球水平進步最快嘅地區,尼日利亞,塞內加爾,科特迪瓦,喀麥隆,加納近幾年湧現出唔少優秀球員.
足球喺亞洲地區亦非常盛行,不過大多數國足球水平都唔高.近年隨住澳洲嘅加入,亞洲足球有咗一定嘅進步,喺2010年FIFA世界盃,有2支亞洲球隊打入淘汰賽.而家亞洲實力比較突出嘅球隊有澳洲,日本同韓國.
足球賽事嘅內容[編輯]
足球嘅比賽一路發展落嚟已經有佢自己一套嘅遊戲模式,而為咗維護足球比賽嘅基本意義同埋人民精神,足球運動嘅最高決策機構國際足球協會訂落一系列嘅球賽細則,確保所有正式球賽都會喺同樣嘅準則下進行,亦會不時改進球例嚟配合唔同嘅需要.
足球比賽要有嘅嘢[編輯]
一場正式嘅足球比賽,首先要有一個足球場用嚟比賽,而規格係要根據國際足球協會所訂嚟設計.
參與嘅人[編輯]
足球比賽唔一定要有觀眾,但就一定會有落場比賽嘅球員,而正式嘅比賽重會有球證根據國際足球協會所訂嘅規則嚟執法,確保比賽公平公正.
裝備[編輯]
球員一定要有嘅基本裝備包括以下個別項目(國際足協球例,第四章):
球證[編輯]
正式比賽嘅足球場內通常會有一位主球證,兩位旁證同一名第四球證,一位主球證會喺場入面近距離跟住個波或者控球嘅球員而走動,睇實佢哋有冇犯規,佢身上會配有一支哨子,用嚟吹響示意比賽開始或結束,吹罰犯規,個波出界或示意換人等等;另外佢身上會袋住一張黃牌同埋一張紅牌,黃牌係用嚟警告球員犯規,表示如果再犯領黃就要趕出場,而紅牌就係畀啲嚴重犯規,或者已經得到一張黃牌而又再犯黃牌嘅球員,每次當球員初犯時見到主球證隻手插入袋要攞牌嘅時候都祈禱希望只係黃牌,因為如果抽出嚟嘅係紅牌,即係話要趕佢出球場.球證喺進入球場之後直至比賽結束,有權警告同埋將球員驅逐離場,包括喺中場休息嘅時候,加時比賽嗰陣同埋互射十二碼嘅時候.
除咗主球證之外重有兩位旁證,佢哋唔會企入球場入面而只會分別企喺兩方區域嘅邊線上下游走;佢哋嘅手上會各拎一支旗(多數係黃紅色格仔旗),用嚟傳遞重要訊息畀場內主球證,例如個波係由邊方球員踢出界,進攻球員有冇越位,邊個球員動作過激要吹罰…等,有時主球證睇唔到一啲球員嘅犯規動作,就會同最接近嘅旁證了解事件,跟住先決定判唔判罰.
重有一個第四球證,一般嚟講係負責場邊換人,檢查吓出場嘅球員身上嘅配備有冇問題,舉燈牌示意換人嘅號碼,而當球賽到咗中場前或者完場前,亦會根據主球證畀嘅訊號而用燈牌示意嗰場波會補幾多分鐘比賽時間.當主球證或者旁證因為受傷而唔能夠繼續執行職務嗰陣,第四球證就會上場頂替佢哋.
部份比賽會有另外兩個底線球證,主要職責係協助主球證決定喺禁區裏面發生嘅事,同埋個波係唔係已經過咗龍門白界.
比賽亦可以有視像助理球證,透過視像即時重播同通訊系統協助主球證執法嘅裁判員,當遇到有爭議性問題,球證可以要求睇重播.
球員[編輯]
每場比賽通常都係由兩隊球隊進行競技,而大場比賽嘅每支球隊都會派出十一名選手落場比賽,另外重會有幾名(五至八名)後備球員負責替補,至於一場正式比賽嘅替補名額係可以換三個人.任何一隊人數少過七人,比賽就唔可以開始或繼續進行.
落場嘅十一個人,分別會負責唔同嘅崗位,包括企最前負責進攻爭取入波得分嘅前鋒,喺前鋒後面少少嘅係中場,中場又分為進攻中場同埋防守中場兩種,前者主要協助前鋒進攻,而後者就主要協助防守,而喺中場後啲就係主要負責防守嘅後衞;有人話後衞係龍門前嘅最後一道防線,係因為闊7.3米嘅龍門前面只有一個守門員,雖然話守門員係可以用手掂波,但其實如果後衞有咩閃失而令對方形成單刀,守門員一個人好難守得晒成個龍門,咁對方入波得分嘅機會就好大.
黃牌警告嘅犯規[編輯]
2019年開始,球證可以對教練,相關職員,喺後備席嘅球員出示黃牌或紅牌.
球員[編輯]
一位球員如果觸犯下列嘅任何一項,就要罰黃牌警告:
- 缺乏體育精神行為.
- 用言語或行動表示唔滿意.
- 多次觸犯比賽規則.
- 開死球嗰陣故意拖延時間.
- 喺開角球,自由球或掟界外球時未有遵照球例規定嘅距離.
- 未經球證批准擅自進入或再次進入球場範圍.
- 未經球證批准故意離開球場範圍.
- 守門員喺撲救十二碼嘅時候,太早離開球門線.
- 入波之後除衫或蒙頭慶祝,慶祝嘅行為會對其他球員/觀眾構成危險或保安問題.(2019年開始就算嗰球係詐糊都要罰黃牌)
一位後備球員或已被換出嘅球員觸犯下列任何一項,就要罰黃牌警告:
- 缺乏體育精神行為.
- 言語或行動表示唔滿意.
- 阻延重新開始比賽.
球隊職員[編輯]
- 明顯噉或持續噉離開佢嘅技術指導區域
- 佢哋嘅團隊阻延重新開始比賽
- 蓄意進入對方技術指導區域(唔係對抗性)
- 用言語或行動表示不滿,包括:
- 掟或踢水樽或其他物件
- 做出對球證唔尊重嘅行為,例如諷刺嘅拍手
- 進入球證覆檢區域(RRA)
- 過分噉或持續噉示意要求球證出示黃牌或紅牌
- 過分噉做出覆檢「電視訊號」手勢
- 以挑釁性或煽動性嘅方式作出示意或表達
- 持續噉做出唔俾做嘅行為(包括重覆做出需要被口頭警告嘅犯規)
- 做出唔尊重球賽嘅行為
紅牌離場嘅犯規[編輯]
球員[編輯]
一位罰紅牌驅逐離場嘅球員,後備球員,已被換出嘅球員,領隊,教練或助教,一定要離開比賽場地亦都唔可以留喺後備席.領隊,教練或助教違規時,球證都可以向佢哋出示紅牌. 一位球員,後備球員或被換出嘅球員觸犯咗下列任何一項時,就要罰紅牌驅逐離場:
- 同一場比賽第二次罰黃牌(兩黃一紅).
- 嚴重犯規.
- 凶暴行為.
- 咬任何人或向任何人吐口水.
- 唔係守門員嘅球員,手球引致破壞對方一個入球或一次明顯入球機會,無論手球係故意定冇意.
- 當對方一位單刀球員正向龍門推進,侵犯進攻緊嘅球員而破壞一次明顯入球機會,因而需要判罰直接自由球或十二碼.
- 守門員喺大禁區之外用手掂波或其他犯規.
- 用攻擊性,侮辱性或鬧人嘅言語或動作.
- 向球證做出粗口手勢.
- 使用興奮劑等藥物.
- 進入視像操作室(VOR).
2016年開始,球證可以喺比賽開始前根據當時嘅情況出示黃牌,亦都可以紅牌驅逐正選球員,如果正選球員喺開波前俾球證驅逐離場,球隊可以用一個後備球員代替上陣,球隊可以繼續11人作戰,不過後備名額就會少一個人.
球隊職員[編輯]
- 阻延對方重新開始比賽,例如:拎住個波唔放,踢走個波,阻住球員活動
- 蓄意離開佢嘅技術指導區域藉以:
- 向球證以言語表達不滿或嘲諷
- 作出挑釁或煽動行為
- 進入對方技術指導區域做出侵略或對抗行為
- 蓄意掟或踢水樽或其他嘢入去比賽場地
- 進入比賽場地藉以:
- 同球證對峙(包括半場或全場完結嘅時候)
- 干擾比賽,對方球員或球證
- 進入視像操控室(VOR)
- 向對方球員,後備球員,球隊職員,球證,觀眾或任何其他人仕(包括執波仔,保安員或球場工作人員等)作出身體衝突或挑釁行為(包括吐口水或咬人)
- 喺同一場比賽中第二次被警告(黃牌)
- 用冒犯性,侮辱性或辱罵性嘅言語同/或動作
- 使用未經准許嘅電子或通訊裝備同/或因為用嗰個電子或通訊裝備做出唔適當嘅行為
- 兇暴行為


text:
中華人民共和國國徽
中華人民共和國國徽(粵拼:zung1 waa4 jan4 man4 gung6 wo4 gwok6 gwok6 fai1;簡化字:中华人民共和国国徽)係中華人民共和國嘅主權象徵同標誌.佢係由清華大學建築系梁思成,林徽因,李宗津,莫宗江,朱倡中等人搞出嚟嘅設計小組同中央美術學院嘅張仃,張光宇等人嘅設計小組一齊嚟整,最先喺1950年6月23號辦嘅中國人民政治協商會議第一屆全國委員會第二次會議提出咗噉嘅決議,重喺中央人民政府委員會第八次會議通過咗國徽嘅決議.而呢個國徽喺1950年9月20號嘅《中央人民政府公佈中華人民共和國國徽的命令》公佈咗出嚟.
國徽嘅主要內容同象徵改
呢個國徽入面主要有國旗,天安門,穀穗同齒輪嘅圖案,齒輪中間嘅下面重有條紅嘅領巾響度.其中:
- 四粒五角星仔兜住粒大五角星:中國共產黨領導嘅全國人民大團結
- 齒輪同禾苗:喺工人階級領導嘅工農聯盟
- 天安門:體現咗中華人民共和國人民嘅革命傳統同民族精神,重係中華人民共和國首都——北京嘅象徵.
- 正紅色同金紅色:體現咗中華民族特有嘅吉壽喜慶嘅民族色彩同傳統.
而呢個國徽話係中國人民喺五四運動之後嘅新民主主義革命鬥爭,同工人階級領導嘅;以工農聯盟為基礎嘅人民民主專政嘅中華人民共和國正式成立.
同佢有關嘅法律改
中國內地改
喺1991年3月2號嘅中華人民共和國第七屆全國人民代表大會常務委員會第18次會議入面,通過咗《中華人民共和國國徽法》,重由嗰時中華人民共和國主席——楊尚昆正式宣佈呢條法律喺1991年10月1號實行.
香港改
喺1997年7月1號香港回歸之後,香港特別行政區政府通過咗立法會決議,中華人民共和國國徽喺香港嗰邊都受到法律嘅保護[1].
澳門改
喺1999年12月20號澳門回歸之後,澳門特別行政區政府通過咗決議,中華人民共和國國徽喺澳門嗰邊都受到法律嘅保護[1].


text:
分析員必睇電影
蘋果日報.金手指/2019-12-23/孫柏文(獅子山學會董事)
上週,孫柏文睇咗一齣戲.睇完,第一個反射式反應係每個做分析員嘅人,都一定要睇.好戲!
呢齣戲係由漫畫改篇,叫《阿基米德之大戰》(我搵唔到正式譯法,所以自己來譯).故事基本上係講兩班人爭同一筆budget,如果你懷疑對方做嘅成本估價係老作,嚴重偏低,爭贏咗筆錢,你喺冇關於對方project細節嘅情況下,點計條數去踢爆對方造假呢?
仲有,如果你係分析員,仲要係sell side,更要天腳底都摷呢齣戲睇.原因係呢齣戲中講嘅project,就係二戰日軍嘅「大和號」戰艦.搵分析員踢爆嗰個,仲要係話驚日本同美國開戰後,會滅國,不過幾年後決定偷襲珍珠港嘅山本五十六.而有一場講山本遊說個分析員嘅戲,山本知佢係個反戰者,同佢話唔踢爆大和號個估價,真係造咗出來,可引發美日戰爭.
個分析員只係一句,用兩個data point就輕易解釋點解完全冇得打.咁嘅salesmanship,真精彩.
而真係令我不得不推介嘅位,就係電影最尾,負責大和號嗰個,喺被踢爆後,點樣解釋點解嚴重低估造價去令管錢嗰個都繼續支持起隻船.
不過,最令我不斷諗呢齣戲嘅原因,就係負責大和號嗰個,最後點樣掉轉遊說個反戰分析員幫佢手造船,話起呢隻大和號,就係最可為沉淪於1905年日俄戰爭勝利嘅日本國民,從好戰心態中被喚醒.放棄周圍侵略.因為睇完,日日話自己係「第二大經濟體」嘅強國人,根本就係沉醉於同一心態.
所以結論係冇錯!呢齣戲係齣觀眾要用腦嘅電影.我多年冇update過嘅「甄別港女是否啱做老婆」嘅測試表上,又多咗個test.呢齣戲就係試吓條女有冇腦,同埋平時用唔用.大家自己摷片啦!


text:
好多時同學仔訂造班衫既圖案設計都會用到唔同既字體,有logo既話會用額外既字體黎襯托,淨係得字體既話會用其他字體互相組合.有見及此,我地精選左5種類型既文字風格比大家參考,令你地既設計有畫龍點睛既效果,同時圖案唔複雜既話,班衫既價錢都會比較平.
1.正階
如果大家己經揀左一個鐘意既圖案想印落件衫到,但係又覺得只係得個圖案比較單調既話,同學仔可以加入正階字體係你地既班衫圖案設計,例如下圖既設計用左簡單既正體無尾字,配合弧形排位令圖案感覺唔會單調,同時亦都中和左中間既玫瑰複雜構圖既累贅感.
2.撩草
如果大家無一個圖案想加入班衫設計入面既話可以用撩草配合正階字體加埋黎做一個圖案,下面既圖案用既撩草字體屬於比較跳脫既類型,字體有Marker手寫出黎,而且字入面留有Market既筆觸,令到整個設計更有張加同動感.另外整個圖案用左正階字體黎做配合,令到圖案整體更加簡潔同層次分明.
3.復古西部牛仔風
依個風格既字體比較簡單直接,放係圖案設計入面可以令圖案既設計比較乾淨,就以以下圖案既設計設為例子,設計用西部牛仔既字體黎做主體,配合正階字體,一粗一幼咁樣排位可以清晰表逹出圖案既設計,而且圖案設計內都比較容易閱讀.
4.手繪字體
手寫字體既形態同埋間距都比較易掌握,如果用幾種相同風格既字體放埋一齊都唔會覺得混亂,比較容易統一.以下面既圖案為例,用左種唔同既手繪字體,再係三種字下面配一個簡單既幾何圖案,兩者既配合就可以組成一個豐富既圖案.
5.重疉字體
最後一種字體就係用兩種字體重疉埋一齊,分別係正階字體同埋撩草字體既配合,用兩種唔同既字體可以避免表達唔清晰既問題.圖中兩種唔同既字體用唔同既顏色同埋大細黎呈現,可以用細小既空間就表逹足夠既內容.


text:
嚟自英國嘅DYSON絕對係無線吸塵機界嘅名牌,大家未必細細個就聽過呢個名,但係不論係朋友間定係網絡上面,都好容易見到唔少人追捧佢哋嘅吸塵機,風筒,風扇等等嘅家庭電器.繼自身經歷喺香港官網買過一部DYSON Digital Slim Fluffy Pro吸塵機之後,我就決定以後唔會再幫襯佢哋.為咗打算買DYSON吸塵機/其他電器嘅各位,希望你哋會覺得呢篇文章有用.
重點一:買DYSON產品前請先詳細睇吓苦主Group
自己都係苦主之一,好可惜我係買咗部吸塵機之後先知有呢個Group (Dyson香港 捷成維修苦主群組),如果一早知道,可能都會打消咗買Dyson吸塵機嘅念頭.Dyson嘅吸塵機價錢真係唔會用平嚟形容,售價最低嘅model可能都要3千蚊,再新啲同高級啲嘅model更加要6千幾蚊,各位買家都會想一分錢一分貨,想件貨好用又用得耐.但係各位買之前只可以祈求自己人品好,平時有日行一善,唔洗有機會遇到保養維修問題要聯絡香港嘅代理商.
上面只係少少例子,香港有唔少買家都遇過官網買嘢遲遲未送貨,產品維修拖2-3個月都未完成等等,希望大家買DYSON前了解到呢啲風險.
重點二:再好嘅產品,DYSON售後服務差都好趕客
雖然上圖最左上面Dyson喺Facebook宣佈佢哋已經開咗新嘅維修中心,但係唔少留言入面都見到暫時都冇改變到上述提嘅問題.
相信好多人買電器都唔想有機會遇到壞機要做維修,往往用家需要做保養維修,都會想產品代理/維修可以有效率咁將電器維修完送番到用家手上.仲記得好耐以前,HTC嘅香港代理喺用家維修電話期間,可以借用一部電話,等用家可以喺冇電話用嘅時候有部後備機緩解燃眉之急.而香港DYSON除咗唔會借機之外,仲會拖你個零兩個月,就算報晒消費者委員會都冇用,明明係冇零件維修,就會拖一排先話未有零件,明明係冇貨,就會拖一排先話調緊貨.
之前分享過自己由官網訂購Dyson Digital Slim Fluffy Pro吸塵機,上面就係一開箱發現缺少零件開始send email到打電話到佢哋客服過程入面嘅紀錄,成個過程相當痛苦,加埋佢哋絕對係有拖延同欺騙嘅成份,過程入面我都有去消費者委員會投訴(佢哋可以做到嘅嘢其實真係唔多).到2月17號佢哋寄一個無效嘅優惠碼畀我,到3月2號成功退咗錢之後,我就決定唔會再考慮DYSON嘅其他產品.
重點三:DYSON絕對係品牌效應嚴重超過產品價值嘅品牌
Dyson嘅Marketing當然做得好好啦,KOL又推,科技媒體又推,但係買咩嘢之前一定要三思,一個咁高價錢嘅產品背後消費者又承受嘅後果唔係普通金錢損失,仲有時間,心力等等.好地地一個英國品牌嚟到香港畀一間垃圾代理咗,以支Dyson Digital Slim Fluffy Pro嚟講,真係好輕身,吸力亦都好足夠日常吸地吸床用,但係因為售後只係會不斷浪費大家時間,就已經嚴重影響一定數量嘅潛在買家對Dyson形象同產品嘅諗法.
希望你睇到呢一度可以諗清楚自己係咪真係要買呢個品牌嘅產品,如果說服唔到你,我都會用呢篇文章祝福你唔會用得著佢哋嘅售服同維修服務 Good Luck!


text:
好快就到萬聖節同聖誕節,面對打扮恐怖嘅鬼同浪漫醉人嘅燈飾,少不免會影好多相,但環境通常都唔夠光,如果用閃光燈又好容易爆晒光.最近市面就推出咗唔少自拍神燈,俾大家可以邊自拍邊打燈,而我依莉詩就搜羅咗其中幾款自拍燈同大家分享下效果同講下揀自拍燈有咩秘訣啦!
▲ 今次分享嘅除咗電筒同相機 LED 燈外,仲有 3款手機專用自拍燈,白色嘅冬甩,連埋濾鏡嘅 Loliflash 同 環形夾夾燈.
1) 單手自拍 + 打燈先方便
講到明自拍燈,主要用途梗喺自拍啦!所以最好就可以插喺 3.5mm 耳筒埠或者夾喺手機,咁就可以單手拎住手機同時幫塊面打燈.不過插喺耳筒埠嘅自拍燈未必部部手機都可以用得順手,好似 Sumsung S6 edge 個耳筒埠喺下面,自拍個陣就要倒轉部機用,唔喺 D 燈就會打得好怪.
▲ 影嘅時候要注意燈光,最好直射塊面就會更有光澤感,所以角度要就一就,唔一定 45度角先喺最 perfect 架!
2) 乾電比充電更適合長開
自拍燈用咩電都好重要,有時出去成晚,影影下無電會好掃興.我個人就覺得用乾電會比較方便,雖然亦會比較重,但一無電就換,總好過要等佢慢慢充電.此外,如果想拍片,最好揀隻可以長著嘅自拍燈,咁先可以維持到光度,好似冬甩咁每開一次只會著燈持續 6 秒就比較適合用嚟影相啦.
▲ 冬甩同 Loliflash 細細隻方使攜帶,不過喺充電設計,如果出去成晚或者要長開拍片就唔太適合啦.
3) 光源愈分散愈自然
自拍嘅距離一般都較近,所以光源唔可以太集中,唔喺就照唔晒成塊面,同樣光源愈分散就愈自然.如果用電筒近距離打燈就會好易爆光,所以唔太適合用於自拍.另外,好似 Loliflash,夾夾燈 同相機 LED 燈可以因應環境光暗同距離調校光度就更好,用嚟自拍或者幫人打燈都用得.
▲ 光源過度集中或者過強影出嚟都會唔自然,所以揀可以調校光度嘅自拍度會比較好.
4) 雙色溫還原物件顏色
唔同色溫嘅燈照向同一物件會發現物件嘅顏色會有所不同.冬甩同夾夾燈以白光為主,影出嚟會偏白,自拍就會有美白效果.但如果影物件或者想肌色自然 D,揀雙色溫嘅 Loliflash 就可以還原物件顏色,影出嚟更出色.
▲ 用 Loliflash 打燈,花同月球燈嘅顏色就更接近原色.
5) 拍出眼睛「水汪汪」效果
自拍燈除咗打燈外,其實仲有美肌同大眼功能,冬甩同夾夾燈嘅環形設計就可以令眼睛拍出嚟有「水汪汪」效果,睇落眼都大 D .不過影嘅時候記得望住環形中間,咁先可以做到個圈圈圍住瞳孔架!
▲ 環形愈大眼睛就愈「水汪汪」.
6) 濾鏡營造節日氣氛
萬聖節影相好講氣氛,有時加下濾鏡,換下色水可能更特別.Loliflash 就有埋 3 塊濾鏡,只要套上燈仔度做可以打唔同顏色嘅光,想面青青又得,面紅紅都得,夠晒特別.
▲ 用濾鏡喺萬聖節營造下恐怖氣氛都唔錯架.
依莉詩:「夾夾燈陪我出生入死,我會揀佢!」
講咗咁耐,雖然每款燈都各有優點,電筒夠平,相機 LED 燈夠光,冬甩夠輕,Loliflash 夠自然.不過我最愛都喺夾夾燈,話晒佢都陪咗我入咁多間鬼屋,無功都有勞,又夠光用嚟打燈,又可以用嚟自拍,啱晒我平時出去影嘢粗用.


text:
卡通
卡通(音譯自英文cartoon)包含咗幾種藝術形式,各種形式間有啲關係,但亦有好大分別.大體上,今日啲人用「卡通」一詞,指嘅可能係諷刺性嘅繪畫,漫畫,或用動畫技術製作嘅電影或電視節目.
歷史上嘅卡通改
喺歷史上,卡通來自意大利文大張紙(cartone),係指喺紙上繪畫上一比一嘅草圖,以研究進行進一步嘅美術創作,好似油畫或刺繡地毯.卡通應用喺壁畫製作中,亦極為普遍.咁樣可以幫助畫家將圖畫嘅各個部分,準確噉畫喺灰泥度.
印刷媒體上嘅卡通改
《Cartoon no.1: Substance and Shadow》係由莊李治所繪畫一幅卡通,用嚟諷刺1843年喺新嘅英國國會議事廳入面,為繪畫壁畫作準備而畫嘅卡通草圖.結果,呢幅作品為「卡通」一詞,賦予新嘅意義.
喺現代印刷媒體,卡通係一種通常有幽默色彩或諷刺性嘅繪圖.呢個係喺1843年《笨拙》雜誌(Punch)刊出莊李治等嘅作品後,而獲賦予嘅意義.喺中文度,呢種卡通亦即係漫畫.之後,卡通亦指報章,雜誌上嘅連載四格漫畫.
現代圖畫嘅卡通改
當卡通漸漸指向漫畫,連載漫畫意義,又因為連載漫畫同早期動畫電影嘅關係,而令「卡通」一詞指向動畫電影,繼而再涵括動畫電視節目.而呢個意義正係今日最常用嘅.呢度嘅「卡通」一詞,喺一般人嘅用法,同「動畫」同義.但準確來細分,卡通多指畫風抽象,故事情節較喜劇嘅動畫,詳細可以睇卡通物理學.呢類動畫較多以手繪嘅平面圖片進行拍攝,通常具有連續或單元劇情,而且大部份係以細路為對象嘅動畫作品.亦有人以製作方式來區分卡通同動畫,卡通專指用手畫平面圖片製作嘅動畫.


text:
Day 7, 今日瞓到成十點幾先起身,可能早幾日玩得太多,搞到好累.搞得嚟出門口都十一二點,所以今日就將早餐同午餐變成一餐.
早幾日食唔到呢間嘢, 今日就再去拜會一下. 第一站去咗早餐研究所食,呢間嘢好多熟人嚟食,生意好好..而且呢間嘢都只係開半日, 大約兩點左右就關門. 我哋研究佢哋應該係搞藝術嘅人, 呢間嘢都係為咗糊口, 心中有團火係為咗搞藝術, 所以下午就會關門走人. 而且佢哋好有人情味, 店舖門口仲有一檔茶記專門手沖咖啡,茶檔啲熱水, 奶, 器材都係放係三明治店, 佢哋應該係同路人, 好朋友, 開三明治店, 唔賣嘢飲, 好朋友就開茶檔, 咁好自然就會有生意畀到朋友, 大家通力合作. 係台灣生活, 我估真係唔會太有壓力, 一間咁嘅三明治店, 一檔咁嘅茶檔, 都可以養活到自己, 又可以繼續為理想藝術而奮鬥, 真係好羨慕. 我哋坐係路邊,悠悠閒閒咁食咗一餐,好寫意.
食飽都成點幾,要快快去下一站,台北兒童遊樂園.主要都係畀蘇菲放電,妹妹就悶到瞓覺.裡面都好大, 好多機動遊戲, 好適合小朋友嚟玩, 因為遲嚟, 所以玩咗幾個遊戲之後已經入夜了, 玩到人哋收工,我哋就出返去東門站嘅永康牛肉麵食晚餐.呢度嘅牛肉,如果加上京鼎樓牛肉麵嘅湯底,咁就真係非常正.而家唔係話佢唔正,都好正!!
早餐研究所 店址: 台北市大安區復興南路一段122巷8-3號
台北兒童遊樂園 地址: 台北市士林區承德路五段55號
永康牛肉麵 店址: 台北市大安區金山南路二段31巷17號


text:
唔知係唔係返左PLAYGROUP之後時間好似過得好快,好似快又到星期日,又要返PLAYGROUP.
可能已經係第四次返學,所以小小豬都已經熟習環境,一入到課室就識得去中間玩玩具啦~
唔知係唔係上星期行平行木行得好開心,所以玩玩吓玩具就爬去個平行木度,好在小小豬只係企係個平行木入面,冇扭計話要玩,如果唔係就失禮C 啦~
開始上堂,今日多左幾個新同學,所以都好熱鬧.開始時都係唱遊時間,之後就有新玩意啦!
今堂老師話要訓練小朋友嘅平行力,所以就玩波波.小小豬一見到個波波就勁興奮呀~
老師用左三種方式嚟訓練,小小豬好叻仔,可以好乖乖咁完成晒呀~
之後就到認識器官,今次都鼻子,老師教用鼻嚟嗅味覺,俾左朱古力蛋糕同橙俾小朋友嗅.不過因為小小豬有濕疹關係,只可以嗅唔可以食,仲要佢睇見其他小朋友有得食,你都唔好話...真係幾慘呀~
見佢咁可憐,所以就俾佢咬一啖粒橙過吓口引,睇吓佢個心急樣~
今日老師仲俾左啲麵團俾小朋友玩,等佢感受吓個手感同埋插啲通粉落去,又可以訓練手力.小小豬做得唔錯,都可以做到要求,又好專心哦,仲俾老師讚添~
最後又到玩具時間,今次小小豬唔再拎住份玩具自己玩,開始鐘意係同學仔群中玩,不過就仲未學識一齊分享地玩.可能平日都係佢自己一個係屋企玩啦,所以要訓練多啲先得呀~
睇見小小豬每上完一堂就好似又識多啲嘢咁,希望嚟緊幾堂表現都要好啲,繼續努力啦!


text:
大陸今期流行三個歌唱比賽,最想睇其實係《中國好歌曲》,但見個名你都知道呢個可能係大陸電視史最有意思嘅音樂比賽節目,香港傳媒一定唔會宣傳,普羅香港人一定唔會留意.其他兩個人人都係追《我是歌手》,我較鍾意《中國音超》,唔係單純因為謝安琪,G.E.M.我都like,不過佢參加個比賽已經演變成純技術比試大家只係鬥嗌,雖然我都受聽咗咁多年metal反而覺得唔鳩叫唔多似唱歌添啦,同其實我好鍾意G.E.M.版《喜歡你》架,但係見而家網上面似乎一面倒「識聽歌一定屌G.E.M.淨係識鳩嗌」,我就唔好意思出聲話俾大家聽我鍾意佢喺《我是歌手》唱嗰幾首歌,廢事俾人笑我膚淺啦.
另一個原因係,大家心態真係太唔同,G.E.M.你點睇都覺得只為要贏,但謝安琪完全相反.佢做咗兩樣嘢,令我對佢再加好感:一來梗係香港人返大陸參加比賽,第一場就唱廣東歌表明身份同態度,去人哋主場仲玩到咁大,同搵自己前途較飛搏第一round就比人飛出局一樣冇咩分別,當然寸得起先可以噉玩法.
然後唱咗首本名曲《The One & Only》,你會話有咩出奇,但其實睇返各大歌唱比賽就知真係好出奇,直到今時今日即使超級出名歌手參加歌唱比賽,都冇幾多個會揀唱自己歌,諗深一層其實好諷刺,就當你真係好有料,點解要靠其他人啲金曲用或者較易拎到高分嘅「另一面的我」表演,而唔會好有信心噉憑自己把聲唱返自己嘅歌去贏?G.E.M.本身大把旋律技術兼備好歌,希望佢之後會有一場唱《睡公主》呢首代表作,雖然冇咩期望因為佢參賽有點過份計算唔似會肯行呢步,同老實,咁多年嚟我未聽過佢有一次live唱《睡公主》係唱得好...
謝安琪參賽再加好睇,係睇得人好舒服.睇佢談吐舉止,悠然自得唔志在點樣同你鬥,但其中又抱住一份堅持,雖然論唱而家把聲開始沉,好在技巧同感情比以前成熟(不過咬字有點太用力英文口音亦好硬),只係狀態始終唔算上盛依舊好聽但每場總有失誤,只係睇到佢唱完《The One & Only》份神情,所表達係有時一個歌手上台唔係為贏 - 不論係贏其他人還是贏自己 - 而只為可以唱到想唱嘅歌.呢一點,G.E.M.應該仲要磨練好漫長歲月之後,先有機會領悟得到.


text:
「銷售」
雖然每個人做生意同搵錢方法嘅都有唔同,但係有時我覺得生意唔係淨係做一次,應該要以客戶嘅利益作為大前提,因為口碑係好緊要.但係過去嚟幾年就係唔同嘅地方做嘢嘅時候,總會遇到有啲人係側邊傾電話講生意.好多次都覺得佢哋係恰人哋唔識嘢,而去用一啲我唔係太認同嘅手法去銷售.當然或者佢哋發達係有原因,但係如果要我用同樣嘅手法去搵錢嘅話,我真係過唔到自己嗰關.
「得罪」
首先我唔係想得罪任何人,但係今日講呢啲嘅話或多或少都會踩到某啲人嘅神經.只不過今時今日真係仲有人用一啲咁低莊嘅手段去搵錢.其實只係去坐低飲咗杯咖啡,隔離有個人坐低咗,然之後攞起個電話打電話俾個客,初時無為意佢講嘅內容,但係聽聽下原來係幫人係搜尋器買關鍵字.講到好似用少少錢就可以將公司係搜尋器都排係第一二頁.講真有錢就可以買關鍵字,仲要可以好貴,嚟種行騙嘅手法真係好多人中招.
「想點」
個對話仲最後話依家唔使俾錢,之後做到先收錢.唉,真係只要有人相信乜嘢人都可以走去做嚟行.好唔好,有無用,幫唔幫到個客,甚至乎經濟效益係點,其實真係佢自己先知.不過亦因為咁,好多中小企中招,白白浪費資源,之後仲失去信心.真係多得嚟啲識少少而去魚目混珠嘅人同公司唔少.唔講句「多謝晒」真係唔得.好心啦,賺個一千幾百就唔好害人啦.
Also published on Medium.


text:
嘩哈哈....自從有返張AP之後,真係要密密入去玩先得.不過..今次我地就唔係一家三口入去玩,只係得我同小肥肥兩個人入去.
今日又遺棄左佢地兩父子添,不過今次都係大肥豬建議我入去玩,叫我開心咁去玩,暫時忘記啲唔開心嘢,放鬆一吓咁話呀!
其實我今次入樂園最主要都係為左拎生日月嘅優惠COUPON,等小小豬生日時用,咁即係都為左小小豬先入嚟啦(有人為左去玩搵藉口就真)~
上兩次三口子入迪迪尼都因為又晒又熱,為免小小豬辛苦,所以都冇睇到飛天巡遊,今次終於有機會睇到啦!個飛天巡遊真係好靚,睇到我都勁開心呀~
今次入嚟另一個目的,就係搵五周年特別版嘅米奇米妮影相(因為上兩次都勁多人..排唔到呀)~
之後就周圍行周圍影啦~
由於天氣實在太熱,加上我地又有下場,所以六點幾就走啦~
我入嚟迪迪尼咁多次,都未曾試過做訪問,今次終於都試到啦!其實做訪問都係其次,我同小肥肥都係為左依啲小禮物呀..哈哈~
今日真係勁熱又勁晒,我地又行左好多地方,所以真係勁攰,對腳都好似唔係自己咁.不得不承認自己真係年紀大,行幾行就攰到想C咁...呵呵!
雖然我真係好想帶埋小小豬入嚟一齊玩,不過今日口咁嘅天氣,真係好在冇埋佢一齊嚟.因為我地大人都咁辛苦,何妨小小豬呢!所以下次都應該等九月或十月天氣冇咁熱先再帶佢入園玩啦!


text:
畀中四至六嘅建議 2.0 | 有嘢唔識但冇補習可以點?應唔應該報mock?
好開心大家都覺得上次嘅建議好有用🤩,今次繼續講多啲先~ 上次我叫大家唔使咁急住補習,咁如果做pp嘅時候有嘢唔識可以點?除咗問日校老師,我會建議大家買本Joint-Us Solution.雖然呢本書入面嘅解釋都有少少參差,但如果你唔明點解pp個答案係咁,你至少都可以大概咁知道背後個原因. 唔好過分著緊校內試嘅成績.校內試嘅成績未必可以作準㗎!份卷可以出得比DSE淺或者比DSE深,亦可以完全唔DSE-oriented,所以唔能夠完全反映到你嘅實力.其實校內試最大嘅takeaway係你知道你邊part溫得唔夠好/熟,有咩嘢題型仲未識tackle同埋有咩嘢可以再改善,等你可以更好咁為DSE準備. 帶腦上堂!老師唔係神,佢都有教錯嘢嘅時候.如果你上堂淨係不停咁接收啲知識,又唔消化吓佢地,分分鐘自己學錯嘢都唔知~ 要求證,可以同朋友討論吓先或者請教Google大神. 認清自己適合嘅溫習模式.唔好為咗迎合你身邊嘅朋友而選擇咗一啲唔適合自己嘅溫書方法.有啲人可能覺得同朋友溫書有人監督住自己比較有用,但亦有人會覺得咁樣會令自己分心,最後變成同朋友傾偈~ 另外,唔好為咗打卡就夾硬逼自己花大量時間將啲筆記整得超靚.其實啲筆記都係畀自己睇番,只要方便到自己溫書就ok啦!啲筆記整得靚啲唔代表自己溫得好啲㗎! 唔好亂報mock.先唔好講有啲卷完全出同改得離地,我發覺好多人根本連書都未溫好就去裸考坊間嘅mock,咁樣同浪費時間同金錢冇分別,而出嚟嘅成績變相都失去咗參考意義.如果自己認真諗過,真係覺得自己某科有呢個需要,想搵一個機會實戰,咁先去報一兩個口碑比較好嘅嚟試吓啦! 唔好羨慕人地成績好.你地口中嘅「學霸」可能都喺背後默默付出咗好多先會有咁好嘅成績~ 與其羨慕人地,不如做好自己,set好目標,推動自己更加努力! 唔好得罪老師.無論係SBA定係你嘅predicted grades,都會係你嘅老師幫手評分.雖則話呢啲嘢會公平公正咁進行,但我相信如果你得罪個老師應該或多或少都會反映喺你個分數上面. 總之,凡事留一線,日後好相見啦~ 唔好因為一時意氣用事而同分數作對! 唔好成日捱夜.呢個都同你自己嘅時間分配同自律程度有關~ 捱夜唔單止會令自己免疫力下降,仲會令你第二日上堂嘅時候無法集中,完全係一個惡性循環,長遠嚟講對學習成效冇好處.


text:
是咁的.
今期流行,流行追命林琴.
你地真係可惜而家係睇緊文,如果唔係你地就可以聽到我用美妙既聲線唱呢首歌.
近排係網上又有一個網上熱潮,而且就連同事都一路做野一路討論緊,而呢個熱潮就係某圖日劇既片尾,個主角跳果PART舞.
係啊,就係果套啊,我諗有睇過既人一定會知道我講緊邊套,但其實我自己未睇過套日劇,只係朋友以及同事果邊得知呢個網上熱潮.
其實呢一兩年都出現左好多網上熱潮,好多都係賣萌為主題,但當一呼百應後,就會變成惡搞,就算係D有意義既事,當有一個唔好既人做過之後,就會無左佢既意思,咁今日我地不如睇下呢年既網上熱潮會有D咩,而你地有做過既.
麻煩紙言如果要Share 篇野去Facebook 可以呢度Cut 文,謝謝.
2012年,一首"江南Style"騎馬舞席卷世界,果一年一個韓國大叔騎住隻馬走過各國,奪取左不知幾多個音樂排行榜上既第一,而且果陣網上世界已經成熟,能夠接觸呢首歌既人多不勝數.隨左紅起左呢位江南帥氣大叔外,佢搵返你一齊拍MV果位女主角都得都唔少既目光,我地香港仲有人特登拍左個香港Local 版本.甚至到而家,只要呢一首"江南Style"一播,所有人都會記得佢既騎馬舞步.
2013年,呢一個MV令所有人對數手指有一個新既方法,但呢個方法最好係顏值較高既人去做會好D啦.係咩歌,無錯,就係果首叫"GWIYOMI".其實到而家,我都唔知道首歌係"GWIYOMI"定係"KIYOMI",不過都唔重要啦,好多人識呢首歌都係因為片中各位賣萌既女主角.
係啊,係各位啊,呢首歌始祖係由一個綜藝節目上,一個女子團體組合隨興創作出一到六既新方式數手指,然後先變成做歌,仲要本身係無MV,果位女藝人放上網後,好多人都爭住摸彷,慢慢咁就紅左.
但呢首歌,玩到咁上下就有另一班人做,但係整體感覺上卻變左做惡搞版.唔係話唔好,而且變左另一個潮流添.
2014年,一對筷子夾住小蘋果橫空出世,夾盡全亞洲.留意,我所講既蘋果唔係某牌子電話,只係好單純既蘋果.呢首歌音樂真係係好洗腦,歌詞簡單易上口,最緊要佢配左一個搞笑既MV,好快呢首歌就係網上彈起.
其實我識呢首歌係佢紅左一排我先係朋友口中得知,講陣時我朋友仲話我,「唔識!有無搞錯!」就係咁野比佢一激,我果日就即刻上網搵,但係我睇果個版本係馬來西亞版本.睇完後我就同我朋友講,話個MV入面果三個女仔幾得WO,點知佢覆我話睇錯左其他版本,我再搵,先知呢個網上熱潮已經紅到出左幾個國家版本,星馬泰,韓國同台灣.
2014年除左小蘋果外,仲有一個網上熱潮,果一件,好多時侯你去7仔買冰會買唔到.點解,因為個個都去左買冰參與一個冰筒遊戲,係一個想幫助一種叫做ALS,即漸凍人症既人既慈善活動,呢個遊戲由一位節目主持人係節目上面點名人地參與,慢慢就一傳十,十傳百,更由一個國家傳到去另一個國家.而本身個活動既意思,都比一D只係為左玩又或者跟上潮流既人慢慢扭曲左,果D人其實都唔知個活動意義係邊,可能只係覺得得意先去做.而且呢個活動其實都有危險性,有D人出左意外,比電電親,甚至有人死亡.
本身原意係好既活動,但如果有D人只係盲跟風既話,就會慢慢咁扭曲晒成個活動既意思.
2016年,又有一首神曲出現,呢次係一個日本人,無人會諗到,蘋果,菠羅,筆,就係呢三樣好簡單既野,就可以成為一首洗腦歌,再配合埋果位大叔既舞,加上佢逗趣既樣,同"GWIYOMI"不少網上紅人,藝人都爭住跟風,唔同國家既人都將自己所模彷既片放上網參加埋一份.
網絡世界既成熟,可以話造就左更多既機會比有創意既人士,但係就要睇你可以點利用呢個渠道.而且仲要靠少少彩數,因為網絡可以由一件好既野變成更好,亦都可以由一樣好既野變差.
網上多左人表達自己既感受,發佈自己既作品,使每個人都競爭緊網上既存在感.到底呢一件係好事定壞事呢?
而黎緊呢個世代,又唔知會出現幾多網上熱潮會轟動世界呢?
-------------------------
希望大家可以like 我Facebook Fans Page
同瘋狂地Share 篇文章 XDDD